**ПРОТОКОЛ ОТ ОСМОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 23 април 2020 година, начало 09:00 часа**

От общо 51 общински съветници присъстваха 47, отсъстваха Веселин Велчев, Гергана Николова-Спасова, Евгени Игнатов и Мирослав Славчев. Заседанието беше открито и ръководено от Иво Пазарджиев – Председател на Общински съвет – Русе .

**Г-н Иво Пазарджиев**: Уважаеми колеги, стартираме проверка на кворума. 43-ма са се регистрирали, господин Иван Петров Иванов от групата на ГЕРБ също е в залата, с неговото устройство има проблем, така че той ще гласува ръчно, 44 общински съветници са в залата. Имаме необходимия кворум да започнем днешното заседание. Откривам заседанието. Преди да започнем искам да съобщя, че на 2 април тази година почина арх. Светлозар Панайотов, дългогодишен общински съветник и председател на Общински съвет – Русе в периода 1999-2002 година, моля общинските съветници да станем и с едноминутно мълчание да почетем паметта му. Благодаря ви. Започваме с нашата работа, на основание чл. 106, ал. 1 от нашия правилник обявявам постъпилите питания, които бяха и за предходната сесия и за настоящата, които са с писмен отговор: питане от общинския съветник Галин Ганчев, писмен отговор, моля господин Ганчев да получи отговора. Питане от общинския съветник Елеонора Николова с писмен отговор, госпожа Николова също моля, всъщност, ако може някой да им подаде отговорите. Благодаря на господин Николаев. Госпожа Екатерина Иванова също с писмен отговор. Групата на Демократична България, инж. Тонева, д-р Константинова и Митко Кунчев също имат писмен отговор на питане. 2 броя питане от г-н Дилян Саманджиев, които са с писмен отговор, ето и за г-н Саманджиев. Започваме с разискванията по дневния ред, след проведения председателски съвет има постъпило заявление от г-н Мариян Димитров, относно питане/изказване отправено към кмета на Община Русе, Общински съвет – Русе във връзка с изграждане на компостираща инсталация за разделно събиране растителни отпадъци. Аз предлагам да бъде добавено изказването на г-н Димитров като 39-та точка от проекта за дневен ред, подлагам на гласуване това предложение.

**КВОРУМ – 41. С 41 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Докладва заявление от страна на общинска администрация, с което се оттегля контролен лист№114, останалите точки следва да се преномерират. Подлагам на гласуване дневния ред като цяло.

**Ръчно гласували:**

**Г-н Иван Петров Иванов – „за“.**

**КВОРУМ – 45. С 45 гласа „за”, 0 „против” и 0 „въздържали се” се прие**

**ДНЕВЕН РЕД:**

1. К.л.125 Предприемане на мерки за подпомагане на гражданите и бизнеса, посредством приемане на Наредба за допълнение на Наредба №16 за определянето и администрирането на местните такси, цени на услуги и права на територията на Община Русе във връзка с обявеното извънредно положение относно пандемия от COVID-19
2. К.л.128 Изразяване на предварително съгласие за изработване на Подробен устройствен план – Парцеларен план /ПУП-ПП/ на обект: Автомагистрала „Русе – Велико Търново“, участъци „Русе – Бяла“ и обход на град Бяла от км 0+400 до км 76+200, на територията на Община Русе, и за промяна на предназначението на засегнатите поземлени имоти – общинска собственост
3. **К.Л. 108** Откриване на процедура за провеждане на публичен търг с явно наддаване за продажба на незастроен недвижим имот – частна общинска собственост, представляващ УПИ IV – 2 в кв. 1 по регулационния план на село Басарбово, Община Русе
4. **К.Л. 109** Откриване на процедура за провеждане на публичен търг с явно наддаване за продажба на недвижим имот – частна общинска собственост, намиращ се в местността „Божанова ливада“, землище на гр. Русе
5. **К.Л. 110** Откриване на процедура за провеждане на публичен търг с явно наддаване за учредяване на възмездно право на строеж за изграждане на едноетажна търговска сграда върху имот – частна общинска собственост, намиращ се в град Русе, кв. „Дружба 2“, бул. „Гоце Делчев“
6. **К.Л. 111** Съгласие за продажба на общински терен от 197 кв.м. по улична регулация, приобщен към УПИ VIII-110 в кв. „Източна промишлена зона“ по регулационния план на град Русе
7. **К.Л. 112** Даване на съгласие за учредяване право на прокарване и сервитут на техническа инфраструктура – водопроводно отклонение през ПИ 87700.25.94 с НТП – пасище, публична общинска собственост
8. **К.Л. 115** Откриване на процедура за приватизация на сграда с идентификатор 63427.1.283.2, с адрес: гр. Русе. Кв. „Възраждане“, ул. „Доростол“№106, предмет на АЧОС №9003/25.02.2019 г.
9. **К.Л. 101** Провеждане на публичен търг с явно наддаване за отдаване под наем на части от терени – публична общинска собственост, за разполагане на преместваеми обекти по чл. 56 от ЗУТ
10. К.л.124 Провеждане на търг с явно наддаване за отдаване под наем на части от терени – публична общинска собственост, за разполагане на преместваеми обекти по чл. 56 от ЗУТ
11. **К.Л. 102** Провеждане на публичен търг с явно наддаване за отдаване под наем за срок от пет години на самостоятелен обект в сграда – публична общинска собственост, с административен адрес гр. Русе, пл. „Хан Аспарух“ №27, ет. 1
12. **К.Л. 103** Допълване на списъка на лицата и длъжностите, имащи право на транспортни разходи, съгласно чл. 36, ал. 1 от ПМС №38/30.12.2019 г. от Бюджет 2020 г., утвърден с Решение на Общински съвет №66, прието с Протокол №5/10.02.2020 г. Приложение №18
13. К.л.129 Предоставяне безвъзмездно право на ползване върху имоти частна общинска собственост, както следва: самостоятелен обект с идентификатор 63427.7.771.3.1 с площ 205кв.м,. самостоятелен обект с идентификатор 63427.7.771.3.3 с площ 15кв.м., самостоятелен обект с идентификатор 63427.7.771.3.4 с площ 31кв.м. и самостоятелен обект с идентификатор 63427.7.771.3.5 с площ 31 кв. м, находящи се в сграда с идентификатор 63427.7.771.3, разположени в поземлен имот с идентификатор 63427.7.771 по Кадастралната карта и Кадастралните регистри на гр. Русе, адрес: гр. Русе, ул. „Професор Димитър Баларев“ № 2, на Спортен клуб Захариев файт тийм
14. К.л.123 Отдаване под наем на част от административна сграда – публична общинска собственост, кметство в с. Червена вода, за поставяне на терминално устройство АТМ - банкомат
15. К.л.127 Освобождаване от плащане на месечни наемни вноски на наемателите на общински имоти за периода на извънредното положение, чиято дейност е пряко засегната от обявеното с решение на Народното събрание от 13 март 2020 г. извънредно положение
16. **К.Л. 117** Одобряване решение на кмета на Община Русе за отправяне на предложение към концесионера „РДС ИНВЕСТ“ ЕАД, гр. Русе за изменение на Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на Община Русе
17. К.л.119 Приемане на Наредба за изменение и допълнение на Наредба №1, на Общински съвет – Русе, за общинската собственост
18. Предложение за намаляване на наемните цени на обектите, стопанисвани от „Общински пазари“ ЕООД, във връзка с извънредното положение в страната
19. Одобряване на споразумение между Община Русе и община Сливо поле по Процедура за предоставяне на безвъзмездна финансова помощ BG05M9OP001-2.101 “Патронажна грижа за възрастни хора и лица с увреждания – Компонент 3”, по Оперативна програма “Развитие на човешките ресурси” 2014-2020, необходимо за подаване на искане за сключване на допълнително споразумение
20. К.л.121 Разкриване на яслена група към Детска ясла №16, на адрес: гр. Русе, улица „Неофит Рилски“№2-А
21. **К.Л. 89** Годишен доклад за наблюдение на изпълнението през 2019 г. на Актуализирания документ за изпълнение на Общинския план за развитие на Община Русе за периода 2017-2020 г.
22. **К.Л. 93** Годишен отчет за 2019 г. за изпълнение на Програма за опазване на околната среда на Община Русе 2017-2020 г.
23. К.л.122 Допълване на обща схема за разполагане на преместваеми обекти по чл. 56 от Закона за устройство на територията
24. К.л.126 Допълнение на „Обща схема за поставяне на преместваеми обекти по чл.56, ал. 1 и ал. 2 от Закона за устройство на територията и Наредба №7 на Общински съвет-Русе, обслужващи търговията, на територията на гр. Русе“
25. **К.Л. 92** Одобряване на проект за подробен устройствен план – изменение на план за регулация за УПИ I – “за гробищен парк“ и УПИ II и план за застрояване за УПИ III – „за гробищен храм“ в квартал 948 по плана на квартал „Средна кула“, гр. Русе
26. **К.Л. 94** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.159.699, находящ се в местността „ГАРВАН БЮЛЮК“, гр. Русе
27. **К.Л. 95** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.180.27, находящ се в местността „НАД ЛИНИЯТА“, гр. Русе
28. **К.Л. 105** Даване на Разрешение за изработване на проект за подробен устройствен план – план за застрояване на поземлен имот с идентификатор 77342.46.5, находящ се в местността „ГОРНИТЕ НИВИ“, с. Хотанца, община Русе
29. **К.Л. 106** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.149.569, находящ се в местността „КАСЕВА ЧЕШМА“, гр. Русе
30. К.л.120 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – външно кабелно електрозахранване до поземлен имот 503.2137 в м. „Дрибак 1,2“, землище на с. Николово
31. К.л.131 Допълнение на Правилника за организацията и дейността на Общински съвет - Русе, неговите комисии и взаимодействието му с общинската администрация
32. **К.Л. 90** Удостояване със званието „Почетен гражданин на град Русе“
33. **К.Л. 100** Създаване на работна група, която да подготви промени, свързани с актуализирането на Наредба №7 за реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе
34. **К.Л. 99** Опрощаване на публично вземане по Молба за опрощаване до Президента на Република България с вх. 094-05-24/31.07.2019 г.
35. Питания на общински съветници
36. Изказване на Мариян Димитров – вх.№ 312/2020 г.
37. Изказване на Милка Балабанова – вх.№ 314/2020 г.
38. Изказване на Мариян Димитров - вх.№ 399/2020 г.

**Г-н Иво Пазарджиев:** Преди да започнем с 1-ва точка по дневния ред давам думата на кмета на Община Русе господин Пенчо Милков.

**Г-н Пенчо Милков:** Уважаеми русенци и уважаеми общински съветници, използвам възможността да се обърна към вас по повод на кризата, в която се намираме, тъй като кмета на община дължи информация на своите съграждани и считам, че тук на общинския съвет е мястото пред вас и чрез вас, и чрез прякото предаване да се обърна към всички наши съграждани и да ви информирам за ситуацията такава, каквато е. Към първият момент към който направихме анализи, а именно края на първото тримесечие, края на месец март, кризата е здравна, но същевременно тя има измерения в много насоки. Първата видима насока е икономическа, но след това, смятам че ще има и измерение в социалната сфера. Общината е на първа линия до своите съграждани, защото общината това са гражданите. Поемаме тежко удара на намаляващата икономическа активност и след малко подробно ще ви дам данни за ситуацията. Като кмет преди да го направя искам да кажа, че сърцето ми е с всеки един наш съгражданин, който е обръща към мен, защото хората не правят разлика между държавни институции и общинска администрация, те се обръщат към своя кмет и това е правилно и аз ги моля да продължат да го правят. Много голяма част от начините да ви защитим не са в ръцете на кмета или на общината, а са държавни мерки, но въпреки това няма човек, който да е върнат и да не му е помогнато. Много хора губят не само доходите си, те губят кураж, губят увереност и ние помагаме на всички. Анализът показа, че към 31 март тази година в сравнение на същия период от миналата нашите приходи са спаднали с 2 200 000 лв. Като делът на имуществените данъци и такса битови отпадъци в тези 2 200 000 лв. са 1 200 000 лв., намаляването на неданъчните приходи е 1 000 000 лв. до този първи момент на анализ, да не забравяме, че следват месеците април и май. Щетите за бюджета в размер на 2,2 милиона трябва да не се разглеждат еднородно, нашето очакване е, че данъчните приходи и таксата битови отпадъци до голяма степен трябва да бъдат компенсирани и събрани през годината най-малкото, защото и държавата, сега и ние удължаваме срока за плащане с преференция на местните данъци до края на месец юни и се надяваме, че в крайна сметка това нещо ще се случи. Но намаляването в неданъчните приходи, тези дейности, които са специфични за общината, предоставянето на услуги, получаването на наеми, извършването на дейности, носещи приходи рязко намалява, защото намаля икономическата активност на фирмите в Русе. Засегнати са договори за наем, не само тези, които трябва да се върнат, ние ще видите днеска правим предложение и за общинските пазари също да бъдат компенсирани хората. Но не е ясно как примерно ще изпълним очакваните приходи от продажба, които са 1 400 000 за годината, също очаквам, че ще имаме затруднения с тези приходи. В отговор на това ние направихме абсолютно подробен анализ на разходната част и считаме, че следва да се намалят до минимум разходи, които не са спешни и няма да затруднят нормалния процес и естествен процес на общината, щото общината има някои същностни функции, които никога не трябва да спре да ги прави. Ще направим ограничение в издръжките на всички местни структури като кметства, общински предприятия, детски градини и ясли, но ще продължим дейността по подобряване на инфраструктурата в селата, подобряване условията в детските градини и яслите, като продължим асфалтирането, продължим ремонтите, защото това сме го обещали на хората. Няма да се допускат необосновани и ненужни разходи, за всеки разход ще трябва да се прави обосновка. Ще отпаднат и някои обекти в Инвестиционната ни програма, но изграждането на улични осветления, детски площадки и ремонт на улиците ще продължи. Ще довърши, както ви обещах и всички започнати инфраструктурни и други проекти започнати преди нас, те трябва да бъдат успешно завършени. Ще продължим усилването на нашите предприятия, защото те са силата на общината и ще поддържаме средата, в която живеят хората. Бих казал на хората да бъдат задружни, единни, защото само така се преодоляват всички трудности. И мога да кажа, че общинска администрация по отношение на задружност и единност в момента и нашите звена, и предприятия в този труден момент могат да бъдат за пример на монолитност, ефективност и центроустремяване. Защото на нас в момента ни се налага и на нашите служители да вършат дейности, за които никой никога не ги е учил как се преодоляват кризи и смея да твърдя, че го правят много мотивирано и добре. Ние храним много хора, които са изпаднали финансово. Подкрепяме падналите духом с психолози, с разяснения непрекъснато. Разясняваме и просвещаваме на всички възможностите, дори и тези, които са на държавата. Аз не знам всяка държавна институция има ли горещ телефон и не знам колко човека им звънят на техните горещи телефони, на всички агенции, дирекцийки и такова ..., държавните не, те питат хората нас, звънят в общината. Чистим, мием, косим треви, пръскаме за комари, за кърлежи непрекъснато това се развива и хората трябва да го знаят. Дезинфекцира се непрекъснато средата и смея да твърдя, че Русе е сред областните градове, без това да се демонстрира сме лидери в тази насока. Работим денонощно като екип седем дена в седмицата, макар че изпълняваме указанията на други министерства да си пускаме администрациите да работят дистанционно, да ги пускаме да работят, да са в отпуски, изпълнявайки това хората, които остават напрягат силите си до последно и темпа на работа и качеството на работа не намалява. Събираме активно дарения, ама активно, не да чакаме да дойдат и с тях закупуваме храни, закупуваме дезинфектанти, лични предпазни средства. Създаваме нови партньорства, които до момента не са съществували. Работим в отличен синхрон с областния управител, с МВР, с РЗИ, с всички държавни институции на местно и национално ниво. В момент на криза в заключение ще кажа, че не е време да се остроумничи, а трябва всеки според мене да се замисли, да притихне, може би да затвори очи, да се замисли и да осъзнае, че тези трудности на нас ни се пращат, защото трудностите облагородяват човека, но след като ги преодолее. И вярвам, че след тази криза ще излезем много по-солидарни, единни като русенска общност, монолитни и ще мислим заедно. Защото кризата дойде като една вълна, която нито някой предвиждаше предния ден, нито имаше отговори как да се справим. Тази криза промени живота на всеки един от нас и всеки от нас ще има своята лична история по време на кризата, за трудности, за трагедии, но и за нови форми на обич. Всеки един ще бъде променен и се надявам това да доведе до промяна, единство, задружност и солидарност в нашето общество, което имаше нужда от това. Убеден съм, че заедно ще успеем, ще ви държа в течение на променящата се обстановка. Използвах днес сесията, изчаках да мине и светлия празник Великден преди да ви говоря това, трудностите са много, но нашето общество се е изправяло пред много по-големи трудности, затова заедно и с разум ще ги решим. Благодаря ви.

**Г-н Иво Пазарджиев:** Благодаря на кмета на Община Русе.

**1 Точка**

**К.л.125 Предприемане на мерки за подпомагане на гражданите и бизнеса, посредством приемане на Наредба за допълнение на Наредба №16 за определянето и администрирането на местните такси, цени на услуги и права на територията на Община Русе във връзка с обявеното извънредно положение относно пандемия от COVID-19**

**Г-н Иво Пазарджиев:** Госпожа Златомира Стефанова ще докладва.

**Г-жа Златомира Стефанова:** Уважаеми господин Председател, уважаеми господин Кмет, уважаеми общински съветници, както каза г-н Милков днес ще имате пред вас предложения, които касаят първоначалните икономически мерки, които община Русе може да предприеме за облекчаване на бизнеса в ситуацията на COVID-19. И контролен лист 125 касае удължаването на ползването на отстъпка при плащането на битовите отпадъци. Както знаете президента на Република България на 24 март в Държавен вестник е обнародвал Закона за мерките и действия по време на извънредното положение и там закона удължава срока за ползване на отстъпката 5 на 100 до 30 юни върху данъка за недвижимите имоти и превозните средства. С това предложение ние предлагаме всъщност общинския съвет да вземе решение да допълни Наредба 16 с нов текст – „През 2020 година отстъпка от 5 на 100 се прави на лицата предплатили до 30 юни таксата за битови отпадъци за цялата година.“ Благодаря ви.

**Г-н Иво Пазарджиев:** Благодаря на госпожа Стефанова. Има ли желаещи за изказвания по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 47. С 46 гласа „за”, 0 „против” и 1 „въздържали се” се прие**

**РЕШЕНИЕ № 111**

На основание чл.21, ал.1, т.7 и ал.2 от ЗМСМА, чл.9 и чл.69, ал.1 от Закон за местните данъци и такси, и чл. 79 от АПК, Общински съвет – Русе реши:

Приема Наредба за допълнение на Наредба №16 за определянето и администрирането на местните такси, цени на услуги и права на територията на Община Русе както следва:

В ПРЕХОДНИ И ЗАКЛЮЧИТЕЛНИ РАЗПОРЕДБИ се създава

§27 (Нов) с текст: През 2020г. отстъпка от 5 на сто се прави на лицата, предплатили до 30 юни таксата за битови отпадъци за цялата година.

**2 Точка**

**К.л.128 Изразяване на предварително съгласие за изработване на Подробен устройствен план – Парцеларен план /ПУП-ПП/ на обект: Автомагистрала „Русе – Велико Търново“, участъци „Русе – Бяла“ и обход на град Бяла от км 0+400 до км 76+200, на територията на Община Русе, и за промяна на предназначението на засегнатите поземлени имоти – общинска собственост**

**Г-н Иво Пазарджиев:** Госпожа Магдалина Илиева има думата.

**Г-жа Магдалина Илиева**: Добър ден. Уважаеми господа общински съветници, във връзка с постъпило искане на Агенция пътна инфраструктура във връзка с изграждане на обект Автомагистрала „Русе – Велико Търново“ е постъпило искане за изработване на подробен устройствен план – парцеларен план и са приложени всички необходими документи за вземане на решението. Благодаря.

**Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“;**

**Проф. Михаил Илиев – „за“.**

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 112**

На основание чл. 21, ал. 1, т. 8 и 11, и чл. 21, ал. 2 от ЗМСМА, във връзка с чл. 25, ал. 3, т. 1 и ал. 5 от Закона за собствеността и ползването на земеделските земи /ЗСПЗЗ/, Общински съвет – Русе реши:

1. Дава предварително съгласие за промяна на предназначението на описаните в Приложение № 1 – неразделна част към настоящото решение, поземлени имоти, находящи се в землищата на гр. Русе и с. Басарбово, Община Русе, с НТП – пасище, мера, засегнати непосредствено във връзка с изработването на ПУП-ПП, предвиденото трасе и изграждането на автомагистрала Русе-Велико Търново, участъци „Русе – Бяла“ и обход на град Бяла, от км 0+400 до км 76+200.

2. На основание чл. 21, ал. 1, т. 8 и 11, и чл. 21, ал. 2 от ЗМСМА, във връзка с чл. 29, ал. 1 от Закона за опазване на земеделските земи /ЗОЗЗ/, Общински съвет – Русе дава предварително съгласие за изработване на ПУП-ПП на обект - автомагистрала „Русе – Велико Търново“, участъци „Русе – Бяла“ и обход на град Бяла от км 0+400 до км 76+200, на територията на Община Русе, с който се засягат поземлени имоти, собственост на Община Русе, находящи се в землищата на град Русе, село Басарбово, град Мартен и село Николово, и за промяна на предназначението на засегнатите непосредствено поземлени имоти, посочени изчерпателно в Приложение № 2 – неразделна част към настоящото решение.

Определя срок на валидност на предварителното съгласие по т. 1 и 2 – 5 години.

**3 Точка**

**К.Л. 108 Откриване на процедура за провеждане на публичен търг с явно наддаване за продажба на незастроен недвижим имот – частна общинска собственост, представляващ УПИ IV – 2 в кв. 1 по регулационния план на село Басарбово, Община Русе**

**Г-н Иво Пазарджиев:** Госпожа Златомира Стефанова, заповядайте.

**Г-жа Златомира Стефанова:** Уважаеми общински съветници, поддържаме предложението. Това е стандартна процедура по продажба на незастроен урегулиран поземлен имот, намиращ се в с. Басарбово чрез публичен търг с явно наддаване. Комисия общинска собственост е изразила положително становище, също и кмета на населеното място. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ №113**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 1, чл. 35, ал. 1 и чл. 41, ал. 2 от ЗОС; чл. 26, ал. 1, т. 1 и чл. 30 от Наредба № 1 за общинската собственост на Общински съвет – Русе; Протокол № 3/21.02.2020 г. на Комисията по общинска собственост и Заявление с вх. № ОИ-10-80/07.11.2019 г., Общински съвет – Русе реши:

Дава съгласие за откриване на процедура за провеждане на публичен търг с явно наддаване за продажба на незастроен недвижим имот – частна общинска собственост, представляващ УПИ IV-2 в кв. 1 по регулационния план на село Басарбово, Община Русе, с площ от 822 кв. м., отреден за жилищно застрояване, предмет на Акт № 4196/19.05.2004 г. за частна общинска собственост, вписан под № 164, том 20, вх. рег. № 7254/26.05.2004 г. в Служба по вписвания – град Русе, с начална тръжна продажна цена 24 927,00 лв. (двадесет и четири хиляди деветстотин двадесет и седем лева), без дължими данъци и такси.

Дължимите данъци и такси са за сметка на спечелилия търга участник – купувач.

**4 Точка**

**К.Л. 109 Откриване на процедура за провеждане на публичен търг с явно наддаване за продажба на недвижим имот – частна общинска собственост, намиращ се в местността „Божанова ливада“, землище на гр. Русе**

**Г-н Иво Пазарджиев:** Госпожа Златомира Стефанова ще докладва.

**Г-жа Златомира Стефанова:** Уважаеми общински съветници, контролен лист 109 е за продажба на поземлен имот, намиращ се в землището на град Русе, местност „Божанова ливада“. Това е земеделска земя с начин на трайно ползване за земеделски труд и отдих. Комисията за общинска собственост е изразила положително становище по продажбата. Благодаря ви.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 114**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 8, ал. 1 и ал. 9, чл. 35, ал. 1 и чл. 41, ал. 2 от ЗОС; чл. 26, ал. 1, т. 1 и чл. 30 от Наредба № 1 за общинската собственост на Общински съвет – Русе; Протокол № 3/21.02.2020 г. на Комисията по общинска собственост и Заявление с вх. № ОИ-10-4/22.01.2020 г., Общински съвет реши:

1. Допълва годишната програма за управление и разпореждане с имотите - общинска собственост през 2020 г. с продажба на поземлен имот с идентификатор 63427.164.74 по кадастралната карта и кадастралните регистри на гр. Русе, с площ 974 кв. м., трайно предназначение на територията: земеделска, начин на трайно ползване: за земеделски труд и отдих (съгласно § 4 от ПЗР на ЗСПЗЗ), категория на земята: седма, находящ се в землището на гр. Русе, местност „Божанова ливада“, с номер по предходен план: 414074, предмет на АЧОС № 6336/25.11.2010 г., вписан в СВп-Русе под № 11, том 36, дело № 7561, вх. рег. № 14934/30.11.2010 г., с прогнозен приход от продажбата в размер на **13 628,00 лв.** (тринадесет хиляди шестстотин двадесет и осем лева), без дължими данъци и такси;

2. Дава съгласие за откриване на процедура за провеждане на публичен търг с явно наддаване за продажба на поземлен имот с идентификатор 63427.164.74 по кадастралната карта и кадастралните регистри на гр. Русе, с площ 974 кв. м., трайно предназначение на територията: земеделска, начин на трайно ползване: за земеделски труд и отдих (съгласно § 4 от ПЗР на ЗСПЗЗ), категория на земята: седма, находящ се в землището на гр. Русе, местност „Божанова ливада“, с номер по предходен план: 414074, предмет на АЧОС № 6336/25.11.2010 г., вписан в СВп-Русе под № 11, том 36, дело № 7561, вх. рег. № 14934/30.11.2010 г., с начална тръжна продажна цена **13 628,00 лв.** (тринадесет хиляди шестстотин двадесет и осем лева) без дължими данъци и такси.

Дължимите данъци и такси са за сметка на спечелилия търга участник – купувач.

**5 Точка**

**К.Л. 110 Откриване на процедура за провеждане на публичен търг с явно наддаване за учредяване на възмездно право на строеж за изграждане на едноетажна търговска сграда върху имот – частна общинска собственост, намиращ се в град Русе, кв. „Дружба 2“, бул. „Гоце Делчев“**

**Г-н Иво Пазарджиев:** Госпожа Златомира Стефанова има думата.

**Г-жа Златомира Стефанова:** Уважаеми общински съветници, поддържаме предложението за провеждане на публичен търг с явно наддаване за учредяване на това възмездно право за строеж. Става дума а застроена площ от 121,75 кв.м. долепено до съществуваща обществено-обслужваща сграда със същата височина. Адресът, както видяхте е в „Дружба 2“, бул. „Гоце Делчев“ и комисията за общинска собственост е изразила положително становище, имате и пазарната оценка за възмездяването на това право.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 115**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 9, чл. 37, ал. 1 и чл. 41, ал. 2 от ЗОС, чл. 26, ал. 1, т. 3, чл. 36, ал. 1 от Наредба №1 за общинската собственост на Общински съвет – Русе, и извлечение от Протокол №43/10.10.2019 г. на КОС, Общинският съвет реши:

1.Допълва Годишната програма за управление и разпореждане с имоти, общинска собственост за 2020 г., като включва възмездноучредяване на право на строеж за изграждане нова едноетажна търговска сграда, със застроена площ от 121,75 кв.м., долепена до съществуващата обществено обслужваща сграда със същата височина, с идентификатор по КККР на гр. Русе 63427.4.1246.3 съобразно виза за проектиране, издадена от Главния архитект на Община Русе на 28.11.2019 г., върху имот – частна общинска собственост, представляващ поземлен имот с идентификатор 63427.4.1246 с площ от 7714 кв. м. по Кадастралната карта и кадастралните регистри на гр. Русе, с адрес гр. Русе, кв. „Дружба 2“, бул. „Гоце Делчев“, с трайно предназначение на територията: Урбанизирана; начин на трайно ползване: Комплексно застрояване, а съгласно действащия регулационен план на гр. Русе, представляващ УПИ I-за жилищно строителство, кв. 608, с прогнозен приход при учредяване на ограниченото вещно право на строеж за едноетажна търговска сграда в размер на 18 646,40 лева.

2.Дава съгласие за провеждане на публичен търг с явно наддаване за учредяване възмездно право на строеж за изграждане на едноетажна търговска сграда със застроена площ от 121,75 кв.м., долепена до съществуваща обществено обслужваща сграда със същата височина с идентификатор по КККР на гр. Русе 63427.4.1246.3, върху имот – частна общинска собственост, представляващпоземлен имот с идентификатор 63427.4.1246 с площ от 7714 кв. м. по Кадастралната карта и кадастралните регистри на гр. Русе, с адрес гр. Русе, кв. „Дружба 2“, бул. „Гоце Делчев“, с трайно предназначение на територията: Урбанизирана; начин на трайно ползване: Комплексно застрояване, а съгласно действащия регулационен план на гр. Русе, представляващ УПИ I-за жилищно строителство, кв. 608, съобразно виза за проектиране на едноетажна търговска сграда, издадена от Главния архитект на Община Русе на 28.11.2019 г., при начална тръжна цена 18 646,40 лева, без включени дължими данъци и такси, които са за сметка на участника, спечелил търга.

**6 Точка**

**К.Л. 111 Съгласие за продажба на общински терен от 197 кв.м. по улична регулация, приобщен към УПИ VIII-110 в кв. „Източна промишлена зона“ по регулационния план на град Русе**

**Г-н Иво Пазарджиев:** Кой ще докладва?Госпожа Стефанова.

**Г-жа Златомира Стефанова:** Уважаеми общински съветници, постъпило е искане от фирма „Метика 2000“ да закупи 197 кв.м. по улична регулация по регулационния план на гр. Русе, поддържаме предложението.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 116**

На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3 от ЗОС, §22, ал. 1, т. 1, буква „б“ от ЗР от ЗУТ, чл. 41, ал. 2 от ЗОС, Протокол №3/21.02.2020 г. на Комисията по общинска собственост, скица-предложение за придаваемо място по улична регулация, във връзка със Решение №412, прието с Протокол №21/18.12.2008 г. на Общински съвет – Русе за прилагане на регулацията на УПИ VIII-110 в кв. ИПЗ по регулационния план град Русе, Общински съвет – Русе реши:

1. Обявява придаваем терен от 197 кв.м. по улична регулация от поземлен имот с идентификатор 63427.8.353 – бул. „Тутракан“, придаван къмУПИ VIII-110 в кв. ИПЗ, съобразно Решение №412, прието с Протокол №21/18.12.2008 г. на Общински съвет – Русе, за частна общинска собственост.

2. Да се продаде терен, общинска собственост, представляващ придаваема част от 197 кв.м. по улична регулация от поземлен имот с идентификатор 63427.8.353 – бул. „Тутракан“, приобщен къмУПИ VIII-110 в кв. ИПЗ по регулационния план на град Русе на „МЕТИКА-2000“ ООД, ЕИК 117605318, след заплащане на Община Русе цена в размер на 21 227,00 лева (двадесет и една хиляди двеста двадесет и седем лева) и дължимите данъци и такси.

3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**7 Точка**

**К.Л. 112 Даване на съгласие за учредяване право на прокарване и сервитут на техническа инфраструктура – водопроводно отклонение през ПИ 87700.25.94 с НТП – пасище, публична общинска собственост**

**Г-н Иво Пазарджиев:** Кой ще докладва?Госпожа Стефанова, заповядайте.

**Г-жа Златомира Стефанова:** Уважаеми общински съветници, подкрепяме предложението, относно учредяване на право на прокарване и сервитут на техническа инфраструктура – водопроводно отклонение през имот пасище, публична общинска собственост. Дължината на трасето на сервитутното право на прокарване през общинския имот на техническата инфраструктура – водопроводно отклонение в размер 18,6 метра, а засегнатата от сервитута площ на имота е 112 кв.м. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване предложението.

**Ръчно гласували:**

**Г-н Иван Петров Иванов – „за“.**

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 117**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 25, ал. 5, във връзка с чл. 25, ал. 4 и ал. 3, т. 1 от Закона за собствеността и ползването на земеделските земи, чл. 2, ал. 4, чл. 17а, ал. 2 от Закона за опазване на земеделските земи, чл. 7, ал. 2 и чл. 8, ал. 1 от Закона за общинската собственост, Общинският съвет реши:

1. Дава съгласие за учредяване на право на прокарване и сервитут на техническа инфраструктура – водопроводно отклонение на ПИ с идентификатор 87700.25.95 по КККР на с. Ястребово, Община Русе, Област Русе собственост на Джесур Илхан Мехмед и Рюкие Мъстънова Силянова, през ПИ 87700.25.94 – пасище, собственост Община Русе. Дължината на трасето на сервитутното право на прокарване през общинския имот на техническа инфраструктура - водопроводно отклонение е в размер на 18,60 м., а засегната от сервитута площ от имота е 112 кв. м.

**8 Точка**

**К.Л. 115 Откриване на процедура за приватизация на сграда с идентификатор 63427.1.283.2, с адрес: гр. Русе. кв. „Възраждане“, ул. „Доростол“№106, предмет на АЧОС №9003/25.02.2019 г.**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Уважаеми общински съветници, предложението е за откриване на процедура по Закона за приватизация и следприватизационен контрол на общински имот, представляващ сграда за търговия с площ 56 кв.м., Русе, „Доростол“№106, обектът е включен като точка 2.9. в Годишния план за приватизация през 2020 г. Комисията по приватизация и следприватизационен контрол предлага да се открие процедура за приватизация и да се възложи изготвянето на приватизационна оценка – информационен меморандум на общинския обект. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Господин Бедрос Пехливанян, заповядайте.

**Г-н Бедрос Пехливанян**: Господин Председател, господин Кмет, колеги, само една препоръка, на комисията по приватизация и на бюджета стана дума, че ако искаме наистина да продаваме и да влизат пари в общината, хубаво е малко да актуализираме цените. То си е търг, то си е процедура за търг, така че, за да има наистина смисъл тези оценки са много, много стари, хубаво е да се направи за тази, а и за следващите малко по-добър анализ, още повече в сегашното положение, за да влязат някакви наистина реални пари от тази приватизация в общината.

**Г-н Иво Пазарджиев:** Благодаря на г-н Пехливанян. Има ли други желаещи за изказвания и предложения по точката? Не виждам. Подлагам на гласуване така предложеното решение.

**Ръчно гласували:**

**Г-н Иван Петров Иванов – „за“.**

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 118**

На основание чл. 21, ал. 2, във връзка с чл. 21, ал. 1, т. 8 от ЗМСМА, във връзка с чл. 1, ал. 2, т. 6, чл. 4, ал. 4 от ЗПСК и чл. 3, т. 3 и чл. 7, т. 11 от Наредба за устройство и работа на органите за приватизация и следприватизационен контрол на ОбС-Русе, Общински съвет – Русе реши:

1. Открива процедура за приватизация на „Сграда с идентификатор 63427.1.283.2 (шестдесет и три хиляди четиристотин двадесет и седем, точка, едно, точка двеста осемдесет и три, точка, две) по кадастралната карта и кадастралните регистри на град Русе, със застроена площ 56 кв. м., брой етажи: 1, предназначение: сграда за търговия, с адрес: гр. Русе, кв. „Възраждане“, ул. „Доростол“ №106, предмет на Акт за частна общинска собственост №9003/25.02.2019 г.“
2. Упълномощава Кмета на общината с правата и задълженията на „възложител”, съгласно Наредба за възлагане извършването на дейности, свързани с подготовката за приватизация или със следприватизационния контрол, включително процесуално представителство.

**9 Точка**

**К.Л. 101 Провеждане на публичен търг с явно наддаване за отдаване под наем на части от терени – публична общинска собственост, за разполагане на преместваеми обекти по чл. 56 от ЗУТ**

**Г-н Иво Пазарджиев:** Госпожа Стефанова ще докладва.

**Г-жа Златомира Стефанова:** Уважаеми общински съветници, контролен лист 101 касае провеждане на публичен търг с явно наддаване. Това е стандартна процедура, съобразно Наредба 1. Отнася се до отдаване под наем на части от терени за поставяне на 3 преместваеми обекта, това е съобразно одобрената Обща схема. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам желаещи за предложения и изказвания по точката. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 119**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, т. 6, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

1. Част от терен – публична общинска собственост, за поставяне на преместваем обект – павилион за фотоуслуги, находящ се в гр. Русе, ж. к. „Здравец-изток“, северно от бл. „Мура“ , с площ от 32,00 кв. м, т. 53 от Общата схема на преместваемите обекти по чл. 56 от ЗУТ, с начална тръжна месечна наемна цена – 79,00 лв. (Седемдесет и девет лева) без включен ДДС.

2. Част от терен – публична общинска собственост, за поставяне на преместваем обект – павилион за продажба на вестници, пакетирани стоки и закуски, находящ се в гр. Русе, бул. „Генерал Скобелев“, пред блок „Бачо Киро“, с площ от 4,50 кв. м, т. 1404 от Общата схема на преместваемите обекти по чл. 56 от ЗУТ, с начална тръжна месечна наемна цена – 53,00 лв. (Петдесет и три лева) без включен ДДС.

3. Част от терен – публична общинска собственост, за поставяне на преместваем обект – павилион за услуги (ремонт на електронна техника), с площ от 4,00 кв. м, находящ се в гр. Русе, бул. „Генерал Скобелев“ ъгъла с ул. „Муткурова“, т. 412 от Общата схема на преместваемите обекти по чл. 56 от ЗУТ, с начална тръжна месечна наемна цена – 26,00 лв. (Двадесет и шест лева) без включен ДДС.

**10 Точка**

**К.л.124 Провеждане на търг с явно наддаване за отдаване под наем на части от терени – публична общинска собственост, за разполагане на преместваеми обекти по чл. 56 от ЗУТ**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Уважаеми общински съветници, контролен лист 124 е също за провеждане на публичен търг с явно наддаване. Отново е съобразно Наредба 1 и се отнася до отдаване под наем на части от терени за поставяне на 2 преместваеми обекта, съобразно одобрена обща схема. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване предложението.

**Ръчно гласували:**

**Г-н Иван Петров Иванов – „за“.**

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 120**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 14, ал. 7, във връзка с чл. 14, ал. 2 от ЗОС, във връзка с чл. 56, ал. 1, т. 2 и ал. 5 от ЗУТ, чл. 11, ал. 1 и 2 от Наредба №1 за общинската собственост на Общински съвет – Русе, във връзка с чл. 1, т. 1, чл. 2, ал. 1, т. 1, т. 33, ал. 2, чл. 3 и чл. 5от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем за срок от пет години на части от терени - публична общинска собственост, за разполагане на преместваеми обекти, както следва:

1. Част от терен – публична общинска собственост, за поставяне на преместваем обект – павилион за продажба на кафе, ядки, захарни изделия, вестници и списания, находящ се в гр. Русе, ул. „Хан Аспарух“, пред №18 , с площ от 5,10 кв. м, т. 28 от Общата схема за поставяне на преместваемите обекти по чл. 56 от ЗУТ на територията на гр. Русе, с начална тръжна месечна наемна цена – 60,00 лв. (Шестдесет лева) без включен ДДС.

2. Част от терен – публична общинска собственост, за поставяне на преместваем обект – щанд за сладолед, ядки, пуканки, царевица, находящ се в гр. Русе, ул. „Александровска“ и ул. „Муткурова“, до бившата сладкарница „Куба“, с площ от 1,44 кв. м, с размери 1,20/1,20 м., елемент на Общата схема за поставяне на преместваеми обекти по чл. 56 от ЗУТ за територията на зона „В1“, гр. Русе (ул. „Александровска“ от централен площад до бул. „Цар Освободител“), с начална тръжна месечна наемна цена – 66,00 лв. (Шестдесет и шест лева) без включен ДДС.

**11 Точка**

**К.Л. 102 Провеждане на публичен търг с явно наддаване за отдаване под наем за срок от пет години на самостоятелен обект в сграда – публична общинска собственост, с административен адрес гр. Русе, пл. „Хан Аспарух“ №27, ет. 1**

**Г-н Иво Пазарджиев:** Госпожа Стефанова, заповядайте.

**Г-жа Златомира Стефанова:** Уважаеми общински съветници, контролен лист 102, касае провеждане на публичен търг с явно наддаване. Това е стандартна процедура, съобразно Наредба 1. Помещението е било отдадено като пенсионерски клуб, договора е изтекъл и това налага провеждането на нов търг. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 46. С 44 гласа „за”, 1 „против” и 1 „въздържали се” се прие**

**РЕШЕНИЕ № 121**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 1 и 2 от Наредба №1 за общинската собственост на Общински съвет - Русе, чл. 2, ал. 1, т. 21, чл. 3, чл. 4, чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване, за отдаване под наем за срок от пет години, като клуб, на самостоятелен обект в сграда - публична общинска собственост с идентификатор по КК на гр. Русе 63427.2.1724.1.1, разположен на първи етаж в двуетажна сграда с идентификатор по КК на гр. Русе 63427.2.1724.1, с площ на самостоятелния обект 35,00 кв. м., с предназначение за търговска дейност, с административен адрес гр. Русе, пл. „Хан Аспарух” №27, ет. 1 предмет на АПОС №6827 от 28.11.2012 г., с начална тръжна месечна наемна цена – 20,00 лв. (Двадесет лева) без включен ДДС.

**12 Точка**

**К.Л. 103 Допълване на списъка на лицата и длъжностите, имащи право на транспортни разходи, съгласно чл. 36, ал. 1 от ПМС №38/30.12.2019 г. от Бюджет 2020 г., утвърден с Решение на Общински съвет №66, прието с Протокол №5/10.02.2020 г. Приложение №18**

**Г-н Иво Пазарджиев:** Госпожа Емилия Пенева.

**Г-жа Емилия Пенева:** Уважаеми дами и господа общински съветници, поддържаме предложението за изплащане на транспортни разходи на изброените лица във връзка с трудовата им дейност в центъра.

**Г-н Иво Пазарджиев:** Благодаря на госпожа Пенева. Има ли изказвания и въпроси по точката? Не виждам. Подлагам на гласуване предложения проект за решение.

**Ръчно гласували:**

**Г-н Иван Петров Иванов – „за“.**

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 122**

На основание чл. 21, ал. 2, във връзка с чл. 21, ал. 1, т. 6 от ЗМСМА, чл.34, ал.1, т. 1 от Постановление №381 от 30.12.2019 г. за изпълнението на държавния бюджет на Република България за 2020г., Общински съвет – Русе реши:

Утвърждава допълване на Приложение №18 Списък на лицата и длъжностите, имащи право на транспортни разходи утвърдено с Решение на Общински съвет №66, прието с Протокол №5/10.02.2020г., както следва:

Чл. 34, ал.1, т.1

ЦПЛР „Център за ученическо техническо и научно творчество“ Русе

Добавя се:

|  |  |  |
| --- | --- | --- |
| 1. 1. Надя Иванова Денева – кариерен консултант, билети 2. 2. Боряна Енчева Камбурова - кариерен консултант, билети 3. 3. Юлия Димитрова Неделова - кариерен консултант, билети 4. 4. Дарина Атанасова Петкова - кариерен консултант, билети 5. 5. Мариана Борисова Рачева - кариерен консултант, билети.   1. |  |  |

**13 Точка**

**К.л.129 Предоставяне безвъзмездно право на ползване върху имоти частна общинска собственост, както следва: самостоятелен обект с идентификатор 63427.7.771.3.1 с площ 205кв.м,. самостоятелен обект с идентификатор 63427.7.771.3.3 с площ 15кв.м., самостоятелен обект с идентификатор 63427.7.771.3.4 с площ 31кв.м. и самостоятелен обект с идентификатор 63427.7.771.3.5 с площ 31 кв. м, находящи се в сграда с идентификатор 63427.7.771.3, разположени в поземлен имот с идентификатор 63427.7.771 по Кадастралната карта и Кадастралните регистри на гр. Русе, адрес: гр. Русе, ул. „Професор Димитър Баларев“ № 2, на Спортен клуб Захариев файт тийм**

**Г-н Иво Пазарджиев:** В залата се намира г-н Светослав Захариев Самуилов, който е председател на клуба. Имаше изразено желание от страна на общински съветници да бъде изслушан по време на настоящото заседание на общинския съвет. Аз ще подложа на гласуване изслушването на гражданин, после ще бъде направено докладване на точката, след което ... (коментар от зала не се чува) Господин Рачев, ще Ви дам думата да докладвате точката, след което, след като общинските съветници зададат своите въпроси, тогава ще дадем възможност накрая на г-н Захариев, за да има възможност да чуе всички. Кой ще докладва точката от името на администрацията? Господин Борислав Рачев, управителя на ОП „Спортни имоти“.

**Г-н Борислав Рачев:** Уважаеми г-н Милков, господин Председател, уважаеми общински съветници, постъпило е искане от спортен клуб „Захариев файт тийм“, клуба работи с деца, с хора инвалиди. Искането на г-н Самуилов е за ползване безвъзмездно в срок от 10 години на помещение, което ... Картинките само минаха ли? (коментар от зала не се чува)

**Г-н Иво Пазарджиев:** Пуснете ги, да, пуснете презентацията.

**Г-н Борислав Рачев:** Да, става въпрос за помещения, които са в сутерена на бившия техникум по зърносъхранение. От клубът смятат, че помещенията могат да бъдат преустроени и да се ползват от деца, от хора ... Да, не е особено спортен обекта. Имайки предвид групата, с която ще работи клуба искането е безвъзмездно. Ако има въпроси на комисиите, на които не съм докладвал готов съм да отговоря. Както каза г-н председателя Светослав Захариев е в залата и той може да отговори на ваши въпроси. Благодаря ви.

**Г-н Иво Пазарджиев:** И аз благодаря. Нека първо да видим от съветниците има ли изказвания? Доктор Теодора Константинова, заповядайте.

**Д-р Теодора Константинова:** Благодаря, господин Председател. Имам някои въпроси и ще започна с това, че като подхождам с уважение към усилията, които се полагат за подпомагане на рехабилитацията и състоянието на хората с увреждания било възрастни или млади, все пак имам въпроси, които считам, че трябва да се зададат от всички нас и да получим адекватни отговори. Ще започна с това, че трябва да бъде разяснено на общинските съветници, които ще гласуват предложенията за решение по тази точка, а те са следните: тъй като в текста е посочено, че искането на спортния клуб, помещението ще се използва за тренировъчна дейност по фитнес и бокс, както и ... както и за популяризиране на спорта за хора и деца с увреждания, следва въпросът – Тренировъчната дейност по фитнес и бокс от колко треньори се провежда? Какво е заплащането на тези треньори? Къде са се провеждали досега? Какви спортове, от кога и къде са популяризирани досега за хора с увреждания? Досега колко души тренират и от всички хора колко са тези с увреждания възрастни или деца? По-нататък не виждам, а може би аз пропускам и други колеги къде са документите за регистрация на файт тийм? Никъде не е посочено какви са намеренията за ремонтите, сумата, която ще се инвестира. Има ли проект? Да ни бъде предложено, показано или разказано какво се случва във връзка с тези въпроси. Другият въпрос е има ли изградена или ще бъде ли изградена достъпна среда за хората с увреждания, ако не какво се предвижда? Има ли проект, който да ни бъде представен? Проверени ли са условията за достъп от страна на съответните компетентни лица от общината? Съществуват ли условия ...

**Г-н Иво Пазарджиев:** Доктор Константинова, да добавя ли от името на група?

**Д-р Теодора Константинова:** Ако обичате, да. Съществуват ли условия, съвсем умишлено говоря по-спокойно и по-бавно, за да се напише, запише и да може да бъде отговорено. Съществуват ли условия за изграждане на външна рампа или за повдигаща платформа, ако няма рампа? Има ли санитарен възел за хора в неравностойно положение? Поема ли ползвателят ангажимент да уреди тези важни условия по Наредбата за достъп? И към администрацията, кой ще контролира дали помещенията се ползват по предназначение и как ще бъде уредено това е договора? Благодаря.

**Г-н Иво Пазарджиев:** Благодаря на доктор Константинова. Имаше въпроси и към администрацията, и към г-н Захариев. Има ли други, които желаят да направят изказвания по точката? Добре, в такъв случай ще подложа на гласуване процедурно предложение за изслушване на гражданина Светослав Захариев Самуилов, моля да стартираме системата за гласуване.

**Ръчно гласували:**

**Г-н Иван Петров Иванов – „за“;**

**Г-жа Елка Симеонова – „за“.**

**КВОРУМ – 46. С 43 гласа „за”, 0 „против” и 3 „въздържали се” се прие предложението.**

**Г-н Иво Пазарджиев:** Предлагам първо да изслушаме г-н Самуилов, след което ще дадем възможност и на администрацията да отговори на въпросите. По време на постоянните комисии, господин Самуилов беше разяснено, че е добре да направите някакво представяне на клуба, на спортната дейност, на инвестициите, които сте направили до момента, защото със сигурност сте направили и дали ще се развива дейност извън тази със хората с увреждания. Другите въпроси д-р Константинова ги постави тук, така че даваме думата на господин Самуилов, заповядайте.

**Г-н Светослав Самуилов**: Да, здравейте на всички. Казвам се Светослав Самуилов, световен европейски шампион съм по граплинг. От 7 години съм в инвалидна количка след катастрофа и от година и половина започнах да се занимавам с треньорска дейност с деца с увреждания и в неравностойно положение. В началото започнахме да тренираме в салона, в който ходех на раздвижване, след това започнахме да тренираме в една зала, която ми даваха безвъзмездно часове за ползване и след това на стадиона, когато беше топло времето. И така се роди идеята да потърся помощ от общината, за да имаме място, където да може да тренираме и да може да правим рехабилитация, и да използваме спорта като средство за подобряване на цялостното състояние на тия деца, щото аз виждах как те се развиват и как се подобряват в всяка една изминала тренировка. И относно тези неща, които казахте за рампи и за такива, за достъп, за среда, да мислим и ще направим такова нещо, защото нали трябва да има достъп за всички. И имаме санитарен възел предназначен нали такъв за хора с увреждания. Другото, което е направили сме много благотворителни инициативи и събрахме средства, вложението нали, инвестицията ще бъде, мисля че над 60 000 лв. засега, защото самия ремонт е скъп. И самите уреди са просто специализирани, за да може деца да тренират от инвалидните колички, да може да се изправят и да може да се подобряват. Засега имаме 5 такива деца, но то още не е, как да кажа не е популяризирано и вярвам, че ще станем повече. Другите ..., като ние не вземаме никакви такси, затова е искането да е безвъзмездно, в смисъл няма никакви такси за тия деца. Тия деца също тренират, когато съм писал бокс, аз ги тренирам и на бокс тях също, да се защитават, да знаят техники нали и фитнес. Като фитнес е написано така, защото нали самите уреди просто няма как по друг начин да бъдат наречени, те са уреди, които да може да подобряваме цялостното състояние на тия деца. Друго ...

**Г-н Иво Пазарджиев**: Ако няма кое да добавите, думата е на общинска администрация за въпросите, които бяха поставени към администрацията. Господин Рачев, заповядайте.

**Г-н Борислав Рачев**: Значи за контрола, ОП „Спортни имоти“ извършва контрол на всички спортни обекти, не конкретно за този обект, който с ваша санкция надявам се да бъде изграден след известно време. А за достъпа в момента, в който договора стане факт клуба ще кандидатства за такъв проект за достъпна среда. Другият вариант е в момента да го изгражда със собствени средства, което не е много ..., самата платформа там не е особено евтино съоръжение. Друго нещо, д-р Константинова, може би аз, ако съм пропуснал и г-н Захариев, ако не е отговорил.

**Г-н Иво Пазарджиев:** Реплика ли ще направите, д-р Константинова? Да.

**Д-р Теодора Константинова:** Отново подчертавам, че подхождам с уважение към усилията на г-н Захариев. Зададох един въпрос, на който може би беше пропуснат отговора. Извън групата на хората с увреждания какви и колко хора досега са тренирали и предвижда ли се това? И ще направя едно предложение за решение като промяна в текста, да бъде променен така вместо „ ... за 10 години ...“ да бъде заменен с „ ... 5 години ...“. Уверявам г-н Захариев и колегите, които сме работили няколко поредни общински съвета знаят много добре, че при сключване на такива договори и при едно добро стопанисване, и дейността, която е заявена, ако продължи в същия дух никога не сме отказвали продължение на договорите. Смятам, че е редно, логично и справедливо да заменим 10 години с 5 години, както почти при всички други случаи сме постъпвали. Благодаря.

**Г-н Иво Пазарджиев:** Благодаря на д-р Константинова. Има ли други желаещи за изказване и предложение по точката? Господин Владо Владов. (коментар от зала не се чува) Да, всъщност г-н Станчев желае на г-н Самуилов отново да му дадем думата, може би да отговори на въпроса на д-р Константинова. Желаете ли да отговорите? (коментар от зала не се чува) Да. Нека г-н Самуилов да отговори, след това Луиза Попова, Владо Владов видях, Станимир Станчев. Заповядайте.

**Г-н Светослав Самуилов:** Да, тренирал съм досега и други хора, но тука в тая зала ще тренирам хора, които са приятели, които ще ми помогнат и които ми помагат по някакъв начин да изкачим стълбите или някакви други такива неща. Относно ремонта нали и което е пак безвъзмездно. А относно нали годините много е голяма инвестицията и аз заради това, че искам по някакъв начин сигурност, заради това поискахме 10 години. И това искам да кажа.

**Г-н Иво Пазарджиев:** Благодаря на г-н Самуилов. Господин Владо Владов има думата.

**Г-н Владо Владов:** Уважаеми господин Кмет, уважаеми колеги, съдбата е интересно нещо. Лично познавам, ще го нарека Сисо, щот така си го познавам, нали някак си сме се срещнали. Много лошо, той много скромничи, аз имах честта може би преди 2 месеца, малко преди пандемията да посетя тая зала и да видя разликата от снимките до реалността в момента. Не случайно той иска 10 години, не опонирам на колежката Константинова за правилата, но трябва да ви кажа, че там са свършени много неща. И трябва да ви кажа, че там работят хора, щото да работят. Много малко останаха хората в града, които правят нещо, щот да го направят безвъзмездно. Половината му приятели ги познавам пак, поради същата тая съдба. Аз също правя неща, щото да ги направя безвъзмездно, тъй че призовавам ... Знаете, че тая тема ми е тежка много, те са направили нещо голямо. Предлагам да ги подкрепите. Благодаря.

**Г-н Иво Пазарджиев:** Благодаря на г- н Владов. Госпожа Луиза Попова.

**Г-жа Луиза Попова:** Уважаеми господа общински съветници, уважаеми г-н Милков, господин Председател, споделям изцяло мнението на г-жа Теодора Константинова. Това е една изключително добра и прекрасна инициатива от един млад човек, който се е заел с определена и специфична група от хора, които нали, заради тази инициатива ние трябва изцяло да подкрепим, да я подкрепим. Но също така споделям и мнението, относно срока, тъй като това е сравнително млад клуб, който ние трябва да ..., той трябва да се докаже като дейност. И аз съм сигурна, че след изтичане на срока няма да има общински съветник, който да не подкрепи продължаване на срока впоследствие. Благодаря за вниманието.

**Г-н Иво Пазарджиев:** Благодаря на госпожа Попова. Господин Станимир Станчев, заповядайте.

**Г-н Станимир Станчев:** Уважаеми господин Председател, уважаеми господин Кмет на община, скъпи колеги общински съветници, уважаеми гости, докато слушах досега изказванията не знам за вас, но мен ме побиха тръпки. Защо? Както вметна и започна Владо съдбата е интересно нещо и се върнах около 10 години назад във времето, когато Сисо, неговите приятели, които една малка част може би останаха и до ден-днешен с него, но останаха истинските хора, които към този момент му помагат безвъзмездно. Не само с различните инициативи, чисто човешки, чисто морално, чисто духовно. От висотата на едно общество се съди по това как то се грижи за социално слаби, инвалиди, неоправдани и всички рискови групи. Аз мисля, че с това решение как ще постъпим тука ние, които сме представителна извадка на това общество ще дадем сигнал до какво ниво ние сме постигнали. Не са важни или не са най-важни парите, през това време, в което сме в пандемия, мисля че много хора това го осъзнаха. И дали ще бъде срокът 5 или 10 години ще покаже времето. Дори аз имам договори за 10 години, които съм прекратявал по различни причини, всеки може да го направи, също може да го направи и общината. Аз разбирам загрижеността за собствеността на общината, което е правилно от колегите общински съветници. Но ние трябва да разберем нещо много по-важно, че ние трябва да подкрепим по всякакъв начин усилията на Сисо. Да, няма да крия познавам го от доста години, виждах по през различни периоди на живота му. И трябва да ви кажа, че това, което прави сега е най-силното, най-значимото и това, което ще остави най-голяма следа в нашето общество. Ина последно място, но не на последно искам да кажа, дайте да боравим с еднакъв аршин. Когато ние искаме и сме загрижени дали ще има достъпна среда в зала, говоря в залата, която е в бъдещия спортен клуб ...

**Г-н Иво Пазарджиев:** Господин Станчев, извинявам се, да добавя ли от името на група?

**Г-н Станимир Станчев:** Завършвам, извинявайте, 10 секунди. Нека да си зададем въпроса ние досега създадохме ли достъпна, такава среда в тази зала. Призовавам всички колеги да подкрепят така направеното предложение. Благодаря.

**Г-н Иво Пазарджиев:** Благодаря на г-н Станчев. Има ли други желаещи за изказване по точката? Алисе Муртезова, заповядайте, госпожо Муртезова.

**Г-жа Алисе Муртезова**: Добър ден на всички. Първо, Христос Воскресе и всички да сте здрави, никой да не се разболява. Аз изцяло приветствам идеята на г-н Самуилов и така сега разбирам на неговите приятели, за първи път го виждам. По стечение на обстоятелствата дълги години работих с деца с увреждания. Тези от вас, които не знаят аз съм логопед по професия и работех в един дневен център, който с моите колеги го направихме и той продължава да работи за деца и младежи с увреждания и винаги ме е вълнувала тази тема. И винаги съм казвала, че няма по-тежко нещо от това родител да има дете с увреждане. Единствената ми препоръка, аз също за годините, същото, което се изказа да не го повтарям, единствената ми препоръка към Вас, господин Самуилов е, така не чух във вашите изказвания, може би сте си го мислили да изградите едно сътрудничество с медицински специалисти за работа по време на тренировките, защото екипа, който работеше с децата в Дневен център „Каритас“ се състоеше така от много специалисти. И искам да ви кажа, че ние също сме канили различни спортисти, за да активираме и сега тези младежи, част от тях са параолимпийци между другото от област Русе, което много ме радва. Но има и много рискове, заради това наистина препоръчвам сътрудничество с медицински специалисти. Благодаря.

**Г-н Иво Пазарджиев:** Благодаря на г-жа Муртезова. Нека микрофон да дадем на г-н Самуилов.

**Г-н Светослав Самуилов:** Аз пропуснах да отбележа, че съм завършил кинезитерапия с отличен тука в Русенският университет и знам потребностите на такива деца и хора така в нужда, а сега и от личен опит вече.

**Г-н Иво Пазарджиев**: Благодаря на г-н Самуилов. Има ли други желаещи за изказвания и предложения по точката? Господин Дилян Саманджиев, заповядайте.

**Г-н Дилян Саманджиев:** Уважаеми господин Председател, уважаеми господин Кмет, уважаеми общински съветници, аз внимателно изслушах искането за залата и е нормално, когато един клуб не се издържа така да се каже от такси, от членове да е безплатно. Доколкото разбрах нали точно с тази цел е за по-дългия период на договора, за да може да се инвестира. Няма как да излезе на печалба този клуб. Винаги ще има някой, който да дава пари, да го издържа, аз съм за 100% за по-голям период, за да може да се развие това нещо, щот е много трудно. За 5 години ще се инвестира, да съгласен съм, че може още 5 години, че всички ще бъдат съгласни с това. Но това е един голям период, по-спокоен и целта е на този клуб в помощ на обществото, а не с цел печалба. Благодаря.

**Г-н Иво Пазарджиев:** Благодаря на г-н Саманджиев. Реплика на д-р Константинова.

**Д-р Теодора Константинова /реплика/:** Благодаря, господин Председател. Използвам репликата, за да кажа следното, тъй като има може би несъзнателен лек опит за внушение, че може би моите въпроси и изказване, не подкрепят предложението за решение. Искам първо да заявя твърдо, че такива внушения не са почтени, ако някой е искал да го внуши умишлено. Второ, надали точно аз лекарят, който посреща живота и се е срещал с изключително много драми в живота на хората, слава Богу и с щастие, съм човек, който ще откаже да подкрепи такова искане и такива усилия. Но се съгласете, че ние също точно, защото сме отговорни представители на обществото, което ни е избрало трябва винаги да питаме и да получаваме отговор. Така, че подкрепата за такова начинание съвсем естествено човешка, морална и в никакъв случай не бива да се приема, че въпросите са израз на отрицание. Благодаря.

**Г-н Иво Пазарджиев:** Благодаря на д-р Константинова. (коментар от зала не се чува) Има ли други желаещи за изказвания по точката? Няма. Господин Иван Иванов от групата на БСП-Лява България поиска мнението на администрацията по срока.

**Г-н Борислав Рачев:** Значи, относно срока администрацията ще уважи желанието на общинските съветници. Но срокът е предвид да има някаква сигурност въпросния клуб, когато прави инвестицията във въпросния обект. Значи, те не са спортни съоръжения, това е училище, бивше училище, то е за социални дейности. И на картинките, което се видя ние не даваме спортна зала. Значи, желанието на администрацията, на общинското предприятие е там, ако може да се обособи, защото има и други помещения в съседство, нали точно за такъв вид дейности. Едва ли там ще направим някакъв спорт за високо спортно майсторство. Аз, нашето предложение е за 10 години, но ако д-р Константинова има нейно предложение вече ние ще уважим решението на общинския съвет.

**Г-н Иво Пазарджиев:** Добре, благодаря на г-н Рачев. Има ли други желаещи за изказвания и предложения по точката? Не виждам. Първо, подлагам на гласуване предложението на д-р Теодора Константинова в предложението за решение текста да се промени така, вместо 10 години заменен с 5-годишен срок. Подлагам на гласуване това предложение.

**Ръчно гласували:**

**Г-н Иван Петров Иванов – „въздържал се“;**

**КВОРУМ – 42. С 7 гласа „за”, 21 „против” и 14 „въздържали се” не се прие предложението.**

**Г-н Иво Пазарджиев:** Подлагам на гласуване предложението като цяло с предложения от администрацията 10-годишен срок.

**Ръчно гласували:**

**Г-н Иван Петров Иванов – „за“;**

**КВОРУМ – 46. С 44 гласа „за”, 0 „против” и 2 „въздържали се” се прие**

**РЕШЕНИЕ № 123**

На основание чл.21, ал.1, т.8 и чл.21, ал.2 от Закона за местно самоуправление и местна администрация, във връзка с чл.12, ал.1 и ал.4, чл. 39, ал. 1 и ал. 4 от Закона за общинската собственост, във връзка с чл.305, ал.1 от ЗПУО, във връзка с чл.44, ал. 1 и ал. 4 от Наредба №1 за общинската собственост на Общински съвет-Русе, Общински съвет - Русе реши:

Предоставя безвъзмездно право на ползване върху самостоятелен обект с идентификатор 63427.7.771.3.1 с площ 205кв.м,. самостоятелен обект с идентификатор 63427.7.771.3.3 с площ 15кв.м., самостоятелен обект с идентификатор 63427.7.771.3.4 с площ 3 1кв.м. и самостоятелен обект с идентификатор 63427.7.771.3.5 с площ 31 кв. м, находящи се в сграда с идентификатор 63427.7.771.3, разположени в поземлен имот с идентификатор 63427.7.771 по Кадастралната карта и Кадастралните регистри на гр. Русе, адрес: гр. Русе, ул. „Професор Димитър Баларев“ № 2 за срок от 10 г. на „Спортен клуб Захариев файт тийм“ ЕИК 205486661, при спазване на законодателството регламентиращо държавните помощи.

**14 Точка**

**К.л.123 Отдаване под наем на част от административна сграда – публична общинска собственост, кметство в с. Червена вода, за поставяне на терминално устройство АТМ - банкомат**

**Г-н Иво Пазарджиев:** Госпожа Златомира Стефанова.

**Г-жа Златомира Стефанова:** Уважаеми общински съветници, бихме искали да оттеглим тази точка 14. Имахме разговори с обслужващата банка Инвест банк, която ни увери, че банкомата ще бъде сложен, но междувременно взехме така решение да помислим за цялостно справяне с този проблем за банкоматите в малките населени места и затова бихме искали да оттеглим на този етап тази точка.

**Г-н Иво Пазарджиев:** Да, благодаря на г-жа Стефанова. Всъщност дори на комисия по законност, обществен ред и сигурност стана въпрос за този проблем, а именно че малките населени места трудно банките поставят банкомати в тях. Така, че желанието и на общинските съветници, което коментирахме и на администрацията е да се намери едно цялостно решение за справяне с този проблем. Банкоматът в с. Червена вода остава в момента по силата на настоящите договорни отношения, те се анексират до решаване на проблема цялостно. Виждам, че господин Асен Даскалов от името на група желае да направи изказване, заповядайте, господин Даскалов.

**Г-н Асен Даскалов:** Уважаеми господин Председател, уважаеми господин Кмет на Община Русе, уважаеми колеги съветници, за нас е недопустимо в 20-тата година на 21-ви век да има населени места без банкомати. В този смисъл приветствам това, което каза г-жа Стефанова и призовавам ръководството на Община Русе да инициира промяна в договора с обслужващата банка по силата, на които промени тази банка или ако не е съгласна съответно да се търсят и други банки, да бъде задължена да има банкомат във всяко кметство минимум по един. Благодаря ви.

**Г-н Иво Пазарджиев:** Благодаря на г-н Даскалов. (коментар от зала не се чува) Да, той направи от името на група изказване, може по всяко време да го направи, да. Точката е оттеглена, продължаваме със следващата точка.

**15 Точка**

**К.л.127 Освобождаване от плащане на месечни наемни вноски на наемателите на общински имоти за периода на извънредното положение, чиято дейност е пряко засегната от обявеното с решение на Народното събрание от 13 март 2020 г. извънредно положение**

**Г-н Иво Пазарджиев:** Госпожа Стефанова ще докладва.

**Г-жа Златомира Стефанова:** Уважаеми общински съветници, преди да докладвам точката бих искала да връча на г-н Пазарджиев едно допълнение, което беше предложено на комисия ЗОРС, в правните основания на проекта за решение да се добави чл. 6б от Закона за мерките и действията по време на извънредното положение. Сега ще продължа със самия контролен лист 127, предложението е, както започнах в началото част от икономическите мерки, които имаме възможност да вземем като община и във връзка с обявеното извънредно положение и наложените ограничителни мерки, съответно от Народното събрание, министъра на здравеопазването. Въведените противоепидемични мерки, описани в заповед 01-124 от 13 март и нейните допълнение оказват пряко влияние върху определени търговци. В тази връзка наематели на различни обекти общинска собственост са принудени да прекратят дейността си, поради въведените забрани за посещения на определени обекти. За периодът на извънредното положение те нямат възможност да ползват наетите обекти и да генерират приходи, поради наличието на непредвидено и непредотвратимо събитие, а са длъжни да заплащат наем. Поради възникналата за наемателите непреодолима сила предлагаме да не се начисляват и да не се заплащат наемните вноски от тези наематели, чиято дейност е спряна, преустановена, вследствие на изпълнение на въведените рестриктивни мерки за срока на извънредното положение. Ако, обаче длъжникът, наемателят е бил в забава преди настъпване на непреодолимата сила той не може да се ползва от нея и задължението за наем си остава. Направих …, колегите от „Търговия и наемни отношения“ са подготвили засегнатите от тази …, от тези ограничения, това са 69 договора за наем с обща стойност на месечните наемни вноски 17 659,79 лв. Към настоящият момент периода на извънредното положение е 13 март до 13 май, което означава, че предвидени загуби от наем за общината ще са на стойност 35 319,58 лв. Като тук също сме извадили и засегнатите като …, може да ви ги изброим: сдружения с нестопанска цел, помещения отдадени за клубове 37 договора, имаме ресторанти, питейни заведения, кафенета, сладкарници – 22 договора, учебни заведения 4 договора, спортни игрища и фитнес зали 6 договора. Това са обектите към общината, разбира се г-н Рачев е тук, той може да каже и за „Спортни имоти“. Благодаря ви.

**Г-н Иво Пазарджиев:** Благодаря на г-жа Стефанова. Има ли желаещи? Господин Светлозар Симеонов, заповядайте.

**Г-н Светлозар Симеонов:** Уважаеми общински съветници, колеги, уважаеми господин Председател, уважаеми господин Кмет, ще бъда много кратък, няма да ви задържам вниманието много, много. Искам само да кажа, че съдбата е много странно нещо наистина и виждаме, че ние трябва, както всички в целия свят да се обединим. В моментът, в който период се намираме в пандемия виждаме, че всички политически сили се обединяват в едно, а именно запазване здравето на нашите съграждани. ПП ГЕРБ и общинските съветници бяха предложили на 19-ти, на 23-ти март предложения, които ще ги зачета и които се радвам, че общинска администрация ги прие с уважение и ги изпълни, както и обществото, нашите съграждани са много доволни от това нещо. А именно: да се въведе безплатно паркиране във всички зони за кратковременно паркиране; разписанията на автобусните линии да се увеличат, да няма струпване на хора; заведенията да не плащат тротоарно право за времето, което не работят; да отпаднат таксите за детските градини и яслите в периода, в който сме в извънредно положение за Община Русе и да се монтират мобилни мивки завода и течен сапун на ключови места в града. Това се възприе много добре от нашите съграждани и за което са благодарни. Всеки ден се чуваме с различни хора по един или по друг начин, които казват, че това, предприетите мерки от Община Русе са адекватни.Ще ви предложа две нови мерки, надявам се да ги възприемете и тях, по някакъв начин да видите дали може да се изпълнят. Едното нещо е да се направи оценка и да се увеличи капацитета за настаняване, подобряване качеството на общинския жилищен фонд. Има много хора, които се нуждаят от това нещо, а нямат финансова възможност, просто помислете и за това. Да отпадне задължението за заплащане на месечен абонамент за паркиране в размер на 120 лева, заплащан от юридически лица за периода на извънредното положение. Говоря за паркоместата, които се плащат всеки месец от юридически лица. Помислете също дали това нещо може да се вкара във вашите неща. Друго, при разговорите, които съм провел с много хора, от наши граждани и обстановката, в която се намираме града не е в този интензитет на движение и малко е затаен. И хората са затворени по своите къщи, когато си отворят прозорците се чува един страшен рев, особено по булевардите, говоря за моторите, които се движат в града. Хората са изнервени, на предела са вече, защото са затворени и спазват карантината, която им е наложила държавата и просто молят по един или по друг начин да се ограничи по някакъв начин този шум, който се кумилира в града. Свидетели сме, че много от тези водачи, които управляват мотори, преди 10 дена се случи една трагедия …

**Г-н Иво Пазарджиев:** Господин Симеонова, времето Ви изтича …

**Г-н Светлозар Симеонов:** 10 секунди само, приключвам. Преди 10 дена се блъснаха една полицайка, изпълняваща служебните си задължения, която е със средна телесна повреда. Понеже комуникацията е добра с кмета и областна администрация и МВР просто да се предвидят някакви мерки в това направление. Благодаря.

**Г-н Иво Пазарджиев:** Благодаря на г-н Симеонов. Господин Димитър Недев има думата. Господин Стоян Христов, Иван Петров Иванов след това.

**Г-н Димитър Недев:** Уважаеми дами и господа общински съветници, аз благодаря за предишното изказване и за похвалите, които получи общинска администрация. Само в отговор и в продължение искам да ви кажа, че благодаря първо за писмото, което получихме от партия ГЕРБ. То дойде в момент, когато ние обсъждахме редица мероприятия, включително и част от тези, които бяха описани в писмото. Що се отнася до платените паркирания, за които стана въпрос, тези фирми, които имат дейност, свързана с хотелиерство, ресторантьорство и са платили такива места няма да плащат за времето, за което не работят паркоместата. Тези суми ще бъдат или приспаднати след възстановяване или не са заплащани. За останалите фирми се разглежда въпроса в зависимост от това дали работят или не извършват дейност в момента. Така, че въпроса не може да се разглежда еднозначно, да не си плащат всички паркоместа. Има юридически лица, които продължават дейност и съответно би трябвало да си плащат местата. По проблемите с организация безопасност на движението, ние имаме постоянни, ежедневни контакти и с двете полицейски управления и с КАТ. Следващата седмица имаме заседание на комисията по безопасност на движението. Там се вземат мерки, разглеждат се различни мероприятия, но все пак трябва да има и съзнание в хората, които използват превозните средства. Благодаря ви.

**Г-н Иво Пазарджиев:** Благодаря на г-н Недев. Има заявени изказвания от Стоян Христов, Иван Петров Иванов, Галин Ганчев. Има ли други желаещи за изказване? Засега няма. Заповядайте, господин Христов.

**Г-н Стоян Христов:** Добър ден на всички …, колеги, във връзка със започнатите предложения и тъй като сме в извънредното положение, което все някой ден ще свърши искам и аз да направя три предложения. Които са свързани и по-добре да започнем сега, до края на извънредното положение да сме готови. Първото ми предложение е преглед на процесите, касаещи взаимодействие между общинската администрация, физическите и юридическите лица с цел драстично намаляване на административните тежести и срокове. Това го предлагам, затова предлагам следващата сесия … (коментар от зала не се чува) Кое? Затова предлагам следващата сесия господин кмета на общината да внесе едно мотивирано предложение, относно конкретни мерки за намаляване на тези тежести, в това число и кои услуги могат да преминат изцяло онлайн. Второто ми предложение е, ако може чрез Общинска фондация „Русе – град на свободния дух“ да се създаде Фонд за стипендии, с което да подпомогнем развитие на художниците, малките неправителствени организации, частните инициативи и галериите. Като така подпомогнем културните дейци в следващата една година, уточнявам за една година. Третото предложение сега му е времето точно, активна маркетингова кампания за промотиране на Община Русе в съседните държави. Предлагам това да започне сега с активна дейност като насочим към областите: индустрия, бизнес, транспорт, тъй като града ни знаете, че е една много …, на уникално …, много уникално съчетание има на различните видове транспорт, включително и летището. Туризъм с акцент на алтернативния туризъм, религиозен, исторически, национални традиции и природни паркове, тук е и Природен парк „Русенски Лом“. Това са трите предложения, които правя и имам само един въпрос. Досега не чух какво можем да направим към търговците и производителите на цветя? Защото …, въпреки че някои ще кажат, да те работят, те работят, но няма за кого. Няма празници, няма …, останаха едни погребения, където щат, не щат хората ходят, но няма това, което беше. Какво може да направим, за да може те да се реализират? Не могат да си реализират продукцията си. Това е от мен, благодаря.

**Г-н Иво Пазарджиев:** Благодаря на г-н Христов. Следващият заявил изказване господин Иван Петров Иванов. Заповядайте, г-н Иванов.

**Г-н Иван Петров Иванов:** Уважаеми господин Председател, господин Кмет, уважаеми колеги, господин Милков, в предизборната си кампания Вие нееднократно твърдяхте, че ще подкрепяте русенския бизнес. Тъй като в ежедневните си лични, служебни и обществени ангажименти аз контактувам с доста голяма част от русенския бизнес, една от фирмите на местния бизнес, която междувременно е и много голям данъкоплатец ме помоли да задам към Вас, към общинска администрация един въпрос, който аз коректно едно към едно ще цитирам – Знае ли общината, че в Русе е един от големите производители на дезинфектанти в България и как Община Русе в ситуация на извънредно положение задоволява нуждите от дезинфекция? Така, нещото, което аз ще си позволя да допълня е, че продуктите на тази фирма, русенска фирма се ползват от РЗИ – Русе, като междувременно те се препоръчват от РЗИ – Русе като много качествени и конкурентни. И общини като Пловдив, Бургас, Варна, Стара Загора, Казанлък, включително София ползват продуктите на тази русенска фирма. Така, уважаеми колеги, днес вниманието на всички е приковано една-единствена тема пандемията от КОВИД-19 и извънредното положение, дори сега общината има правомощия и възможности за облекчаване на негативни последствия от засегнатите бизнеси в града ни. В тази връзка предлагам в конкретика, ускорен контрол и заплащане на извършената дейност на контрагентите на фирмите с Община Русе сключилите договори. Анализ на общинската собственост с цел предоставяне на подходящи сгради и помещения за споделяне на работни пространства на малки бизнеси след приключване на извънредното положение. Същите обекти да бъдат рекламирани и промотирани по подходящия начин. Удължаване на срока на действие на разрешителни за извършване на търговия на открито от месеца на 1 година. Благодаря ви.

**Г-н Иво Пазарджиев:** Благодаря Ви, господин Иванов. Господин Галин Ганчев има думата. (коментар от зала не се чува) А, първо реплика на Иван Костадинов Иванов.

**Г-н Иван Костадинов Иванов /реплика/:** Уважаеми господин Председателю, уважаеми господин Кмете, уважаеми колеги общински съветници, дами и господа репликата ми към колегата е по повод на това, че сме на конкретна точка. Имаме конкретна точка и тя е само напомням е освобождаване от плащане на месечни вноски на наемателите за периода на извънредното положение. Тук се направиха много предложения, които са извън точката, може би се ползва като повод. Но все пак, господин Председател, смятам че трябва да се концентрираме по тия предложения и второ, желанието да намаляваме и да освобождаваме в тоя период. Значи, ние сме в рамките на общинския си бюджет, държавата освен, че увеличи дефицита в републиканския бюджет има възможност да тегли и кредити. Досега не ми е известно специални средства да са приведени или обещани на общината по повод на извънредното положение. Така, че аз моля да подхождаме внимателно към желанието да намаляваме собствените си приходи. Имаме един бюджет, който със сигурност ще се наложи да го променяме. В него сме записали неща, които искаме да се случат за русенци, ама за да стане това трябва да има приходи от него. Така, че призивът ми е по-внимателно с намаляването на таксите и облекчаването. Мисля, че в рамките на това, което е предложила администрацията можем да издържим и предлагам да го подкрепим.

**Г-н Иво Пазарджиев:** Благодаря на господин Иван Костадинов Иванов. Господин Галин Ганчев има думата, заповядайте.

**Г-н Галин Ганчев**: Уважаеми господин Председател, уважаеми господин Кмет, аз искам да повдигна въпроса за онези обекти, които са в учебните заведения. Госпожа Георгиева повдигна този въпрос на икономическа комисия, разбрах, че и в бюджетна комисия е гледан, но все пак искам съвсем накратко да дам няколко разяснения. Мисля, че тези обекти са дори …, не съм ги броил, но мисля че са повече от 100. Това са различни лавки, бюфети, книжарници, спортни зали, малки спортни зали, които са в учебните заведения. Мисля да …, въпреки че не е ангажимент на общината и юридически погледнато общината не е принципала в случая, въпреки че са общински обекти. Второстепенният разпоредител, които са директорите на учебните заведения сключват договори с наемателите и те решават въпроса, но все пак хубаво е да влезе като решение в тази точка, защото ще даде възможност на онези директори, които … Има директори, които са млади, неопитни все още, съвсем скоро са станали директори, надали ще реагират така по този начин. Но там също трябва да бъдат премахнати наемите, защото там в момента няма деца в учебните заведения. Така, че моето желание, моето изказване е в точката да се включат все пак търговските обекти, които са в учебните заведения. Благодаря ви.

**Г-н Иво Пазарджиев:** Благодаря на г-н Ганчев. Госпожа Златомира Стефанова, заповядайте.

**Г-жа Златомира Стефанова**: Уважаеми господин Ганчев, благодаря за това изказване. Искам да ви уверя, че още във …, след като е обсъждано по комисиите общинска администрация е изготвила писмо, което вече е разпратено на всички директори на училищата. Като разбира се ние не можем да им наложим волята си, но сме им казали, че те могат да се възползват от Закона за извънредното положение и ако желаят да освободят съответно тези обекти. Като в допълнение по предложение на г-жа Георгиева, Росица Георгиева дори сме изготвили и примерно споразумение, което да им помогне, особено за директорите в малките училища, могат да го използват и да си го анексират към договорите. Благодаря.

**Г-н Иво Пазарджиев:** Благодаря на г-жа Стефанова. Росица Георгиева има думата.

**Г-жа Росица Георгиева**: Уважаеми господин Председател, уважаеми господин Кмет, дами и господа общински съветници, аз благодаря сърдечно на общинска администрация за подкрепата, която оказаха на директорите на образователните институции. Такова писмо има и към Регионалното управление, за да можем ние да помогнем там, където са зададени въпроси, но общинска администрация много подробно и много детайлно е направила това. Освен писмото е изпратен и примерен образец на анекс към договор, което изключително много подкрепя. Искам да се извиня на общинска администрация, не бях права по обсъждане по комисии, човек греши, няма безгрешни. Защото тези видове договори, които се сключват между директора на образователната институция и наемателя въз основа на конкурс, проведен от общината не попадат в обсега на така разглежданите наеми. Защото, да те наистина се разпореждат с общинска собственост, но договорите са между тези две страни. Затова благодаря много на г-жа Златомира Стефанова, защото това писмо беше изготвено своевременно и помогна на директорите, спряха въпросите и смятам, че и двете страни са удовлетворени. Благодаря още един път и се извинявам за допуснатия пропуск от моя страна.

**Г-н Иво Пазарджиев:** Благодаря на г-жа Георгиева. Има ли други желаещи за изказвания по точката? Господин кмета иска думата. Има ли друг да иска преди него? Заповядайте, господин Кмете.

**Г-н Пенчо Милков**: Здравейте отново.Скъпи колеги, очаквах тази точка да предизвика дебати, няма как да не взема отношение, още повече имаше конкретни въпроси към мен, на които ще отговоря. Първо, ще ви отговоря общо, аз съм кмет, вие сте общински съветници и ви предлагам „Да не казваме „Хоп“, преди да сме скочили“. В смисъл хубаво е да защитаваме всички, обаче това всичкото, което се случва трябва да има някакъв ресурс, не сме армия някаква. И когато тръгнем да предлагаме във водопад от предложения как да облекчим този, който дори не е поискал да бъде облекчен, щото аз съм на една ръка също, с вас говорят хората, говорят и с мен. И ние ясно казахме има такива, които министерството казва облекчаваш, облекчаваме ги, на всички други действа общия граждански и търговски закон, който действа за всички търговски взаимоотношения, значи те като се обръщат към общината, така трябва да се обърнат и към другите си търговски партньори. Ще се обърнат към нас, общината е юридическо, равнопоставено лице в много договорни връзки, ще се обърнат, ще докажат, който твърди, че има някаква щета ще я докаже и тогава ние вече извън това, което правителството ни задължава можем с интерес на гражданите да се съгласим или не, щото ние носим отговорност за тия ресурси, отделно че ги ползваме и да защитим всички. Радвам се, че г-н Иванов влезе, ще почна с отговора конкретния на дружеството. Когато връхлетя проблемът с това да дезинфекцираш на следващия ден и когато е проведена обществената поръчка преди нас, и когато сме задължени да купуваме по тая обществена поръчка от определена фирма всички продукти, включително и дезинфектанти и тази фирма ти казва в н-брой имейли няма да ви ги доставим, и няма как да ни ги достави, щото е представила цена, която е нереална за производство и за доставка. Така, че ние неколкократно направихме опит да ни доставят, те отказват, тогава получихме в часовете на първите удари на кризата имейл от Национално сдружение на общините на Република България с няколко производителя. От тези производители сме направили 2 доставки, като успоредно пак сме търсили количество от фирмата, която е спечелила обществена поръчка и отделно получихме 2 дарения на дезинфектанти, до момента с това се справяме. Получих имейл предната седмица от русенския производител, не съм знаел, видял съм имейла, зная. До момента ние сме направили от ХМИ доставка и от мисля, че КУПРО, които са фирми, които бяха посочени от правителството по всички телевизии в имейла на НСОРБ. И ще направим при необходимост доставка разбира се, следващия път задължително от русенския производител. Контрол по договорите, непрекъснато въпросите са ми по отношение не само във връзка с кризата, а изобщо в общината и се оказва, че договорите, който ги е сключвал стоят по различни стаи, няма единен регистър на договорите, няма единно лице, което да контролира тия … То не е само изпълнение, ти трябва да контролираш правосубектността на един договор с периодично изпълнение. Това лице, което се е подписало през 3 месеца добрата практика изисква да се проверява то още ли има представителна власт и много други неща, които трябва да се подобрят в нашата работа по отношение на контрола. За споделените работни места и за подкрепата на …, това са също неща, които ние ще правим без връзка с извънредното положение, писали сме го в програмата, която предоставихме на вашето внимание на предната сесия, на която бяхте. Удължаване разрешителните за работа на открито трябва да го проверим. Но пак казвам всички, които са се обърнали и казват, че са затруднени, са останали изслушани, ако има такова искане ще бъде разгледано. По отношение намаляване на административната тежест, Община Русе преди аз да дойда като кмет и дори не съм бил общински съветник, а народен представител е развила електронните си услуги до добро ниво. Така, че всяка една услуга може да бъде електронна, електронно получена. Но, не … Какво означава да са изцяло електронни, те са изцяло електронни, само че има хора, които не ползват електронни устройства и за тях съществува също и възможността да дойдат в административния център да си ги заявят. Още повече, че ползването на електронни услуги се регламентира от закон и от правителствена агенция. Тя изисква наличието на квалифициран електронен подпис, което затруднява голяма част от гражданите. Аз още като съветник си подавах въпросите до г-н Стоилов с електронен подпис, много хора нямат такъв и поради тази причина правителството, мисля че направиха промяна и сега става с номер, който се издава, за да се облекчи ползването на услугите. Това е налично. Със стипендиите, Фондацията град на свободния дух да правим стипендии, не знам доколко е възможно, щото фондацията и дарителите, има устав и дарителите предоставят средствата за определени дейности. Като съм говорил продължително и с най-големия дарител, който е дарявал и преди това, дари и сега. Но ще подпомагаме разбира се със средствата и с проектите, няма да бъдат самоцелни обществото. Маркетингова кампания за рекламиране на Русе за съседните държави. Русе не е просто град, дали е свободния дух или е северната столица на България, Русе не е само град. Русе е мит, Русе е представа, усещане, която ще бъде създадена като дестинация, като желание подсъзнателно в хората да дойдат и да гледат, да бъдат и да разказват, че са били и че са се снимали, както го правят и са направили много други общности. Така, че ние работим, това не само във връзка с кризата. По отношение производителите на цветя, връщам ви в началото това, което ви казах, много хора търпят загуби от извънредното положение, много хора търпят загуби. Какво да ви кажа и адвокатите търпят загуби предвид ограничаването на дейността на съдилищата и икономическата активност, също сигурно търпят и цветарите. Въпросът е, че няма как общината да подкрепя всички, които търпят загуби. Правителството предоставя и възможност за безлихвени кредити, много други мерки, които вие тук ги знаете по-добре и от мен. И аз това, което съм разпоредил е общинска администрация, когато се обади някой на телефона ни горещия да дава указания за всички мерки на държавата, а не просто да казва това не е наша работа, обърнете се към еди коя си агенция. Ние упътваме хората, разясняваме, но няма как да се предоставят пари или обезщетения на абсолютно всички бизнеси, които са пострадали, дори и да ми се иска, няма как да го направя. Благодаря ви.

**Г-н Иво Пазарджиев:** Благодаря на господин кмета. Има ли други желаещи за изказвания и предложения по точката? Не виждам. Всъщност от колегите от ГЕРБ имаше няколко предложения, които не бяха писмени, а по-скоро ги възприемаме като препоръки. Аз съм сигурен те ще бъдат записани и в протокола, така че съм сигурен, че администрацията ще ги анализира внимателно и ще бъдат реализирани. С предложената корекция, относно правното основание подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“;**

**КВОРУМ – 45. С 43 гласа „за”, 0 „против” и 2 „въздържали се” се прие**

**РЕШЕНИЕ № 124**

На основание чл. 21, ал. 1, т. 8 и т. 23, във връзка с чл. 21, ал. 2 от Закона за местното самоуправление и местната администрация, чл. 306, ал. 2 и ал. 4 от Търговския закон (ТЗ), чл. 81, ал. 1 от Закона за задълженията и договорите (ЗЗД), чл.6б от Закона за мерките и действията по време на извънредно положение, във връзка с Решение на Народното събрание на Република България за обявяване на извънредно положение от 13.03.2020 г., и настъпилата непреодолима сила, обективна причина за неизпълнение на поети договорни задължения, за което длъжникът не отговаря – наложени от държавните органи противоепидемични рестриктивни мерки с цел ограничаване разпространението на заболяването от COVID-19, през времетраенето и по повод на въведеното извънредно положение, Общински съвет – Русе реши:

Дава съгласие да не се начисляват и да не се заплащат наемните вноски, при условие, че не са налице хипотезите на чл. 306, ал. 1, изр. второ от ТЗ, респ. чл. 85 от ЗЗД, за периода на настъпилата непреодолима сила, в който е спряно изпълнението на сключените договори за наем с Община Русе и е спряна/преустановена дейността на наемателите – физически и юридически лица, поради настъпилите обективни причини, за наетите общински обекти с уговорено в договорите за наем предназначение, както следва:

* увеселителни / игрални зали, дискотеки, барове, ресторанти, заведения за бързо обслужване, питейни заведения, кафе сладкарници, с изключение на банковите и застрахователните офиси, хранителните магазини, аптеките, обекти с обществено предназначение и други обекти, предоставящи услуги на гражданите, на които не е забранено извършването на дейност през време на извънредното положение;
* учебни заведения, детски градини, клубове за провеждане на извънкласни мероприятия и/или групови форми на дейност и работа с деца и ученици;
* спортни / СПА центрове, фитнес-зали, спортни игрища, покрити и открити спортни съоръжения;
* пенсионерски клубове;
* други клубове и помещения, предназначението на които предполага провеждане на масови мероприятия.

**16 Точка**

**К.Л. 117 Одобряване решение на кмета на Община Русе за отправяне на предложение към концесионера „РДС ИНВЕСТ“ ЕАД, гр. Русе за изменение на Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на Община Русе**

**Г-н Иво Пазарджиев:** Заповядайте, госпожо Стефанова.

**Г-жа Златомира Стефанова:** Уважаеми общински съветници, предложението е във връзка за сключване на допълнително споразумение към договора за предоставяне на концесия на обекти на СК „Дунав“. Причините за това предложение са технически, в резултат от обединяването на 3 поземлени имота, включени в обекта на концесията е образуван нов имот, с нов идентификатор по кадастралната карта на град Русе. За новообразувания имот е съставен нов акт за общинска собственост, това налага промяна в описанието на имотите в концесионния договор, от чл. 4, т. 1.1. до чл. 4, точка 1.6. и чл. 3, т. 2.6. в останалата си част концесионния договор остава непроменен. Съгласно Законът за концесиите, когато промяната не е съществена и не води до изменение на цялостния характер на концесията, концесионния договор може да бъде изменен с допълнително споразумение. Така допълнението е предоставена техническа информация, скици на трите, допълнително сме ви предоставили техническа информация, скици на трите поземлени имота преди обединяването, както и скица на новообразувания имот. Предоставили сме ви извадка от концесионния договор на текста, подлежащ на изменение с допълнителното споразумение.

**Г-н Иво Пазарджиев:** Благодаря на госпожа …

**Г-жа Златомира Стефанова:** На екрана, всъщност имате и на екрана ви е предоставен изменения регулационен план, одобрен със заповед 01-2116 от 17.07.2019 г. от кмета на общината. Благодаря.

**Г-н Иво Пазарджиев:** Благодаря на госпожа Стефанова. Има ли предложения, въпроси и изказвания по точката? Не виждам. Подлагам на гласуване така предложения проект за решение. Ще изчакаме системата да стартира. Системата е стартирана, моля гласувайте.

**Ръчно гласували:**

**Г-н Иван Петров Иванов – „за“;**

**КВОРУМ – 44. С 43 гласа „за”, 0 „против” и 1 „въздържали се” се прие**

**РЕШЕНИЕ № 125**

На основание чл. 21, ал. 2, във връзка с чл. 21, ал. 1, т. 8 от ЗМСМА; чл. 40, ал. 2, т. 1; чл. 137, ал. 1, т. 2 и т. 3 от Закона за концесиите (ЗК), във връзка с чл. 17.1.2. и 17.1.3 от Договор за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на община Русе; във връзка с чл. 141, ал. 2 от ЗК, Общинският съветреши:

Одобрява решение на кмета на Община Русе за отправяне на предложение към концесионера „РДС ИНВЕСТ“ ЕАД, гр. Русе за изменение на Договор от 22.10.2018 г. за предоставяне на концесия за строителство на обекти от спортен комплекс „Дунав“ и имоти за развитие на спорта – публична и частна общинска собственост на община Русе, с допълнително споразумение - неразделна част от договора.

**17 Точка**

**К.л.119 Приемане на Наредба за изменение и допълнение на Наредба №1, на Общински съвет – Русе, за общинската собственост**

**Г-н Иво Пазарджиев:** Госпожа ЗлатомираСтефанова ще докладва.

**Г-жа Златомира Стефанова:** Уважаеми общински съветници, това предложение касае изменение на Наредба 1. Предложеното изменение е във връзка с направените изменения в Закона за политическите партии и в Закона за общинската собственост. В същността си изменението се отнася до реда за предоставяне на свободни нежилищни имоти, които са частна общинска собственост на политическите партии. До настоящият момент предоставянето се осъществявало чрез договори за наеми. Измененията предвиждат това да се случва чрез договор за безвъзмездно предоставяне. Направените изменения се прилагат занапред, тъй като законодателя не е предвидил същите да бъдат приложими към заварените действащи договори за наем. Аргументите и реда за предоставяне са ви подробно описани в проекта за изменение на наредбата. Благодаря.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“;**

**КВОРУМ – 44. С 43 гласа „за”, 0 „против” и 1 „въздържали се” се прие**

**РЕШЕНИЕ № 126**

На основание чл. 21, ал. 2, във връзка с чл. 21, ал. 1, т. 8 и 23 от Закона за местното самоуправление и местната администрация (ЗМСМА), във връзка с чл. 8, ал. 2 и чл. 14, ал. 4 от Закона за общинската собственост (ЗОС), чл. 31, ал. 3 от Закона за политическите партии (ЗПП), чл. 8 от Закона за нормативните актове (ЗНА), и чл. 79 от Административнопроцесуалния кодекс (АПК), Общински съвет – Русе реши:

Приема Наредба за изменение и допълнение на Наредба № 1, на Общински съвет – Русе, за общинската собственост.

**Г-н Иво Пазарджиев:** Контролен лист 114 е оттеглен, продължаваме със следващата точка 18-та след преномерирането.

**18 Точка**

**Предложение за намаляване на наемните цени на обектите, стопанисвани от „Общински пазари“ ЕООД, във връзка с извънредното положение в страната**

**Г-н Иво Пазарджиев:** Кой ще докладва? Господин Кунчо Кунчев.

**Г-н Кунчо Кунчев:** Уважаеми господин Председател на Общински съвет, уважаеми господин Кмет на Община Русе, дами и господа, предлагаме на нашите наематели, постъпиха няколко молби от наши наематели за намаляване на наемните цени в обектите, стопанисвани от „Общински пазари“, поради намаления оборот, затрудненията, които изпитват. Общо взето общинското дружество, разходите на общинското дружество остават същите, дори и се увеличават с новите мерки, които сме предприели. Но все пак „Общински пазари“ има достатъчно резерв и ресурс да направим едно такова намаление на всички наши наематели с 20%. Ние от последните 10 години поддържаме сравнително ниски цени и нашите наематели общо взето за всеки един поотделно няма да е кой знае изразителен, изразително това намаление, но ще бъде като един жест, който Община Русе и „Общински пазари“ ще направи за тях. Наемите при нас са …, продължават да са ниски. Имаме сключени договори дори от днес. Апокалипсисът, който описваха някои за пазарите не случва при нас, имаме си достатъчно интерес, клиенти и продължаваме да работим. Общо взето това е, благодаря.

**Г-н Иво Пазарджиев:** Благодаря на г-н Кунчев. Има ли желаещи за изказвания? Господин Пехливанян, заповядайте.

**Г-н Бедрос Пехливанян:** Уважаеми колеги, господин Председател, господин Кмет, приветствам това, този материал, той дори не беше разгледан по повечето комисии, но наистина е много навременен. Дори точно в тази насока бих предложил по примера на някои общини, за да има някакъв смисъл да бъде 50% и да имаме готовност за 2 или 3 месеца след приключването на тази криза да бъдат също облагодетелствани тези наематели. Пак, както каза г-н Кунчев това ни е най-доброто наше общинско предприятие, кой знае колко много няма да даде отражение в неговия бюджет, но това ще даде един голям реверанс на общината към тези хора. Защото тези малки бизнеси, особено земеделието трудно ще се възстановят, тоест ще станат, но ще изисква време. Така, че ние вярваме, на една от комисиите се съгласихме, че това …, би било удължено този срок, но хубаво е а помислим и в тази насока. Тоест нека да бъде 50%, тоест предлагам и дори много добре и г-н Кунчев може да се обоснове дали толкова много ще бъдат нали минусите от тези две мерки. Благодаря ви.

**Г-н Иво Пазарджиев:** Благодаря на г-н Пехливанян. Реплика за г-н Пламен Рашев.

**Г-н Пламен Рашев /реплика/:** Уважаеми колеги, уважаеми господин Председател, господин Кмете, на база на това предложение искам да запитам г-н Кунчев, за което трябва да дойде явно насам, дали нашия пазар русенския има високи наеми в сравнение с други пазари от други областни градове? И нека си зададем въпросът кое е единственото предприятие, което дава дивидент, пълни бюджета, единственото предприятие, единствено? Ако обичате, господин Кунчев отговорете на този въпрос.

**Г-н Иво Пазарджиев:** Благодаря на г-н Рашев. Аз правя само една вметка, че всъщност това не е общинско предприятие, а е общинско търговско дружество и за колегата Пехливанян, и за г-н Рашев.

**Г-н Кунчо Кунчев**: „Общински пазари“ внася около 15 000 всеки месец такси за ползваните площи. Ние няма да намалим в месеците на криза тези такси, за да може Община Русе да има ресурс финансов. Въпросът, извинявайте само да … (коментар от зала не се чува) Да, наемите при нас са …, аз казах и преди малко са изключително ниски. Давам пример за летен период за търговска маса от 2 квадрата на Централен пазар е 96 лева. Сравнително Разград – 135, Шумен – 165, Плевен – 216, Варна – 300 лв. Така, че при на умишлено от 2004 година специално търговските маси наемите не са вдигани, за да може хората спокойно да работят, да могат да разполагат с масите си зимния период, когато не могат да излизат, за да са сигурни, че пролетно време, когато имат достатъчно продукция ще могат на същите места да ги намерят техните клиенти. Така, че, мисля че при нас цените са ниски, Последните 10 години също не са вдигани и цените на търговските ни обекти, а всичко, което сме изградили ново имат относително ниски цени, за да може да са пълни, пазара да е богат, да има много предлагане и хората да намират това, което търсят. За 50% по мое мнение са много пари, пазара не е спрял да работи и доста от наемателите дори имат увеличение в оборотите си, така че, мисля че са много, около 50 000 лева ще бъдат на месец 50-те процента.

**Г-н Иво Пазарджиев:** Благодаря на г-н Кунчев. Има ли други желаещи за изказвания, въпроси и предложения по точката? Не виждам, подлагам на гласуване така предложения проект за решение.

**Ръчно гласували:**

**Г-н Иван Петров Иванов – „за“;**

**КВОРУМ – 46. С 45 гласа „за”, 0 „против” и 1 „въздържали се” се прие**

**РЕШЕНИЕ № 127**

На основание чл. 21, ал. 2, във връзка с чл. 21, ал. 1, т. 23 от ЗМСМА, Общинският съвет реши:

Дава съгласие общинско търговско дружество „Общински пазари“ ЕООД да намали с 20% (двадесет процента) наемните цени за срок от 1 (един) месец за всички наематели на търговски обекти и търговски маси на стопанисваните от „Общински пазари“ ЕООД обекти. Намалението да бъде отразено при издаване на фактурите за месец май 2020 г.

**Г-н Иво Пазарджиев:** Часът е точно 11, обявявам 15 минути почивка. Моля всички общински съветници да бъдат 11:15 точно в залата. И моля да бъдат отворени вратите за проветряване на залата.

***Почивка 15 минути.***

**Г-н Иво Пазарджиев:** Часът е 11:17, колеги, моля заемете местата си в залата, след малко да стартираме проверка на кворума. Уважаеми колеги, нека да стартираме проверка на кворума. 33-ма общински съветници да се регистрирали, в залата видимо има повече, продължават да влизат колеги. (коментар от зала не се чува) Преди да разгледаме следващата точка давам думата на г-н кмета.

**Г-н Пенчо Милков**: Уважаеми колеги, моля за минута внимание. В миналите няколко дни имахме 2 рожденика и ние искаме официално да ги поздравим. Първо, на 17 април беше рожденик нашата колежка госпожа Наталия Кръстева, сега ще я поздравя …

**Г-жа Наталия Кръстева**: Благодаря много на г-н Милков. Държа да отбележа, че в периода на пандемията, в която се намирахме аз все пак получих поздравителен адрес електронен и на пощата си. И се канех след сесията шеговито, но не е за широката аудитория да се срещна с кмета и да му кажа, че все пак държа да го имам и в писмен вид, защото спомените са това, което оставят и ни топлят душите.

**Г-н Пенчо Милков**: Госпожо Кръстева, кмета чете и мисли, така че виждате всички желания изпълнявам. Доктор Константинова … (коментар от зала не се чува)

**Г-н Иво Пазарджиев**: Благодаря на д-р Константинова, г-жа Кръстева и кмета за хубавия жест. Продължаваме с нашата работа по дневния ред.

**19 Точка**

**Одобряване на споразумение между Община Русе и община Сливо поле по Процедура за предоставяне на безвъзмездна финансова помощ BG05M9OP001-2.101 “Патронажна грижа за възрастни хора и лица с увреждания – Компонент 3”, по Оперативна програма “Развитие на човешките ресурси” 2014-2020, необходимо за подаване на искане за сключване на допълнително споразумение**

**Г-н Иво Пазарджиев:** Госпожа Катя Петрова ще докладва, заповядайте.

**Г-жа Катя Петрова:** Уважаеми дами и господа общински съветници, на 22.07.2019 година Община Русе подписа административен договор, с който започна реализацията на проект „Патронажна грижа“ за възрастни хора и лица с увреждания в Община Русе и Община Сливо поле. Във връзка с обявяване на извънредното положение управляващия орган на ОП „Развитие на човешките ресурси“ Министерство на труда и социалната политика даде възможност на общините да кандидатстват и да подпишат допълнително споразумения по компонент 3. Община Русе подготви такова допълнително споразумение, за да влее в сила е необходимо да одобрите споразумение между Община Русе и Община Сливо поле по процедура “Патронажна грижа за възрастни хора и лица с увреждания по Компонент 3”, по Оперативна програма “Развитие на човешките ресурси”.

**Г-н Иво Пазарджиев**: Благодаря на г-жа Петрова. Има ли желаещи за изказвания и предложения по точката? Не виждам. Подлагам на гласуване така предложения проект за решение.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 128**

На основание чл. 21, ал. 2, във връзка с ал. 1, т. 23, чл. 59, ал. 1 и чл. 61, ал. 1 от Закона за местното самоуправление и местната администрация, Общински съвет Русе реши:

1. Одобрява споразумение между Община Русе и община Сливо поле по процедура BG05M9OP001-2.101 “Патронажна грижа за възрастни хора и лица с увреждания – Компонент 3”, по Оперативна програма “Развитие на човешките ресурси” 2014-2020.

**20 Точка**

**К.л.121 Разкриване на яслена група към Детска ясла №16, на адрес: гр. Русе, улица „Неофит Рилски“№2-А**

**Г-н Иво Пазарджиев:** Следваща точка разкриване на яслена група към Детска ясла №16, на адрес: гр. Русе, улица „Неофит Рилски“№2-А, контролен лист 121.

**Г-жа Катя Петрова:** Уважаеми дами и господа общински съветници, предлагаме на вашето внимание разкриване на още една яслена група в Детска ясла 16 на адрес„Неофит Рилски“№2-А. Извършен е анализ на живущите в квартала и се оказва, че изключително голям брой има чакащи деца за прием в детското заведение. Детската ясла в 87-ма година е разкрит басейн, тъй като той в момента не е бил функционално използван е взето … В момента се извършва ремонт и предложението е от 01.01.2021 година да се разкрие още една яслена група в Детска ясла № 16, като предлагаме на вашето внимание решение за даването на съгласие за разкриване на още една яслена група и да възложите на кмета на общината да издаде заповед за разкриване на яслена група с капацитет 16 деца, считано от 01.01.2021 г.

**Г-н Иво Пазарджиев**: Благодаря на г-жа Петрова. Има ли желаещи за изказвания и предложения по точката? Не виждам. Подлагам на гласуване така предложения проект за решение. (коментар от зала не се чува) Нека да подложим предложението на гласуване. (коментар от зала не се чува) Всъщност преди да стартирате имало е някакво желание за снимки, не разбрах, обаче в някои от комисиите ли е станало? (коментар от зала не се чува) По друга точка ли, господин Кунчев? (коментар от зала не се чува) Да, тя е 20-та … (коментар от зала не се чува) Добре. Нека да стартираме системата и да гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 129**

На основание чл. 21, ал. 1, т. 23 и ал. 2 от ЗМСМА и чл. 119, ал. 2 от Закона за здравето, в изпълнение на Стратегията за развитие на Община Русе и Общинския план за развитие за периода 2014-2020 г., Общински съвет Русе

1.Дава съгласие Община Русе да разкрие яслена група за деца от 10 месечна до тригодишна възраст, към детска ясла № 16, на адрес: гр. Русе, улица „Неофит Рилски“ № 2-А с капацитет 16 деца, считано от 01.01.2021 г.

2.Възлага на Кмета на Община Русе да издаде Заповед за разкриване на яслена група с капацитет 16 деца, считано от 01.01.2020 г. на адрес гр. Русе, улица „Неофит Рилски“ № 2-А след получаване на съгласие от директора на РЗИ-Русе.

**21 Точка**

**К.Л. 89 Годишен доклад за наблюдение на изпълнението през 2019 г. на Актуализирания документ за изпълнение на Общинския план за развитие на Община Русе за периода 2017-2020 г.**

**Г-н Иво Пазарджиев:** Госпожа Златомира Стефанова ще докладва.

**Г-жа Златомира Стефанова:** Уважаеми общински съветници, представяме ви Актуализирания документ за изпълнение на Общинския план за развитие на Общината за периода 2017-2020 г. Член 23-ти от Закона за регионалното развитие регламентира изработването, организирането и контролирането на такъв общински план за развитие от кмета на общината и предлагаме ви да одобрите този план. Благодаря.

**Г-н Иво Пазарджиев:** Благодаря на госпожа Стефанова. Господин Митко Кунчев иска думата за изказване. Заповядайте, господин Кунчев.

**Г-н Митко Кунчев:** Уважаеми господин Кмет, уважаеми господин Председател, дами и господа общински съветници, изказвам се от името на групата „Демократична България“. Редно е да се следи изпълнението на всяко едно наше решение, на всяка една заповед по принцип. Аз ще взема отношение по … тъй както е раздаден материала в точка 25 – Изпълнение на ремонт на 5 общински учебни заведения. Това е една сериозна програма, по която Община Русе е получила 12 000 000 лева и са направени чудесни неща. Ще говоря за ремонта на Гимназия „Баба Тонка“. Целта на проектът е подобряване условията на обучение чрез модернизиране на общинската образователна инфраструктура. Чета това изречение дословно, както е записано. Сега, може ли първата картинка само … Това е първата картинка, такава табела се слага винаги, когато има ремонт. Не знам дали се вижда много хубаво, там където е скицата на гимназията има едно петно, един правоъгълник, където пише, че трябва да има многофункционална спортна площадка с тартарна настилка, така беше кандидатствано за парите, такава не беше изградена. Другият кадър, там, да другия кадър. На този кадър е показана част от сградата, където е физкултурния салон, за да се модернизира обучението по спорт, на физкултурния салон е предвидено от едната страна да влиза въздух отвънка, който се затопля, а от другата страна да се изсмуква въздуха, тоест модерна вентилационна система е предвидена, има я на проекта, такава не беше изпълнена. Това е проектът за водната инсталация, навсякъде вървят тръби за топла и студена вода, там на едно място пише долу вляво топлообменник, помпа за движение, топла вода в сградата няма. Малко по-нататък, на тази част от сградата, където е широката част на входа, малко вляво там едно правоъгълниче пише лавка. Там трябваше учениците да могат да си купят закуска, лавка не беше изградена. Мисля, че целта на проекта не беше изпълнена, защото се спирам само на 4 съществени пропуска в нещо, което беше планирано. Проектът е изпълнен, приет без никакви забележки, парите са изхарчени, но целта – модернизация не беше изпълнена. Защото трябва да се прави разлика кога се прави ремонт, да се измаже, да се боядиса сградата, да се сменят керемидите, това е чудесно, сградата трябва да е поддържа. Модернизацията на учебния процес на образованието е нещо доста по-различно и мерките, които бяха предвидени и не бяха изпълнени …

**Г-н Иво Пазарджиев:** Господин Кунчев, понеже ви изтече времето, да добавя ли от името на група?

**Г-н Митко Кунчев:** Да, да, казах, че изказването е от името на групата. Така, че много трябва да се внимава, когато се следи изпълнението на тези проекти. В нашето съзнание целта им е да се усвоят едни средства и обикновено да се направи една добра реклама. Но всъщност Европейският съюз дава такива пари, за да се постигнат определени цели, целта е ясно написана. Ако минете сега покрай сградата на гимназията има табелка и там тази цел е написана, но според мене тя не беше изпълнена. И завършвам с последният проблем, ремонта беше възложен на фирма Ветинженеринг, не знам дали знаете аз доста време бях директор на гимназията в това число и по време на ремонта, през цялото време аз намерих един-единствен работник на фирма Ветинженеринг. Затова ще помоля господин кмета, за да не си пишем, ако може да получа достъп до оригиналния договор на възлагане и ако има дговорои за подизпълнители, защото си спомням по време на търга имаше изискване да няма подизпълнители. Според мен трябва сериозно да се провери дали наистина фактически фирма Ветинженеринг е изпълнила ремонта. Повтарям по време на ремонта в даден момент имаше около 30-тина човека, аз съм ги питал всички кой, къде работи, един-единствен човек имаше трудов договор с фирма Ветинженеринг. Този въпрос е важен и според мен трябва да се провери, за да се има предвид друг път, когато се правят такива търгове, когато се възлагат поръчки. Благодаря за вниманието.

**Г-н Иво Пазарджиев:** Благодаря на господин Кунчев. Реплика на господин Александър Неделчев.

**Г-н Александър Неделчев /реплика/:** Благодаря, господин Пазарджиев. Уважаеми господин Кмете, уважаеми колеги, уважаеми господин Кунчев, много е хубаво това, че поставяте проблемите, свързани с ремонта на 5-те общински учебни заведения и в частност Математическата гимназия. В това, което казахте имаше една неистина, че проекта е приет и отчетен без забележки, реализацията му, не е вярно. Има наложена 5%-нтна върху 12 милиона си я сметнете сам санкция, корекция финансова. Като решението на съда по нея, щото общината е обжалвала по времето на кмета Стоилов е от 28 страници. Съветвам Ви да го прочетете, ако не сте го чел защо Министерството, управляващия орган и респективно съда го потвърждава, санкционира Община Русе с над 600 000 лева по повод на тези ремонти. Ще Ви бъде много интересно, как са правени поръчките, с какви критерии, как се е избрала нашата фирма и резултатите Вие сам ги споменахте.

**Г-н Иво Пазарджиев:** Благодаря на господин Неделчев. Има ли друг желаещ да се изкаже по точката? Да, госпожа Магдалина Илиева, заповядайте.

**Г-жа Магдалина Илиева:** Уважаеми господин Кунчев, уважаеми общински съветници,още в първите, ако не дни, седмици се срещнахме с г-н Кунчев по въпросите, които той имаше за ремонта на МГ „Баба Тонка“. Направихме оглед на самия обект, аз не бях стъпвала от най-вероятно 30 години в гимназията след като бях завършила. Видях, че има огромна разлика от това, което си спомням, все пак естествената революция и еволюция е допринесла за по-доброто положение, за по-добрата база в Математическата гимназия. Имаше проблеми, получихме всъщност имейл от директора на Гимназията за дефекти, които естествено бяха отстранени от фирмата главен изпълнител за негова сметка. Основният проблем беше свърза с това, че не е предвидена вентилация във физкултурния салон и че е предвидена по проект такава само за първия етаж на физкултурния салон, за втория не. Тази вентилация е извадена, тя всъщност влиза в проекта, но е извадена от документите за обществена поръчка и не е изпълнена, не е платена на изпълнителя. Но аз също смятам като предното ръководство, че тя е необходима, поради това са предоставени сума, мисля че беше 15 000 лева на училището допълнително финансиране, целево за изграждане на тази вентилационна система и всъщност аз установих, че тя не е изградена. А след това от г-н Щерев получих информация за това, че тази сума от 15 000 лева е върната обратно в бюджета на Община Русе като неизползвана сума и е влязла в следващата година. Така, че дадена е възможност на ръководството на гимназията да финансира, да изгради нещо, което наистина е необходимо, а това не е направено, не знам по какви причини, може би те са уважителни. Но другите проблеми, по които г-н Кунчев говори аз също смятам, че са проблем. Благодаря.

**Г-н Иво Пазарджиев:** Професор Михаил Илиев. След него, г-н Кунчев искате думата след това? Всъщност, проф. Илиев, това ще бъде реплика, тъй като г-н Кунчев направи изказване, нека първо да е г-н Кунчев като реплика, след него проф. Илиев.

**Г-н Митко Кунчев /реплика/**: Репликата ми е по повод изказването на г-н Неделчев, благодаря Ви, прав сте напълно. Аз имах предвид следното нещо, комисията приемателната, която е посетила сградата, разгледала е всичко е приела всички без забележки, за тази комисия. Всичко друго знам, което казахте, то е вярно. Така, че още един път главния проблем, ремонта е извършен, целта на програмата не е постигната. Благодаря.

**Г-н Иво Пазарджиев:** Благодаря на г-н Кунчев. Професор Илиев има думата.

**Проф. Михаил Илиев:** Аз съм съгласен с това, което каза г-н Кунчев. Моето изказване е във връзка с това, което каза г-н Неделчев. Вероятно тука има много хора, които са работили по проекти и са изпълнявали в тези проекти обществени поръчки. Аз ви гарантирам, че 99 на 100 от тези обществени поръчки са санкционирани, сумата може да бъде от 5 до 25%. Това вероятно, не знам дали е така е практика на управляващите органи. Не знам точно, поради каква причина, но тъй като аз съм изпълнявал и знам за какво става дума, тези санкции наистина са регулярни. И ако има колеги, които са работили по такива проекти да станат и да кажат, аз завърших проект и върху моите обществени поръчки нямаше санкции. Когато се мине с 5% това е добрия вариант, защото има и 25%, това исках да ви кажа. Благодаря ви.

**Г-н Иво Пазарджиев:** Реплика на г-н Неделчев.

**Г-н Александър Неделчев /реплика/:** Уважаеми колега Илиев, не можах да разбера Вашето изказване. Някакъв опит за оправдаване на предишната администрация ли е или за адвокатстване и от какъв, както се казва зор правите? Ще Ви кажа и на Вас 28 страници са мотивите на Административния съд за тази финансова корекция от 5% на над 12 000 000 лева, 600 000 лева общината не е получила по този проект. Два основни мотива, две основни закононарушения, по критериите и по начина на провеждане на конкурса. Вземете се запознайте с тях и недейте да говорите така общо.

**Г-н Иво Пазарджиев:** Благодаря на господин Неделчев. Моля, моля да не е от място, има си микрофон, ако някой желае има си процедура как да се изкаже. Има ли други желаещи за изказвания и предложения по точката? Не виждам. Подлагам на гласуване така предложения проект за решение.

**КВОРУМ – 45. С 43 гласа „за”, 0 „против” и 2 „въздържали се” се прие**

**РЕШЕНИЕ № 130**

На основание чл.21, ал.2 във връзка с чл.21, ал.1, т.24 от Закона за местното самоуправление и местната администрация и чл.24, т.4 от Закона за регионалното развитие и чл.91, ал.3 от ППЗРР, Общински съвет – Русе реши:

1. Одобрява Годишен доклад за наблюдение на изпълнението през 2019 г. на Актуализирания документ за изпълнение на Общинския план за развитие (АДИОПР) на Община Русе за периода 2017-2020 г.

**22 Точка**

**К.Л. 93 Годишен отчет за 2019 г. за изпълнение на Програма за опазване на околната среда на Община Русе 2017-2020 г.**

**Г-н Иво Пазарджиев:** Господин Димитър Недев има думата. Заповядайте, господин Недев.

**Г-н Димитър Недев:** Уважаеми общински съветници, в изпълнение Програмата за опазване на околната среда в периода 2017-2020 г. на Община Русе на вашето внимание предоставям годишния отчет за извършената дейност от Община Русе през изминалата 2019 година. Общинска администрация поддържа отчета за извършена дейност във вида, в който е предоставен. Благодаря.

**Г-н Иво Пазарджиев:** Благодаря на г-н Недев. Има ли изказвания по точката? Не виждам, тази точка не се гласува тя е само за информация. Продължаваме със следващата точка.

**23 Точка**

**К.л.122 Допълване на обща схема за разполагане на преместваеми обекти по чл. 56 от Закона за устройство на територията**

**Г-н Иво Пазарджиев:** Госпожа Златомира Стефанова ще докладва. Заповядайте, госпожо Стефанова.

**Г-жа Златомира Стефанова:** Уважаеми общински съветници, по този лист, контролен лист 122 имаме и презентация, тъй като по постоянните комисии изразихте желание да видите къде точно са разположени тези точки, които предлагаме да се допълни общата схема за преместваеми обекти във връзка с проявен заявителски интерес. При постъпвания на искания от физически лица и юридически лица за поставяне на обекти, нефигуриращи в одобрената Обща схема администрацията може да внесе в общинския съвет те да бъдат допълнени и след одобряването им да се отразят като допълнения. Ние сме ги описали в самото предложение и можете да ги видите сега като схема и като снимки, които се постараха колегите да направят, за да е видно. Тъй като имаше много въпроси, относно самото предложение, относно инвестиционното намерение искаме да ви кажем, че на тази сесия ние предлагаме. Общинска администрация е счела, че инвестиционното им намерение е интересно и добро за общината, затова предлагаме да се допълни схемата. Разбира се по-нататък ще ви предоставим и инвестиционното намерение, но пак да подчертаем, че допълвайки тази схема това ще бъде, накрая това ще си бъде търг, на който може да се явят и други хора.

**Г-н Иво Пазарджиев:** Благодаря на г-жа Стефанова и на администрацията за добре онагледеното предложение. Има ли изказвания и предложения по точката? Госпожа Муртезова, госпожа Тонева. Заповядайте, госпожо Муртезова, след вас госпожа Тонева.

**Г-жа Алисе Муртезова**: Уважаеми колеги, на пръв поглед този контролен лист е с една много хубава цел, изграждане на още места за игра за нашите деца, децата на нашия град, но това е само на пръв поглед. В комисиите, в които участвам не беше разпределен материала, така са преценили вероятно. Четейки докладната записка имам въпроси, на които желая да получа отговор. Моля, общинска администрация да отговори запозната ли е с кампанията, която е цитирана в писмото на управителя на КОЛОР 83 ЕООД, а именно „Дарявай и се забавлявай“? В опитът ми да намеря тази кампания в Гугъл, най-голямата търсачка попаднах на публикации от 2013 година за ядена на диня с благотворителна цел, както и състезание с охлюви, това от 2013-та. Как така, как така въпросната фирма ще изгради безвъзмездно въпросните съоръжения за игра, а община Русе ще отдаде посочените места под наем? Кой ще плаща наема? Фирмата? А фирмата откъде ще генерира приходи за наемите или тези съоръжения няма да са безплатни за ползване на децата? Съоръженията разполагат ли със сертификат за качество и безопасност? Такъв не е представен на нашето внимание, най-вероятно ще кажете, че ще го представите след тръжна процедура и т.н., най-малкото трябваше да бъде разгледан според мене този материал и в комисията по здравеопазване. От становището на главен архитект на Община Русе, архитект Бучуковска оставам с впечатление, че фирмата е имала желание за повече места за поставяне. В писмото на заявителят не се виждат посочените неподходящи точки за поставяне. Не е ли редно да се приложи предходното писмо на заявителя? Разбирам логиката да се одобрят местата за поставяне на съоръжения за игра след входирано заявление и след това да се обяви тръжна или конкурсна процедура. Надявам се фирмата с най-добрите безопасни съоръжения да спечели, а дай Боже това да е една от русенските фирми, защото не малко пъти в предизборната си кампания г-н Милкова казваше, че трябва да се даде шанс на местните фирми. И колко е спешна тая точка, за да се налага в извънредно положение да я гласуваме?

**Г-н Иво Пазарджиев:** Благодаря на госпожа Муртезова. Преди да дам думата на г-жа Тонева искам да направя едно кратко разяснение, относно разпределението на материалите. В случай, че някой материал не е разпределен в …, те се разпределят с решение на председателя на Общинския съвет. В случай, че когато общинския съветник си получите материалите и види, че иска този материал да участва в него, има два варианта. Единият е да участва в някоя от другите комисии, в които не е член със съвещателен глас, а другият вариант е в комисиите, в които участва съответния съветник да поиска да бъде допълнен този материал в дневния ред и да бъде докладван материала там също. Така, че няма проблем и в други комисии също да се разглеждат за в бъдеще. Благодаря. Давам думата на г-жа Тонева за изказване.

**Г-жа Деана Тонева:** Уважаеми господин Милков, уважаеми общински съветници, в случая аз напълно подкрепям изказването на г-жа Муртезова, дори съвпадат много от моите неща, които съм си подготвила с нейните изказвания, няма да ги повтарям тях, но ще добавя някои други неща. За да вземем въобще решение във връзка с постъпилото искане на управителя на фирма КОЛОР 83 ЕООД Георги Вангелов би трябвало една допълнителна информация да се събере за тази фирма. Защото той в писмото си е записал, че произвежда, има фабрика и произвежда такива люлки. А всъщност си направих труда да видя в Търговския регистър, във фирмата му е обявено, че няма такъв предмет на дейност производство, а само предоставяне под наем съоръжения за развлекателна дейност като люлки. Никъде също в интернет пространството не открих сайт на фирмата или пък топ модела, както той цитира, че те имат топ модел на производство. Това все пак донякъде ме безпокои, че се тръгва с някаква лъжа. Наистина този модел какъв е ? Безопасен ли е? Въобще какво представлява никой не го знае. Също какъв наем ще се плаща от фирмата а тези люлки за поставянето, не е ясно. Там пише в молбата, малко е изтрито и не изцяло се чете, ама част от оборота. Кой ще следи този оборот какъв е, дето ще се събират пари? И да се взема каква част, процент и т.н., тука са много неясни нещата. Има ли вече такива люлки поставени някъде в други градове от тази фирма и къде, и как там се процедират нещата? Ако се поставят върху тротоари или бетонови площадки, щото е казано в решението на главния архитект да не се слага върху озеленени площи, значи съответно ще се слага върху бетонирани площадки или тротоари. Там нали ще се прекарва електрозахранване, след това кой ще направи ремонта на тези бетонирани площадки, на тротоари, нали в тази връзка. И … това е горе-долу, което бих искала да кажа.

**Г-н Иво Пазарджиев:** Госпожа Стефанова ли? Тя първо даде знак или нека може би д-р Константинова, за да отговори администрацията на въпросите на всички. Да, г-н Станчев след това.

**Д-р Теодора Константинова:** Благодаря господин Председател, господин Кмет, уважаеми колеги, четем в мнението, становището на арх. Бучуковска, че на стр. 6 надолу предложенията за терени описани в писмото, точки 2, 4, 8 и т.н. считам за неподходящи за монтиране на електромеханични люлки, поради следните причини и са изброени долу. В същото време с голямо учудване установявам, че в предложението за решение фигурират именно точки, които арх. Бучуковска е посочила като точки, неподходящи за монтиране, а именно 2, 4, 8. Искам да чуя, ние искаме да чуем отговор по този въпрос. По отношение на снимковия материал наистина винаги сме апелирали към това да имаме такъв, мисля че надали успяхме добре да се ориентираме в точките, които на общия план могат да се разпознаят, аз поне не можах да се ориентирам. Бих искала с голям интерес да видя също снимков материал на тази прочута, много люлка. Дали е въртележка, ние разгледахме и установихме, че за въртележки се говори някъде, за люлки не знам. Безопасна ли е? Лиценз имат ли? Покритието какво може да бъде, противоударно и т.н. на площадката. Трябва да сме сигурни разбира се, че люлките няма да се поставят върху тревни площи или други неподходящи терени. Тъй като в годините назад много често се е случвало, когато се гласуват нови точки в Общата схема и когато след това малко по-късно се оказва, че са недостатъчно обмислени неудачни, загрозяващи, пречещи на движението на пешеходци или други, да ни се казва постфактум вие сте го гласували. Ами точно, заради това искаме да знаем всичко това, да се избистрят тези въпроси. Ако не могат днес да се дадат отговори да се отложи гледането на тази точка, защото сме свидетели в Русе на много недообмислени и по този повод гласувани точки в Общата схема, които загрозяват града, а често са били и незаконно поставени въпреки гласуване. Благодаря за вниманието.

**Г-н Иво Пазарджиев:** Благодаря на д-р Константинова. Господин Станимир Станчев има думата.

**Г-н Станимир Станчев:** Уважаеми господин Председател, уважаеми господин Кмет, уважаеми колеги, аз подкрепям всички преждеговорещи колеги. Само искам един момент да отбележа и да попитам всички колеги, които са получили материала дали и при тях е така или просто при мене е техническа грешка, в страницата, където е молба от Колорит 83 ЕООД така, така, така под изброяването на 8-те позиции има едно при мене поне е забелено изречение. (коментар от зала не се чува) Така ли е при всички? (коментар от зала не се чува) И ще помоля общинска администрация да отговори на това изречение или там, който е запознат, какво гласи това изречение. И при всички досега изложени аргументи също като д-р Константинова призовавам, заради недобре окомплектоване на точката от вносителите тя да бъде оттеглена. Благодаря.

**Г-н Иво Пазарджиев:** Благодаря на г-н Станчев. Госпожа Златомира Стефанова има думата.

**Г-жа Златомира Стефанова:** Уважаеми общински съветници, благодаря за всички коментари. Абсолютно съм против да бъде оттеглена точката и не смятам, че тя не е написана, както трябва. В този случай управителят на фирма КОЛОР, той заявява интерес, ние не се обвързваме с него, както каза и г-жа Муртезова, на търга могат да се явят и други хора. Относно точките арх. Бучуковска може да се изкаже по едно от питанията, но тя съвсем ясно е посочила къде е подходящо и къде не е подходящо да има такива съоръжения. В момента това предложение касае …, не касае въобще следващото такова, което би …, бихме предсатвили за следваща общинска сесия …, тук говорим за допълване на схемата. Относно самото предложение, това, което е забелено не е нарочно, това е някаква принтираща грешка, мога да ви го прочета – „ При разрешение от ваша страна КОЛОР 83 ЕООД ще дарява от оборота, който общината може да ползва за подпомагане спорт, култура, деца в неравностойно положение и други дейности. Относно въпросната … (коментар от зала не се чува) Ще дарява част от оборота си, това е въпрос на договор с … (коментар от зала не се чува) Може ли да се доизкажа все пак? Да.

**Г-н Иво Пазарджиев:** Колеги, моля да няма изказвания от зала. Госпожо Стефанова, продължете изказването си.

**Г-жа Златомира Стефанова:** Да, така. Относно самото съоръжение естествено, че това нещо ще бъде проверено. Относно къде са монтирани люлките, в самото заявление на фирма КОЛОР са описани градовете. Аз лично си направих труда да проверя за Асеновград. На Пловдив, в Пловдив има една поставена в абсолютно централната градска част, това, което знам за люлката и видях като предложение е, че тя е достатъчно интересна, издържа 120 кг. тежест, работи с естествено с някакво заплащане, за да може да се върти, но може да се ползва и без да се заплаща. Тоест тя е достатъчно обезопасена, за да си позволят други общини да я монтират. Но пак подчертавам тук нямаме, не разглеждаме това, разглеждаме допълването на схемата. Благодаря.

**Г-н Иво Пазарджиев:** Благодаря на г-жа Стефанова. Реплика за Станимир Станчев.

**Г-н Станимир Станчев /реплика/:** Госпожо Стефанова, да си вземете материала ще ви трябва. Аз благодаря на г-жа Стефанова за така внесените разяснения, много изчерпателни, много точни, но това може би дали този материал ще бъде оттеглен и дали ще бъде гласуван са две различни неща. Аз призовавам колегите да не подкрепим, казах че материала не е достатъчно добре окомплектован, правете разлика, госпожо Стефанова. И общинският съвет решава какво ще се случи с този материал. И моля Ви, Вие сте добре образован предполагам млад човек, би трябвало да приемате критики и да се учите от тях. Благодаря ви.

**Г-н Иво Пазарджиев:** Благодаря на г-н Станчев. Има ли други желаещи за изказване и предложения по точката? Аз ще направя едно изказване, кмета на община Русе накрая желае също да се изкаже. Уважаеми колеги, мене ми се струва, че явно предходната сесия, тъй като беше по-кратка някои колеги са зажадняли за това да се изказваме по всяка точка и дебата по тая точка леко се разми. Предлага се в настояшия проект за решение допълване на схемата, именно да се добавят нови точки в схемата за преместваеми обекти. И нашия …, нашето решение в днешния ден трябва да бъде искаме ли ние като общински съветници на тези конкретно места да се сложат конкретно тези обекти, които ни се предлагат или не. Всичко останало би било обект на друг дебат, по друго предложение, което също ще бъде на нашето внимание. И дори не виждам защо г-жа Стефанова трябваше да я разпъваме на кръст тука по това предложение, тъй като то е чисто градоустройствено и на него трябваше да отговори според мен по тая точка или г-жа Илиева, или арх. Бучуковска, тъй като пак казвам нашето решение е да има ли този тип обект на това конкретно място. Какво ще се случи от там нататък е обект на други договорни отношения, които също ще бъдат със санкция на общинския съвет. Завършвам изказването ми с поздравление към Станимир Станчев, че внимателно чете материалите и е забелязал нещо, което дори не се вижда в молбата на инициатора на това предложение. Но, пък, г-н Станчев, считам че преписката е добре окомплектована за това предложение, което трябва да гласуваме в момента. Когато му дойде времето за другото предложение, а именно да се отдаде на търг конкретна точка, то трябва да бъде окомплектовано с други документи. Благодаря за вниманието. Господин кмета има думата.

**Г-н Пенчо Милков**: Колеги, първите изказвания ги слушах, защото бяха от общински съветници, които са за първи път общински съветници, но когато в дебата се включиха опитни колеги нямаше как да не реагирам. Първо, на всички стана ясно, че тук преценката е била на администрацията искаме ли да има такова съоръжение, а не това съоръжение. Затова поправям председателя, който каза конкретно тези обекти, ама изобщо не е конкретно тези обекти. Значи, това, че някой е казал хубаво ли е да има съоръжение, те са седнали, мислили са, главния архитект пак му прочетохте грешно, абсолютно грешно … Това, че сте прочели в становището на г-жа Бучуковска цифрите 2, 4 и 8, ами айде сравнете идентификаторите на имотите. Сравнете, ей ги идентификаторите на имотите съвпадат, 2, 4 и 8, това че го пише, вие казахте 2, 4 и 8 беше така „считам за правилни …“ и почват идентификаторите. Седнах да ги видя идентификаторите са същите имоти. Значи, о‘кей, може някой нали да допусне неточност. Но, моля по следния начин, в случая преценяваме искаме ли да имаме допълнително съоръжение, добре ли ще е за хората. Като се дадат общината ще взема ли някакви допълнителни наеми, попълва ли … Пък те са какви люлки били правели, ама каква кампания, хубаво прочели сте в интернет, ама да няма да е тая кампания. Никой не е решил коя кампания ще бъде и какви ще са люлките. Как да ви ги покажем люлките, като може да кандидатстват на търга 12 и накрая спечелилата …, не ние ще преценим дали е опасна, а си има държавна агенция по метрология и технически надзор и когато каже тая люлка не можете да я сложите там няма да я сложим.

**Г-н Иво Пазарджиев:** Благодаря на господин кмета. Госпожа Муртезова за реплика.

**Г-жа Алисе Муртезова /реплика/:** Тоест, Вие искате да кажете, че всяка една фирма може да напише в заявлението си неверни неща, не съм съгласна с това. Защото най-коректното беше да си направи труда администрацията, когато получи такава молба да провери фирмата, защото аз също не намерих тя да произвежда такива съоръжения. И след като я провери фирмата едва тогава, включително и за кампанията да провери, защото те чрез тази кампания казват, че ще ги дарят тези люлки. Мене това ме подразни, те искат да подведат по този начин, не съм съгласна, че всяка една фирма, която и да е тя може да подаде някаква молба и да напише неверни неща и ние на базата на това ще вземаме решения. Да, съгласна съм, че след това ще има тръжна процедура, че след това може съвсем друга фирма да спечели търга. И аз пожелателно казах, защото в Русе има също такива. Но аз съм също съгласна, че материала не е добре окомплектован. И другото, къде е първата молба на фирмата, в която са описани всички точки? Може би в администрацията, тя трябваше да бъде приложена тук. (коментар от зала не се чува)

**Г-н Иво Пазарджиев:** Господин Иванов, моля Ви, моля Ви да не правите реплики от зала, от място. Колеги, моля за тишина, има заявени изказвания от … (коментар от зала не се чува) Да, да, кмета прави изказване. Заповядайте, господин Кмете за изказване.

**Г-н Пенчо Милков**: Вижте, аз осъзнавам, че имаме новина и новината е, че всеки може да подава молба в общината и не се страхува, повярвайте ми това е новина. И също така ще има и друга новина, че могат да участват в търгове или всякакви други тръжни процедури. И накрая ще има и трета новина, че ще могат и да спечелят. Вие разбирате ли? За какво е това окомплектоване говорим? Скъсайте го тоя лит и го изхвърлете, защото …, скъсайте го тоя лист, не второто предложение, не първото предложение, ние ви предлагаме там да има люлка, това пише а тия места. А това, че е започнал анализа и архитектката сега ще я изслушаме …, е започнал анализа, всеки може да дойде да предложи, ама да няма той да сложи, нали? Ей, тука по-опитните колеги трябва да им обяснят, въпроса е, че има търг. Въпросът е да не се манипулира. Аз не исках да го казвам, вижте въпросите, за които повдигате показват много за нас. Тъкмо, поради … Какво му е на извънредното положение? Няма да гласуваме да си променим схемата, да сложим нов обект да вземем наем и какво страшно има сега извънредното положение да го отговорваме, че едва ли не сме злоупотребили да си променим схемата, манипулация. Или примерно, че … Вижте, намерихме най-важната тема днеска за 10-те клатушки да се скараме, ей това бих ви казал. Те може да са 3, може нито една, но това е пак най-важния въпрос. Пак ще застана мирно и с уважение ще го възприема като много важен, ама просто ви моля някак си да го разберем.

**Г-н Иво Пазарджиев:** Благодаря на господин кмета. Всъщност кмета е прав в диспозитива на решението е да гласуваме нещо конкретно. Така, заявени изказвания имаме от Деница Иванова, Александър Неделчев и Биляна Кирова. Заповядайте, госпожо Иванова. Има ли друг, който желае да … Колеги, моля, без реплики от място, ако някой иска нека да заповяда на микрофона, да си направи процедурно предложение, изказване. Заповядайте, госпожо Иванова.

**Г-жа Деница Иванова**: Уважаеми господин Кмет, уважаеми Председател на Общинския съвет уважаеми колеги общински съветници, днес отново четем, както на нас ни отърва. Днес имаме решение и ни е предложено да одобрим места за поставяне. А оттам нататъка, аз съм общински съветник първи мандат и моя скромен стопански опит ме е научил и ми е дал едно, когато има интерес от дадена фирма за поставяне на някакви или наемане на общински терени, има ли значение дали е Колор, Бимколор или какво си Колор? Подала е заявление, а тя дали ще спечели е друг … Тука пише решение за конкретно поставяеми, това е прочита. Това е същото като онази точка дето дали има мотори или няма мотори по улиците, а ние решаваме съвсем други неща. Благодаря.

**Г-н Иво Пазарджиев:** Благодаря на госпожа Иванова. Процедура. Господин Пехливанян, Вие също ли за процедура искахте?

**Г-н Асен Даскалов:** Уважаеми господин Председател, уважаеми колеги, предлагам да прекратим дебатите по тази точка, да преминем към гласуване по същество.

**Г-н Иво Пазарджиев:** Благодаря на господин Даскалов. Господин Пехливанян, Вие направихте знак, за процедурно предложение ли беше или за изказване? (коментар от зала не се чува) Изказване, добре. Има заявени изказвания от тук нататък от Биляна Кирова, от Александър Неделчев, Биляна Кирова, Бедрос Пехливанян. Първо, обаче гласуваме процедурното предложение на Асен Даскалов за прекратяване на дебатите. По електронна система 31 гласа „за”, 4 „против” и 6 „въздържали се”.

**Ръчно гласували:**

**Г-жа Екатерина Иванова – „за“;**

**Г-н Галин Ганчев – „за“.**

**КВОРУМ – 43. С 33 гласа „за”, 4 „против” и 6 „въздържали се” се прие предложението.**

**Г-н Иво Пазарджиев:** Продължаваме с преди това заявените изказания. Господин Александър Неделчев има думата.

**Г-н Александър Неделчев:** Благодаря, господин Пазарджиев. Уважаеми господин Кмете, уважаеми колеги, в предизборната си кампания всички партии говорихме, че трябва да бъдем подкрепа на малкия и средния бизнес, на инициативата на бизнеса и на гражданите. Всички партии говорихме за това, че трябва в Русе да се създават все по-добри условия за отдих и свободно време. Всички говорихме за ефективно използване на общинската собственост и създаване на условия за увеличаване на собствените приходи. Ами, ето ви един такъв пример, има проявен интерес от бизнеса, от страна на бизнеса, който позволява на Община Русе да реализира едни собствени приходи от терени, от които досега не е реализирала нищо. И с тези пари от една страна да направи нещо по-добро за гражданите на общината и от друга страна да се реализират едни по-добри условия за отдих. Общинска администрация е направила внимателен анализ, поне това, което видях от писмото на съответната дирекция и е казала на тези точки може да се разположат, отговарят на условията, на изискванията на ЗУТ и на съответните нормативни разпоредби, на тези терени не може, по тази конкретна причина. И днес от нас се иска да дадем съгласие да се промени схемата като се определят тези площи за такъв тип съоръжения, точка, нищо повече днес не се иска. Какво липсва на комплектация, какви работи говорим, за какво става дума изобщо? Учудвам се на този дебат. Когато всички апелираме примерно да се облекчава бизнеса, за да могат в тежките условия на криза да бъдат подпомогнати или как да подпомогнем социално слабите граждани, ами нали общината отнякъде трябва да ги вземе тези пари бе, колеги. И ето тук, че се предлага такава възможност да ги вземеш и ние какво да кажем? Аз предлагам наистина никакво отлагане на предложението, ние да го подкрепим, да вървим напред.

**Г-н Иво Пазарджиев:** Реплика за д-р Константинова.

**Д-р Т. Константинова /реплика/:** Мисля, че от опитните общински съветници сигурно има и друго, доколко сме опитни, независимо колко време сме били в общинския съвет, които леко бяха засегнати от упрека отправен към нас, че нещо недоразбираме, че за другите е оправдано, които не са опитни да се изказват. Вижте какво, до гуша ми е дошло да се правят опити да ни се затварят устата, независимо по кое време ,с кой председател, с кой кмет. Така, че искам сега да докажем, че можем да говорим, че можем да дебатираме. И ще повторя отново нещо, което много, много добре видях и го повтарям, арх. Бучуковска е посочила 2, 4 и 8, че са неподходящи и ако сравните в текстовете и в предложението за решение идентификаторите са всички по един … и са с едни и същи числа. А са предложени ии аз нещо не доразбирам и са предложение точно 2, 4, 8, които са …

**Г-н Иво Пазарджиев:** Моля, на микрофона.

**Д-р Теодора Константинова:** Да, извинявайте, това ми е изказването, ако някой иска да ме обори, моля с числа.

**Г-н Иво Пазарджиев:** Тъй като имаше заявено изказване и за арх. Бучуковска, нека тя да стане и да обясни най-професионално от всички. Благодаря. Заповядайте, госпожо Бучуковска.

**Арх. Живка Бучуковска:** Благодаря Ви, господин Председател, уважаеми дами и господа общински съветници, просто искам да …

**Г-н Иво Пазарджиев:** Колеги, колеги, моля да …, нека да изслушаме г-жа Бучуковска.

**Арх. Живка Бучуковска:** … всички вас, които се притеснявате. В моето становище номерацията, която съм посочила като невъзможна е просто от писмото, което съм получила от колегите от общинска собственост. Но в крайна сметка ние работим с идентификатори и които идентификатори вие, ако си отворите съответното предложение и съответното решение просто ще се покрият с това, което аз съм дала като съгласие. Искам да ви уверя, че колегите от нашата дирекция, архитекти и инженери, всички посетиха тези точки на място. Тези места са огледани, за да се постави нещо такова разбира се то трябва да съответства на съответните правила, има Наредба за детските съоръжения. Всичко това, когато се случи, когато дойде тази фирма, независимо коя е тя, тя ще си представи една проектна документация, която ще бъде внесена при нас, ще бъде одобрена и едва тогава те ще поставят тия детски съоръжения, които трябва да съответстват на съответните наредби и на съответните условия, за да бъдат експлоатирани от децата. Така, че ви уверявам, че всичко това много внимателно ще бъде проследено. Благодаря ви.

**Г-н Иво Пазарджиев:** Благодаря на арх. Бучуковска. Следващият заявил изказване е г-жа Биляна Кирова. Заповядайте, госпожо Кирова.

**Г-жа Биляна Кирова:** Уважаеми господин Председател, уважаеми господин Кмет, скъпи колеги, за пореден път ставам свидетел на смесване между процедурите. В момента говорим за това дали да съществуват такива преместваеми …, точки за преместваеми обекти в схемата на град Русе. Не дали ще се извършва търга, кой ще спечели търга, какви люлки ще постави. Моля ви се, дайте да ги направим тези разграничения, защото не се случва за първи път и така, както е тръгнало усещам, че ще продължи да се случва това, не трябва да го правим. Не можем да смесваме процедурите. Това е една съвсем различна процедура от тази за отдаване под наем на преместваем обект. Кой ще го спечели? Вече много пъти се каза, че може и да не е тази фирма, която е заявила интереса. Но, за да се направи едно такова нещо трябва да има заявен интерес. Ето го интереса, затова го обсъждаме това нещо. На следващо място считам за абсолютно излишно заяждането на колеги от общинския съвет с общинска администрация, че не се бил виждал един ред. Искаме да сме модерни, имаме си компютри всички, имаме си изпратени на имейлите всички точки от дневния ред … (коментар от зала не се чува) Това нещо го има и ще ви кажа защо го знам това нещо, аз си отворих имейла и си прочетох този ред, който не се вижда … (коментар от зала не се чува) Има качени всички точки …

**Г-н Иво Пазарджиев:** Колеги, моля без реплики от място.

**Г-жа Биляна Кирова:** … Има качени всички точки, изпратени са на имейлите, всеки има достъп до тях, отваряме си …

**Г-н Иво Пазарджиев:** Госпожо Тонева, моля ви се без реплики от място.

**Г-жа Биляна Кирова:** Не виждам такъв голям проблем да е станал в това, че един ред не се вижда, ами такъв е принтера създава проблеми, с тази техника разполагаме. Така, че айде да не се заяждаме излишно с администрацията. Благодаря.

**Г-н Иво Пазарджиев:** Благодаря на г-жа Кирова. Следващо заявено изказване и последно на г-н Бедрос Пехливанян. Заповядайте, господин Пехливанян.

**Г-н Бедрос Пехливанян**: Благодаря, господин Председател. Господин Кмет, колеги, малко да успокоим страстите, защото преди 3-4 изказвания, че и повече се говорят някои неща, които според мене са изкуствено създадени. В момента, ще започна от изказването на г-жа Муртезова, след това ще завърша с г-жа Константинова. Просто искахме на някои от комисиите първо да имаме малко по-подробна информация за този материал. Тук не говорим, че сме против някаква инвестиция за малък, среден бизнес, напротив, това точно насърчаваме.Тук не говорим за това нещо, искахме малко по-подробна информация за материала. Второ, на комисиите, на някои искахме схема, която да стане малко по-ясно на кои места ще бъдат тези, защото това са 9 точки. Значи, ние от Общата схема, която …, арх. Бучуковска, към 100 и колко бяха … (коментар от зала не се чува) Дори над 300, все пак това са 10 нови места. Искахме да ни стане ясно, на които някои от колегите не им стана ясно точно къде ще бъдат тези места, това искахме. И другото, което е от така наречените стари съветници, били сме свидетели на това, което д-р Константинова искаше да каже колко пъти искали тази будка, тази лавка, това място, където е от временно преместваемите, че не е поставена, както трябва, че има нарушение с преминаващи граждани и т.н., не им е мястото там. Това искахме, а не, че сме против точки и т.н. Мисля, че просто се самонавихме, абсолютно излишно.

**Г-н Иво Пазарджиев:** Благодаря на г-н Пехливанян.Кмета на община Русе има думата. Той има право по всяко време да се изкаже.

**Г-н Пенчо Милков:** Господин Пехливанян, като председател на група се обръщам към Вас, тъкмо в развитие на ценностите, които казах, че ще изпълнявам. Всяко нещо, което кажете на комисии се информирам, предоставихме материала да видят всички. Помолих арх. Бучуковска да даде разяснения, ако възникнат въпроси по местата. Това очаквахме да са, въпроси по местата. Ние чухме въпроси по люлките и клатушките и това вече събуди иронията в мен. Иначе се опитахме да дадем достатъчно информация визуална за всички колеги, не стана ясно. (коментар от зала не се чува)

**Г-н Иво Пазарджиев:** Благодаря на господин кмета. Други изказвания по точката няма да има, тъй като беше гласувано процедурното предложение. Преди да пристъпим към гласуване искам да поднеса моите извинения към д-р Теодора Константинова, ако е усетила, че по някакъв начин искам да я огранича да се изкаже, не е било умишлено, така че нека да бъда извинен от нея. Благодаря. Подлагам на гласуване така предложения проект за решение. По електронна система 25гласа „за”, 3 „против” и 10 „въздържали се”. Луиза Попова ръчно „за“. Има ли друг, който не му работи устройството? Елка Симеонова ръчно „въздържал се“. Галин Ганчев – „въздържал се“.

**Ръчно гласували:**

**Г-жа Луиза Попова – „за“;**

**Г-жа Елка Симеонова – „въздържал се“;**

**Г-н Галин Ганчев – „въздържал се“.**

**КВОРУМ – 41. С 26 гласа „за”, 3 „против” и 12„въздържали се” се прие**

**РЕШЕНИЕ № 131**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 14, ал. 1 от Наредба №7 на Общински съвет-Русе, за реда и условията за разполагане на преместваемите обекти, на рекламно-информационните и монументално-декоративните елементи, и за осъществяване на рекламната дейност на територията на Община Русе, Общински съвет – Русе реши:

1. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с терен за поставяне на преместваем обект – атракционно съоръжение - електромеханична люлка, с площ 4,00 кв. м, в гр. Русе, “Парк на младежта“, ПИ 63427.1.25, детска площадка до заведение за хранене и развлечение „Баба Яга“, една позиция.
2. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваем обект – атракционно съоръжение - електромеханична люлка, с площ 4,00 кв. м, в гр. Русе, “Парк на младежта“, ПИ 63427.1.30, една позиция.
3. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваем обект – атракционно съоръжение - електромеханична люлка, с площ 4,00 кв. м, в гр. Русе, ж. к. „Здравец“, по бул. „Липник“, ПИ 63427.7.65, една позиция.
4. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваеми обекти – атракционни съоръжения - електромеханични люлки, всеки с площ 4,00 кв. м, в гр. Русе, ж. к. „Здравец“, по бул. „Липник“, ПИ 63427.7.424, две позиции.
5. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваем обект – атракционно съоръжение - електромеханична люлка, с площ 4,00 кв. м, в гр. Русе, ж. к. „Здравец“, по ул. „Петрохан“, ПИ 63427.7.150, една позиция.
6. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваеми обекти – атракционни съоръжения - електромеханични люлки, всеки с площ 4,00 кв. м, в гр. Русе, по ул. „Борисова“, ПИ 63427.2.2601, две позиции.
7. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваем обект – атракционно съоръжение - електромеханична люлка, с площ 4,00 кв. м, в гр. Русе, пл. „Васил Левски“, ПИ 63427.2.377, една позиция.
8. Одобрява допълнение в действащата обща схема за разполагане на преместваеми обекти по чл.56 ЗУТ на територията на гр. Русе с допълване на същата с преместваем обект – атракционно съоръжение - електромеханична люлка, с площ 4,00 кв. м, в гр. Русе, детска площадка в „Парк на възрожденците“, ПИ 63427.2.5778, една позиция.

**Г-н Иво Пазарджиев:** Преди да продължим към следваща точка кмета на община Русе има да отправи още едно поздравление. Заповядайте, господин Кмете.

**Г-н Пенчо Милков:** С извинение и най-топъл поздрав към нашия колега Кънчо Йорданов, който също е бил рожденик, бях поправен в началото. Нищо лично, че съм имал желание да се обърна само към дамите. Господин Йорданов, да сте ни жив и здрав, на 19 април Великден.

**Г-н Иво Пазарджиев:** Благодаря на г-н кмета.

**24 Точка**

**К.л.126 Допълнение на „Обща схема за поставяне на преместваеми обекти по чл.56, ал. 1 и ал. 2 от Закона за устройство на територията и Наредба №7 на Общински съвет-Русе, обслужващи търговията, на територията на гр. Русе“**

**Г-н Иво Пазарджиев:** Госпожа Златомира Стефанова има думата.

**Г-жа Златомира Стефанова:** Уважаеми общински съветници, предложението е за допълване на Обща схема на преместваемите обекти с 2 позиции във връзка с проявен заявителски интерес. Съгласно становище на главния архитект на общината на посочените локации е възможно поставянето на описаните преместваеми обекти. Във връзка с организиране на тръжна процедура за отдаване под наем на части от терени е необходимо да бъде взето решение за допълване на Общата схема. По комисиите възникна въпрос относно контейнера в кв. Чародейка. Сега тук искаме да кажем, че този контейнер по принцип си съществува там, да и прост ние го допълваме в Общата схема и ще вземаме наем за него нали след търг. Какво ще има в контейнера имаше запитване? Направили сме запитване към господина ще си държи рибарски такъми, лодка и всякакви такива неща, защото ги е държал някъде на брега на Дунава, но са му ги открадвали доста често, отговарям конкретно на въпроса. Благодаря.

**Г-н Иво Пазарджиев:** Благодаря на г-жа Стефанова. Има ли желаещи за изказвания? Господин Митко Кунчев, заповядайте.

**Г-н Митко Кунчев:** Уважаеми колеги общински съветници, няма нужда човек да ходи в Чародейка, пишете Гугъл мапс, Стрйт вю, Чародейка, блок 210 и виждате контейнера къде е точно … Да, той е там, съществува, много грозна гледка. Трябва да се погрижим за нашия град, както да се развива дребния, средния, може би трябва да се разкрива и едрия бизнес дори, но трябва да се погрижим и за уюта на града. Разрешавайки поставянето на тези метални контейнери навсякъде според мене минава някои разумни граници. Това са тревни площи и на практика … Значи, ако видите какво е там чудото, има 4 гаражни клетки, които са бетонни и там е сложен другия контейнер метален, много грозна гледка. Ако аз живея там и разбера, че общинските съветници са гласували за това нещо няма да ми бъде приятно. Трябва да ограничим разполагането на безразборните обекти на територията на град Русе. Благодаря.

**Г-н Иво Пазарджиев:** Благодаря на г-н Кунчев. Има ли други желаещи за изказване по точката? Не виждам. Подлагам на гласуване така предложения проект за решение.

**Ръчно гласували:**

**Г-н Галин Ганчев – „за“;**

**Г-жа Луиза Попова – „за“.**

**КВОРУМ – 40. С 31 гласа „за”, 0„против” и 9„въздържали се” се прие**

**РЕШЕНИЕ № 132**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 56, ал. 1, ал. 2 и 5 от ЗУТ, чл. 14, ал. 1 от Наредба №7 на Общински съвет-Русе, за реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе, Общински съвет – Русе реши:

1. Одобрява допълнение в действащата Обща схема за разполагане на преместваеми обекти по чл. 56 от ЗУТ на територията на гр. Русе с допълване на същата с терен - частна общинска собственост, в гр. Русе, ж. к. „Чародейка-Г-Юг“, западно от блок 210, част от ПИ 63427.6.125, за поставяне на преместваем обект – метален контейнер за склад, с площ 12,50 кв. м, с размери 2,50/ 5,00 м.
2. Одобрява допълнение в действащата Обща схема за разполагане на преместваеми обекти по чл. 56 от ЗУТ на територията на гр. Русе с допълване на същата с терен - публична общинска собственост, в гр. Русе, ж. к. „Чародейка-Г-Юг“, ул. „Тодор Икономов“, срещу бивш супермаркет, част от ПИ 63427.6.255, за поставяне на преместваем обект – кафе автомат, с площ 1,00 кв. м.

**25 точка**

**К.Л. 92 Одобряване на проект за подробен устройствен план – изменение на план за регулация за УПИ I – “за гробищен парк“ и УПИ II и план за застрояване за УПИ III – „за гробищен храм“ в квартал 948 по плана на квартал „Средна кула“, гр. Русе**

**Г-н Иво Пазарджиев:** Госпожа Магдалина Илиева има думата.

**Г-жа Магдалина Илиева:** Уважаеми общински съветници, поддържаме предложението за решение за одобряване на проект за подробен устройствен план - изменение на план за регулация за гробищен парк и план за застрояване за гробищен храм, приложени са необходимите документи. Благодаря.

**Г-н Иво Пазарджиев:** Благодаря на г-жа Илиева. Има ли желаещи за изказване и предложения по точката? Не виждам. Подлагам на гласуване така предложения проект за решение.

**Ръчно гласували:**

**Г-н Галин Ганчев – „за“;**

**КВОРУМ – 40. С 40 гласа „за”, 0„против” и 0„въздържали се” се прие**

**РЕШЕНИЕ № 133**

На основание чл. 21, ал. 2 от Закона за местното самоуправление и местната администрация, във връзка с чл. 21, ал. 1, т. 11 от ЗМСМА и на основание чл. 62, ал. 9 от Закона за устройство на територията и чл. 136, ал. 1 от ЗУТ, във връзка с чл. 134, ал. 2, т. 6 и чл. 129, ал. 1 от ЗУТ, както и заявление с вх. №УТ-31-37/19.12.2019 г. от Община Русе, Общински съвет - Русе реши:

Одобрява проект за подробен устройствен план – изменение на план за регулация за УПИ I-„за гробищен парк“ и УПИ II и план за застрояване за УПИ III-„за гробищен храм“ в квартал 948 по плана на квартал „Средна кула“, гр. Русе. С изменението на подробния устройствен план – план за регулация се обединяват УПИ I и УПИ II в квартал 948 по плана на квартал „Средна кула“. Обособява се нов УПИ III в квартал 948 по плана на квартал „Средна кула“. С плана за застрояване, УПИ III се отрежда „за гробищен храм“ и се определя зона „обществено обслужване“ (Оо) със следните стойности: плътност на застрояване (П застр.) до 30%, интензивност на застрояване (К инт.) до 0,3, озеленена площ (П озел.) минимум 40%, височина до 15 м, етажност – 1 етаж. Застрояването е свободно, с ограничителни линии на застрояване на отстояния: 8 м от източната външна регулационна линия, 14 м от северната регулационна линия, на 7 м от южната регулационна линия.

**26 Точка**

**К.Л. 94 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.159.699, находящ се в местността „ГАРВАН БЮЛЮК“, гр. Русе**

**Г-н Иво Пазарджиев:** Госпожа Магдалина Илиева ще докладва.

**Г-жа Магдалина Илиева:** Благодаря, постъпило е искане от частно лице Божанка Колева Лечева а местността „Гарван бюлюк“, искане за разрешение за изработване на подробен устройствен план, в който се предвижда план за застрояване и промяна предназначението на земята. Поддържаме проекта на решението.

**Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-н Галин Ганчев – „за“;**

**КВОРУМ – 40. С 40 гласа „за”, 0„против” и 0„въздържали се” се прие**

**РЕШЕНИЕ № 134**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-86/06.11.2019г., 94Б-2503-1#3/29.01.2020г. и 94Б-2503-1#4/03.02.2020г. от Божанка Колева Лечева, Общински съвет – Русе реши:

1. Одобрява задание за проектиране на план за застрояване на поземлен имот с идентификатор 63427.159.699, находящ се в местността „ГАРВАН БЮЛЮК“, гр. Русе, като с плана за имота се определи смесена многофункционална зона разновидност 2 /Смф2/ с плътност на застрояване до 50%, коефициент на интензивност на застрояването до 2 и процент на озеленяване – минимум 20%. Планът за застрояване да се изработи с ограничителни линии на застрояване свободно разположени на минимум 3 метра от двете вътрешни граници на имота и на двете външни граници към обслужващите пътища от юг и североизток. Застроителната линия към обслужващия път от запад да се определи едновременно с разработването на комуникационнотранспортна схема към ПУП, като се осигури спазването на чл. 6, ал. 1 и ал. 3 от Закона за пътищата. Допустимата височина на застрояването е 15 метра. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-23#2/17.02.2020г. от „ЕРП Север“ АД и №30-9965-23#1/14.02.2020г. от „В и К“ ООД – Русе;
2. Разрешава изработване на план за застрояване на поземлен имот с идентификатор 63427.159.699, находящ се в местността „ГАРВАН БЮЛЮК“, гр. Русе, в съответствие с одобреното в т.1 задание.

**27 Точка**

**К.Л. 95 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.180.27, находящ се в местността „НАД ЛИНИЯТА“, гр. Русе**

**Г-н Иво Пазарджиев:** Госпожа Магдалина Илиева ще докладва, заповядайте.

**Г-жа Магдалина Илиева:** Във връзка с искане от представител на фирма Фокс 94 за разрешаване изработването на подробен устройствен план и одобряване на задание за проектирането му. Става въпрос за план за застрояването в местността „Над линията“. … проекта на решение.

**Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-н Галин Ганчев – „за“;**

**КВОРУМ – 41. С 41 гласа „за”, 0„против” и 0„въздържали се” се прие**

**РЕШЕНИЕ № 135**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл. 110, ал.1, т.3 от ЗУТ и искане с вх.№УТ-27-2/13.01.2020г. от „ФОКС 94“АД, Общински съвет – Русе реши:

1. Одобрява задание за проектиране на подробен устройствен план (ПУП) - план за застрояване (ПЗ) на поземлен имот с идентификатор 63427.180.27, находящ се в местността „НАД ЛИНИЯТА“, гр. Русе. С плана да се определи Смесена многофункционална зона – разновидност 2 /Смф2/, като се предвиди свободно застрояване за многофункционални сгради със смесено предназначение с максимална височина Н до 15 м., плътност на застрояване до 50%, коефициент на интензивност на застрояване – до 2 и озеленяване – минимум 20%. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-21#1/11.02.2020г. от „ЕРП Север“ АД и №30-9965-21#2/25.02.2020г. от „В и К“ ООД – Русе;
2. Разрешава изработване на ПУП - ПЗ на поземлен имот с идентификатор 63427.180.27, находящ се в местността „НАД ЛИНИЯТА“, гр. Русе, в съответствие с одобреното в т.1 задание.

**28 Точка**

**К.Л. 105 Даване на Разрешение за изработване на проект за подробен устройствен план – план за застрояване на поземлен имот с идентификатор 77342.46.5, находящ се в местността „ГОРНИТЕ НИВИ“, с. Хотанца, община Русе**

**Г-н Иво Пазарджиев:** Госпожа Магдалина Илиева ще докладва, заповядайте.

**Г-жа Магдалина Илиева:** Този контролен лист е във връзка с постъпило искане от управителя на фирма Валтранс ЕООД за с. Хотанца, местността „Горните ниви“. Искането е за одобряване на задание и изработване на подробен устройствен план – план за застрояване. Благодаря.

**Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-н Галин Ганчев – „за“;**

**КВОРУМ – 42. С 42 гласа „за”, 0„против” и 0„въздържали се” се прие**

**РЕШЕНИЕ № 136**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл. 110, ал.1, т.3 от ЗУТ и искане с вх.№УТ-27-8/06.02.2020г. от Валерий Тодоров Димов, управител на „ВАЛТРАНС“ ЕООД, Общински съвет – Русе реши:

1. Одобрява задание за проектиране на подробен устройствен план (ПУП) - план за застрояване (ПЗ) на поземлен имот с идентификатор 77342.46.5, находящ се в местността „ГОРНИТЕ НИВИ“, с. Хотанца, община Русе. С плана да се определи предимно производствена зона /Пп/. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-27#1/24.02.2020г. от „ЕРП Север“ АД и 30-9965-27#2/25.02.2020г. от „В и К“ ООД – Русе;
2. Разрешава изработване на ПУП - ПЗ на поземлен имот с идентификатор 77342.46.5, находящ се в местността „ГОРНИТЕ НИВИ“, с. Хотанца, община Русе, в съответствие с одобреното в т.1 задание.

**29 Точка**

**К.Л. 106 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.149.569, находящ се в местността „КАСЕВА ЧЕШМА“, гр. Русе**

**Г-н Иво Пазарджиев:** Госпожа Магдалина Илиева ще докладва.

**Г-жа Магдалина Илиева:** Този контролен лист е по искане на частно лице Райна Стоилова Романова-Ганева за местността „Касева чешма“. Искане за разрешаване изработването на ПУП – план за застрояване и промяна предназначение н имота. Благодаря

**Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-н Галин Ганчев – „за“;**

**КВОРУМ – 44. С 44 гласа „за”, 0„против” и 0„въздържали се” се прие**

**РЕШЕНИЕ № 137**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-9/12.02.2020г. от Райна Стоилова Романова-Ганева, Общински съвет – Русе реши:

1. Одобрява задание за проектиране на план за застрояване на поземлен имот с идентификатор 63427.149.569, находящ се в местността „КАСЕВА ЧЕШМА“, гр. Русе, като с плана за имота се определи вилна зона за застрояване /Ов/ с плътност на застрояване до 40%, коефициент на интензивност на застрояването до 0,8 и процент на озеленяване – минимум 50% и височина на застрояването Н до 7 метра. Новото застрояване да се разположи в северната част на имота, свободно спрямо границите му и долепено до запазващата се вилна сграда с площ от 23 кв. м. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-30#1/24.02.2020г. от „В и К“ ООД – Русе и 30-9965-30#2/24.02.2020г. от „ЕРП Север“ АД;
2. Разрешава изработване на план за застрояване на поземлен имот с идентификатор 63427.149.569, находящ се в местността „КАСЕВА ЧЕШМА“, гр. Русе, в съответствие с одобреното в т.1 задание.

**30 Точка**

**К.л.120 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – външно кабелно електрозахранване до поземлен имот 503.2137 в м. „Дрибак 1,2“, землище на с. Николово**

**Г-н Иво Пазарджиев:** Госпожа Магдалина Илиева ще докладва.

**Г-жа Магдалина Илиева:** Частно лице Марина Колпачова… е подала искане за изработването на парцеларен план за техническа инфраструктура за прекарване на външно захранване към собствен имот в Дрибак 1,2 в землището на село Нисово. Поддържаме решението за одобрение на това искане.

**Г-н Иво Пазарджиев:** Благодаря на г-жа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-н Галин Ганчев – „за“;**

**КВОРУМ – 44. С 44 гласа „за”, 0„против” и 0„въздържали се” се прие**

**РЕШЕНИЕ № 138**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1, във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и искане с вх. №УТ-16-5/17.01.2020 г. от Марина Владимивна Колпачова, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия – ВКЕЗ до поземлен имот 503.2137 в м. „Дрибак1,2“, землище на с. Николово през имоти 503.7079 и 503.7105 – общинска публична собственост по първи вариант на трасе.

2. Дава предварително съгласие за утвърждаване на трасе на довеждащата инфраструктура за срок от една година.

**31 точка**

**К.л.131 Допълнение на Правилника за организацията и дейността на Общински съвет - Русе, неговите комисии и взаимодействието му с общинската администрация**

**Г-н Иво Пазарджиев:** Госпожа Наталия Кръстева ще докладва от името на вносителите. Заповядайте, госпожо Кръстева.

**Г-жа Наталия Кръстева:** Мерси. Уважаеми господин Кмет, уважаеми господин Председател, уважаеми колеги, не смятам подробно да се впускам в докладване на материала, защото, смятам че доста време и енергия отделихме по време на постоянните комисии. По-скоро ще тръгна така моето формално докладване с това, което така силно ме впечатли днес още при първото изказване на кмета на общината, който призова да действаме заедно и с разум. По-нататък Асен Даскалов от ВМРО по една от предните точки каза, че е недопустимо в 21 век в малките населени места да няма банкомати. Преди малко Биляна Кирова каза, че искаме да сме модерни. Не случайно си отбелязах тези 3 изказвания от колеги по различни точки, тъй като аз считах, че да, винаги има момент, в който когато един материал се подготвя от така един човек той да не е пълен, тоест да има някакви непълноти, да има някакви грешки, които здравия разум говори, че в течение на постоянните комисии тези неща, ако сме един колективен орган можем да ги изчистим. Ако имаме волята може да направи материала действително работещ. Искам да акцентирам вниманието, че нашата единствена цел е да можем да подобрим, да имаме само и единствено възможност, с която да подобрим работата на общинския съвет. Госпожо Балабанова, виждам, че ми давате знак да махна маската, не няма да махна маската. Тъй като може би с това щях да завърша, че за мене е недопустимо в момента да има общински съветници без маски. Преди 1 час исках да сменя моята маска, видях че няма подсигурени, помолих господин Милков, той веднага взема отношение и се донесоха маски. За мене начина, по който и днес провеждаме нашето заседание е абсурден. Половината сте без маски, не ги сменяте, продължавам да сме в тая зала, което е абсурдно. Да не говоря, че вчера попитах председателя на общинския съвет имаме ли направена оценка на риска по Закона за здравословни и безопасни условия на труд. Нямаме колеги, защото, ако имахме всеки един щеше да го е подписал. В момента искам да ви кажа, че добре, че органите на местната и държавната власт си взаимодействат добре, иначе сме отвсякъде за санкция от Инспекци я по труда. Ние в момента заседаваме безобразно, извън този закон. Госпожо Балабанова, съжалявам, нямах намерение да го казвам в момента, провокирахте ме. Няма да махна, достатъчно ясно говоря, има правила и норми, които трябва да спазваме в момента хигиенни. Та, колеги, идеята ми е такава и благодаря д-р Константинова нееднократно апелира всички да си сложат маските, да си сложат ръкавиците и на 2 часа ние трябва да ги подменяме, колеги. Защото в момента тези, които имат диоптрични очила си предпазват очите, но тия, които нямаме, нямаме тая защита. Сега по точката, комисия по ЗОРС заседава 2 пъти. В момента проф. Михаил Илиев с неговата помощ, тъй като поехме отново по време на постоянните комисии такъв ангажимент, пое отговорност тук негов представител ще направим и презентация д-р Константинова, която обещахме не само на Вас, а и на много други колеги общински съветници, които искаха да погледнат как реално това нещо ще се осъществи. Това ще направим след като направя моето експозе в момента. Комисия по ЗОРС правихме 2 пъти, държа да подчертая, че след тази комисия, вчера се събирахме последно групата и въз основа на направени забележки от Биляна Кирова, благодаря много на г-жа Елеонора Николова, която взема много голямо отношение с цел подобряване на тоя материал, който да, в първия вид беше суров. Това уточнение, което искам да направя по проекта на решение, че ние се съгласяваме с мнението на ЗОРС, втория ЗОРС, който мина вчера и в проекта за решение ние предлагаме да ги няма тия форсмажорни обстоятелства, защото колегата Константинова искаше и ние го съобразихме в скоби да сложим какво е това форсмажорно обстоятелство. След това колегите от ЗОРС казаха, че и са прави, няма как да разписваме всяко едно, нали незнанието в правото не оправдава. Но съобразихме идеята на колегите от ЗОРС и в момента ви предлагаме текста да е не форсмажорно обстоятелство, а при непреодолима сила. Това са в скоби непредвидими и непредотвратими събития от извънреден характер. Както и в случаите на извънредно положение да можем да заседаваме така. Колеги, апелирам ви, това е една възможност в нашия правилник, защото ако в бъдещето, дай Боже да го няма такова бъдещо несигурно събитие се казва в правото. Ако възникне някакво друго обстоятелство да не се чувства в момента и администрацията притеснена дали ще съхрани нашия живот, как да проведе заседанието, аз съм сигурна, че и за кмета, и за неговата администрация това всичко, което в момента правим коства адски много усилия. Нашата единствена цел, тука ще кажа и апел е да направим правилника, да сложим една възможност, която дай Боже да не възникне, но ако възникне да имаме такова право. Предполагам, че ще има някакви разисквания, после ще взема отношение, защото, уважаеми колеги, аз не виждам независимо, че сме опоненти тук пак ще подчертая, не виждам, когато има предоставено едно, един що-годе добър проект за решение от колеги ваши политически опоненти защо то да не бъде прието. Тука даваме една възможност. И неслучайно тръгнах с изказа на кмета на общината, който ни призова винаги да действаме с разум и заедно. И тъй като днес честваме Денят на книгата, честит празник на всички просветници. Лев Николаевич Толстой е казал, че „Всички мисли, които имат последствие са прости, знанието е оръдие, а не цел“. Аз ви призовавам всичките да сме знаещи и да направим един работещ продукт. Благодаря.

**Г-н Иво Пазарджиев:** Благодаря на госпожа Кръстева. Сега ли ще правите някаква презентация или после? (коментар от зала не се чува) Добре. Професор Михаил Илиев има думата, заповядайте.

**Проф. Михаил Илиев**: Колеги, подкрепям напълно предложението. Поканих тука и доц. Георги Христов, ръководител катедра „Телекомуникации“ на Русенският университет, за да сме по-убедителни, да не кажете, че има нещо нагласено. Това, което се предлага е абсолютно резонно, това е възможност, алтернативно решение алтернативен вариант, който винаги трябва да имаме, тъй като ситуацията е много, много неясна. Това, което се предлага, тъй като има най-различни варианти, десетки платформи, с които може да се правят видеоконферентни връзки. Цялото образование, както знаете мина вече на такава система, което е прекрасно за системата на образованието. Това беше глътка въздух за образованието, иначе не знам какво щяхме да правим. Тъй като на комисиите възникнаха дебати, някои колеги се опасяват, имат съображения, страхуват се … Така, възраженията, които възникнаха най-общо бяха в две посоки.Едната посока беше, че колегите нямат необходимата техника, техника имам предвид компютърна техника, смартфони, таблети. Това, някак си не го приемам, защото не вярвам да има човек без компютър или ако няма то сина му, дъщеря му, внук му, комшията …, такъв вариант няма и би могъл да го ползва 2-3 часа, когато е сесията. Тъй че това съображение за мене не е реално. Второто беше недобрата компютърна грамотност на някои колеги, което съвсем нормално, аз не обиждам никого, но искам да кажа, че това, което ще се предложи е абсолютно просто. Натискане на 2-3 бутона, единствено водещия, който би могъл да хоства права на по-грамотен. Не казвам ,че колегите се …, но все пак не са компютърни специалисти. По този начин, колеги, е организират десетки и десетки събития, включително и Европарламента, Общински съвет – София работи така, Стара Загора. Ние вчера, във вторник правихме в Университета общо събрание 219 човека бяхме вътре, работихме си, гласувахме си, всичко беше точно. Тоест съображения за незаконност, за такива неща едва ли би могло. Затова ще помоля доц. Христов да покаже за 2-3 минути колко е лесно, какво се прави с едно такова нещо, което ще изисква само 2-3 натискания на бутони и т.н. Системата, която ще презентира е възможно най-доброто, има по-прости варианти, но това е една ВЕБЕКС, която Европейския парламент работи с ВЕБЕКС, Община София работи с ВЕБЕКС, казах … ВЕБЕКС е на СИСКО, №1 СИСКО е в света, тоест възможно най-простото. Това, което се казва наистина е една възможност, дай Боже да не допираме до нея. Тоест дали ще я ползваме това зависи от председателя, зависи от председателския съвет, тоест абсолютно … Но, ако се наложи ние трябва да имаме решение. Затова апелирам да одобрим тази възможност, да сложим в правилника, както другите общински съвети …

**Г-н Иво Пазарджиев:** Професор Илиев, времето изтича.

**Проф. Михаил Илиев:** Извинявайте.

**Г-н Иво Пазарджиев:** Няма проблем. Нека да видим това, което са ни подготвили и продължаваме с изказванията.

**Доц. Георги Христов**: Уважаеми господин Кмет, уважаеми председател на общото събрание, членове, тук в качеството си да ви покажа просто една техническа демонстрация. В момента в сесията са включени мои колеги, които ги помолих просто да ми съдействат за това представяне. За съжаление просто резолюцията на мултимедията е доста по-малка, отколкото резолюцията на компютъра и в момента всичко се вижда доста по-претрупано. Какво представлява тази система като цяло? Тук съм дал една обща фигура, основното предимство на тази система е, че тя е облачно базирана. Тоест не е необходимо да се отделят хардуерни ресурси или по някакъв начин общината да реализира, да отделя от своите хардуерни ресурси, било то на мрежата, било то на сървърите, които се ползват. Абсолютно всичко е облачно базирано. Потребителите могат да използват абсолютно всички видове крайни потребителски устройства, това включва мобилни телефони, компютри и таблети. Също така може да се осъществи и от стационарен телефон, тъй като има номер за връзка чрез, който потребителите, които нямат възможност да използват мултимедийни устройства могат да се включат към тази връзка. Едно от основните предимства на тази система е, че тя е изключително гъвкава, поддържа криптиране на връзката от край до край между потребителите и между сървъра, цялата информация, която се обменя по време на провеждане на сесията се криптира, записват се логове от абсолютно всичко, тоест записва се видео на екрана, изказванията на потребителите в системата или гласуванията, които се правят с тази система. Тя е изключително …, това, което аз виждам тука и което виждате на екрана, виждат абсолютно всички участници в тая сесия. Само секунда, прощавайте. Изключително интуитивно може да се …, доста добре да се адаптирата менютата спрямо изискванията и възприятията на всеки един от потребителите. Тука няма да изпадам в някакви така подробности. Така и тук съм направил една демонстрация примерно как може да бъде въведено съдържанието на дневния ред с абсолютно всички точки, които се обсъждат и ще направя едно демонстрационно гласуване да се види това нещо как се реализира. Аз съм си подготвил един въпрос, въпроса е приемане на дневен ред, ако …Не знам точно как се случват чисто процедурно нещата, ще ме извините – за, против, въздържал се, сега стартирам това нещо, аз като администратор на сесията в момента го виждам само аз, никой друг от участниците в самата сесия не го вижда, тука ако искам мога да прелистя да видя кои са останалите участници в сесията. Това е видеоизображението, което се получава от моята камера, за да ми е по-лесно за управление аз мога да го местя навсякъде по екрана. Стартирам съответно гласуването и моля колегите, които са в сесията да гласуват. В реално време се вижда как протича гласуването, колко от хората, които в момента са в тази видеоконферентна връзка са „за, против, въздържал се“, има един, който все още не е отговорил. Общо взето тука може да се … Ето вече всички са гласували. Има време, което може да се зададе за валидност съответно на тази …, на това гласуване. Затварям гласуването и с този бутон тука, когато го натисна давам възможност на всеки един от потребителите, тоест участниците в сесията да видят какво са резултатите от това гласуване.

**Г-н Иво Пазарджиев:** Добре, благодаря за добрата презентация. (коментар от зала не се чува) Професор Илиев, от името на група ли да направим изказване, щото Вие си направихте изказването вече?

**Проф. Михаил Илиев:** Само искам да кажа, че колегите от София директно във Фейсбук пускат техните неща, техните сесии. Може да се правят записи, може да се правят абсолютно анализи и всякакви неща, тоест …

**Г-н Иво Пазарджиев:** Професор Илиев, нямате право на изказване обаче, съжалявам.

**Проф. Михаил Илиев:** От името на група казах.

**Г-н Иво Пазарджиев:** Не, от името на група председателя на групата трябва да ми каже. (коментар от зала не се чува) Няма проблем. Добре. Благодаря на проф. Илиев. Започваме с изказванията и разискванията по точката. Аз заявявам желание да направя изказване. Уважаеми колеги, когато постъпи този проект за решение много внимателно го прочетох. Тъй като, считам че като председател на общинския съвет е изключително моя отговорност да направим така, че съвета да бъде работещ, да бъде …, да работи в 2020 година. И ще ви кажа какво направих, първото, което направих беше да се посъветвам с един от колегите и го направих с г-жа Елеонора Николова, тъй като счетох, че тя има и доста опит, и е еднакво отдалечена от групите и така по-безпристрастно мнение да ми даде. Госпожа Николова ме посъветва да направя проучване какво би струвало това за софтуерните продукти, които би следвало да се ползват. Направи проучване, Гоутумийтинг би струвало 11 евро на месец, Зум би струвало 15 евро на месец, 15 долара на месец, Майкрософт Тиймс за 5 долара за месец и биха свършили работа. Това, което обаче аз искам да обърна внимание, че още по време на комисиите, по време на разискванията бяха смесени извънредното положение в страната, което имаме в момента и настоящото предложение, което е предложение за промяна на правилника ни по същество, а не във връзка с това извънредно положение. Да, то може да е провокирало колегите да го внесат, но то е за правилника ни по принцип и е добре това да се знае от всички съветници, тъй като юристите знаят, другите колеги не са длъжни да вникнат в материята чак толкова навътре. Първоначално, в първоначалния вид на предложението се говореше само за постоянните комисии. Впоследствие, обаче в преработения вариант стана …, предложението стана и за провеждане на заседания на общинския съвет. Уважаеми колеги, абсолютно категоричен съм и като юрист, и като общински съветник, че настоящия Закон за местното самоуправление и местната администрация не позволява на общинските съвети да провеждат неприсъствени заседания или онлайн заседания. Такъв е законът, може би някои считат, че това е поради това, че е стар закона, аз имам и друго мнение, ще го изкажа малко по-нататък. Смесени бяха и други понятия Закона за електронния документ в първоначалното предложение, където е добре да стане ясно какво се има предвид. Когато говорим за Закон за електронния документ трябва да е ясно, че тук вече не говорим за този тип приложения, които колегата представи днес или за тези, които аз изброих Гоутумийтинг, Зум или Майкрософт Тиймс, там говорим вече за нещо, където общинските съветници трябва да се идентифицират с електронен подпис, който е издаден от съответния удостоверител в България, от фирмите, които имат право да издават електронни подписи. И тук вече няма да ползваме тези евтини платформи, които споменахме, а тук трябва да се изработи една специална платформа за Общински съвет – Русе, която би струвала доста повече от това, което споменахме. Не на последно място искам да кажа, че за да организираме такова гласуване онлайн или заседание на общински съвет онлайн … Госпожо Кръстева, като ми свърши времето, добавете ми от името на група 5 минути също. (коментар от зала не се чува) Да, да, господин Председател на групата … Да. Общинският съвет не е предоставил устройства на съветниците, с които те да участват в тези заседания, затова ние извършваме обучение. Не трябва да лишаваме никой от колегите общински съветници от възможността да участва в заседанията на комисиите или на общинския съвет, поради това примерно, че е по неграмотен компютърно или е по-възрастен и е от друго поколение, с цялото ми уважение към възрастните хора го казвам. Предстои действително да вървим в посока дигитализация, но аз считам, че това трябва да бъде по отношение на материалите, а не да получаваме всички тези хартии на сесия ежедневно. Разговаряли сме и с кмета, имаме план как да се случи това. Да, действително на много комисии беше казано, че света се движи напред и институциите също трябва да се движат напред. Аз считам, че обаче някои институции са по-консервативни и те трябва да останат такива. Трябва да се дигитализираме, трябва да се развиваме, трябва да отпаднат хартиените материали, но в никакъв случай, колеги според мен не трябва да се губи дебата. Правил съм си труда да чета история на общинския съвет от края на 18 век, на Общински съвет – Русе, дълги дебати, прекрасни дебати на изключително интелигентни хора, смислени дебати, само може да се учим от тях. Колективните органи като: Народно събрание, общи събрания, общински съвети, комисиите към общинските съвет са публични. Законът за местното самоуправление и местната администрация дава изключително много права на гражданите и съда също им дава, когато сме им ги нарушавали правата да участват по всякакъв начин в тези комисии и в заседанията на общинския съвет. Днеска също имаме няколко изказвания от граждани, което е добре. Защото ние трябва да усещаме пулса на обществото и да знаем какво мислят нашите съграждани. Категорично твърдя, че при онлайн провеждане на заседания на общинския съвет или на комисия би се загубил дебата, биха се загубили репликите, дупликите, изказванията от името на група, политическите изказвания, ако искате. Те са полезни за всички нас, полезни са за администрацията. Полезно е опозицията да бъде коректив. Ако нямаше нужда от тях … В противен случай ние само щяхме да се подписваме на едни листи и да официализираме предложенията …, решенията на общинския съвет. Законодателят, обаче е предвидил друго и именно липсата на дебат би обслужила бетоновите мнозинства. Тези, които знаят как ще гласуват предварително и за които дебата, репликите и дупликите нямат никакво значение, които не биха променили по никакъв начин гласуването си под давлението на аргументите в зала. Искрено се надявам и виждам, че в днешния ден имаше много дебати, че в този съвет ще бъде друго и че със силата на словото, със силата на устните състезания ще успяваме да променим, да променяме тенденциите тук в зала, а не под давление на една или друга партийна централа, казах го още при избирането ми за председател. Осем години наблюдавахме друго, 8 години имаше бетоново мнозинство, което … Господин Неделчев, гласувахме, анблок гласувахме по 5-6 точки, нали беше така? Никой от считам, че от настоящите съветници, нито пък от администрацията новата не се притеснява от дебат, от това да зашити предложението, което е направил пред вас. Именно там, считам че е силата, а не да предложим прекратяване на дебатите и да преминем към следваща точка, затова че просто има някакво мнозинство в настоящия общински съвет. Уважаеми колеги, аз считам, че е безсмислено въвеждането на специални норми в момента, които Специалния закон действително впоследствие предвиди. А, именно Законът за мерките и действията по време на извънредното положение, обявено с Решение на Народното събрание от 13.03.2020 година. Действително към настоящия момент има възможност, но в рамките на извънредното положение, в рамките на този закон, докато е извънредното положение да се проведат такива заседания на общинските съвети. След консултации с председателите на групи стигнахме до единомислието, че … В интерес на истината групата на ГЕРБ беше на противно мнение, но останалите групи, че предходното заседание е било проведено съвсем нормално, на разстояние са хората един от друг и че няма пречка това да се проведе по същия начин, по който е проведено. Да, завършвам след малко. Завършвам с това, че най-важното за мен предложението е незаконосъобразно. Не беше подкрепено и в двата вида от комисията по Законност, обществен ред и сигурност. Уважаеми колеги, член 27, ал. 2 от Закона за местното самоуправление и местната администрация, приет през 91-ва година е многократно променян, казва, че заседанието е законно, ако присъстват повече от половината от общия брой на съветниците, присъстват. В член 28, който урежда работата на комисиите също има думата присъстват. Справка в Тълковният речник показва, че присъствам означава, че се намирам някъде в определено време, на лице съм, тоест съветниците трябва да присъстват на едно място. Ето, ще дам пример с един друг закон, който е предвидил, въпреки че също е стар закон от 2001 година, този за юридическите лица с нестопанска цел. Той е предвидил такава възможност и там има специален текст, който казва, че за присъствие се счита, чл. 32, ал. 3 от закона, за присъствие се счита и лице, с което има двустранна, телефонна или друга връзка, гарантираща установяването на личността му и позволяваща участието му в обсъжданията и вземането на решения. Гласуването по този член се удостоверява с протокол от председателстващия заседанието. Ето тук има специално въведена норма. Ако ЗМСМА предвиждаше вариант за онлайн заседание нямаше да участва думата присъствам, а щеше да бъде участвам, колеги. Завършвам и казвам, че ако ЗМСМА действително позволяваше провеждане на онлайн заседание това нямаше да бъде въведено като изключение в Закона за мерките и действията по време на извънредното положение обявено с Решение на Народното събрание от 13.03.2020 година. По отношение на изказването на г-жа Кръстева, че провеждаме заседанието по абсурден начин, не считам, че той е абсурден, залата е почистена, дезинфекцирана. Почистена е за разлика осем години никой не я беше почиствал тая зала. В момента и килима, и мокета е изпран, колкото може да се изпере тоя стар мокет. Това, че някои от колегите са без маски, ето аз в случая също съм без маска, тъй като правя изказване, няма как да правя изказване през маската. Забележете и партийния Ви лидер, когато дава интервюта си смъква маската надолу. Ако си я смъкна надолу кого ще предпазя, госпожо Кръстева? Считам, че предложението в последния му вид е още по незаконосъобразно. Не е проблемът, че го предлагат колегите от ГЕРБ …

**Г-жа Наталия Кръстева**: Времето изтече.

**Г-н Иво Пазарджиев**: … опоненти в настоящия общински съвет.

**Г-жа Наталия Кръстева**: Времето изтече отдавна.

**Г-н Иво Пазарджиев**: Приключвам, благодаря. В предходният общински съвет наистина беше проблем, когато някой от опозицията предлага нещо, аз считам, че в настоящия не е така. И, проф. Илиев, нито Европарламента не е провел сесия онлайн, провеждат там на определени техни органи …, не е на самия Европарламент. (коментар от зала не се чува) Да, а Столичният общински съвет действително проведе законосъобразно заседание в рамките на Специалния закон. Благодаря за вниманието. (коментар от зала не се чува)

**Г-жа Наталия Кръстева**: Така или иначе, колеги … Това, Вашият материал ли е, господин Пазарджиев? (коментар от зала не се чува) Така или иначе аз бях поставена, но, господин Милков, гледах да подходя колегиално, както виждате, нали? Включихме брояч, брояча беше 15 минути, не е целта тука някой на някого да затваря устата или да ограничава. Очевидно, колеги, в момента излязохме извън правилника си за нашата дейност, явно точката провокира наистина голям интерес. Дори, когато вече излязохте, г-н Пазарджиев, извън точката пак не Ви отнех думата или не Ви апелирах в качеството си на водещ в момента събранието. Аз ще почна така, колеги, всичко това, което г-н Пазарджиев в момента говори и аз, ако исках като докладчик да си изкажа абсолютно целия документ в първоначалния му вид, във втория му вид щях да го направя при докладването по точката. Идеята беше, че достатъчно, всичко това, което г-н Пазарджиев казва се говори по абсолютно една комисия. Там се тълкува, там се говори, там си подавахме реплики и дуплики. Не исках да утежнявам и отегчавам колегите с докладването на точката, защото в една от комисиите колега каза, айде стига вече не искаме да ви слушаме. Ще почна от там, г-н Пазарджиев, че няма как да застанете на тая трибуна и да обяснявате на обществеността и на колегите, че предложението е незаконосъобразно. Колеги, всеки може да разсъждава, нали? Вярно е, че тука няма много юристи, но единствените видове тълкувания в правото нека да поясня са официално и автентично. Официалното тълкуване се извършва от Конституционния съд, автентичното тълкуване се извършва от органа, издал акта. Сиреч нито г-н Пазарджиев, нито г-жа Кръстева, нито някой друг общински съветник в момента може да си позволи от тая трибуна да прави тълкуване на норма, камо ли с тежки думи да казва как едно предложение е незаконосъобразно. Категорично се противопоставям на това. Целта на предложението не беше ние тук пак да влизаме в политически дебати, в нападки, усещате ме и моя тон в момента е провокиран от това, което председателя на общинския съвет говори. ЗМСМА урежда заседанията на съвета и на комисиите като присъствено. Но, колеги, забележете не е налице императивна норма, която да казва …

**Г-н Пламен Рашев**: Госпожо Кръстева, ще …

**Г-жа Наталия Кръстева**: … че присъствието е свързано с …

**Г-н Пламен Рашев**: … ще Ви уведомя, че вече сте 1 минута над двете минути.

**Г-жа Наталия Кръстева:** От името на група. С физическо явяване на определено физическо място в сграда, на определено физическо място в сграда по едно и също време. Колеги, няма императивна норма за тия, които не са юристи да се посъветват, за да разберат какво значи това нещо. В материалът така или иначе от презентацията, които вие … Да, видях, може би кмета така се обърна да погледне, не видях някой от колегите с интерес дори да обърне внимание на големия труд, който проф. Михаил Илиев си направи, за да видите как стават нещата и колко …, наистина не е трудно. Материалът така или иначе ние сме предвидили да не се нарушава изискването на 27 от ЗМСМА, като се осигурява по едно и също време на тая конферентна връзка на всички участници в заседанието на Общински съвет – Русе. Която връзка така или иначе ще гарантира установяване на самоличността на всеки един от нас, ще позволи участието в обсъждания и вземане на решения. Вие не дадохте възможност на доц. Христов или как беше човека, който се яви преди малко да ви демонстрира как реално тоя дебат може да се случи и това в момента, както Кръстева така дигнала си е адреналина и ви говори как това може да стане и онлайн. Колеги, моля ви да сме обрани, всичко го говорихме по комисии. Там всеки си изказа мотивите, пак казвам на последния ЗОРС, който беше вчера, ние в момента ви докладваме как предложението да претърпи корекция и да е във вида при наличие на непреодолима сила, колеги, само и единствено. Очевидно няма воля за това. Коментар от зала не се чува)

**Г-н Пламен Рашев**: Благодаря за оценката, благодаря за оценката, господин Неделчев.

**Г-н Иво Пазарджиев:** Втора реплика ли имаме? (коментар от зала не се чува)

**Г-н Пламен Рашев:** Да, проф. Илиев, заповядайте. Докато дойде това ми звучи и все пак тя се върти, нали, долу-горе така звучи.

**Проф. Михаил Илиев /реплика/:** Колеги, аз не съм юрист, не знам точно юридическите норми какви са, но знам, че Общински съвет – София правят 7-часови заседания, оня ден всичко законно. Нима те са незаконни? Сега … (коментар от зала не се чува) Секунда, да, извинявайте. Ще моля също да не ме прекъсвате, като завърша, заповядайте. Значи, сигурно има някакви недостатъци, но тъй като масово се прави, аз съм човек в науката, в образованието, вижда как цялото образование мина и ние сега тука си държим едни неща, които просто малко се учудвам. Да оставим настрана, че наистина, тука с нещо ще се съглася с колегата Пазарджиев, аз го … Иво Пазарджиев уважава го много, щото го знам много отдавна и няма да му противореча във всички пунктове. В едно съм напълно съгласен, организацията ни на работата е не консервативна, а е анахронизъм. Тези папки дето ги даваме, тези неща … Всички гарждани, г-н Пазарджиев, могат да влязат всичките, абсолютно, целия град може да се пусне, 2000 души могат да бъдат в системата и всеки да ви задава въпроси или пък Вие да възложите на някой човек, който е до Вас да дирижира нещата. Тоест там няма опасност и може да се даде думата на всеки. Вярно, че няма да е толкова ефективен дебата, присъственото заседание дума няма по-добро нещо няма, съгласен съм, съгласен съм. Но, ако се наложи и ние нямаме тази възможност, какво правим тогава? Или пък се разболеят 5-6 човека от общинския съвет и трябва да гласуваме работи, какво правим тогава?А, когато има тази възможност, не казвам, че ще я прилагаме, ако трябва Вие ще решите какво е положението, не е необходимо, няма да го прилагаме. Но ние трябва да имаме резервен вариант, това беше идеята на предложението. Благодаря ви, колеги.

**Г-н Пламен Рашев:** Господин Илиев, благодаря Ви. Аз съм между двама юристи, сега на другия юрист давам. Иво, заповядай.

**Г-н Иво Пазарджиев /дуплика/:** Уважаеми колеги, вземам думата за дуплика. Започвам с това, което г-жа Кръстева каза ще продължа с предложението им. Може би трябва да стигнем до едно обучение как се пише правна норма. Всеки от колегите е чел някой закон, който е във връзка с дейността му, с професията му. Колегата Пенчо Милков е писал, г-жа Николова също е писала закони. Колеги, погледнете някой закон и погледнете има ли правна норма като тази, която да прилича на подробен преразказ? Правните норми са кратки, точни и ясни, и не се нуждаят от тълкувания. А тука се въвеждат едни понятия като „ … включително, не само …:, където трябва да седнем да разсъждаваме какво е имал предвид лирическия герой. Сега, всеки може … Госпожо Кръстева, слушай ме внимателно, продължаваме да се изказваме. Професор Илиев с цялото ми уважение към него, той действително каза, че всеки гражданин може да влезе. Вчера, мисля че във неговия фейсбук профил забелязах, че са правили на Университетът Общо събрание и в един от чатовете пише някой да си спре радиото, щото някой си е пуснал радио, но това беше по-скоро нали като закачка. Но, много е важно да стане ясно и това което колегите от ГЕРБ предлагат, в параграф 1, става въпрос за сесии на общинския съвет отначало, после започва да става въпрос всеки един от участващите в работата на комисиите, на комисията съветник и гражданин. И след това имаме едно абсолютно излишно до края изречение – „Заседанията се провеждат по ред и начин на места изрично, отговарящи на разпорежданията и съгласно въведените мерки, обективирани фактори на компетентните държавни органи и/или общински органи на администрацията за провеждането на заседание се изготвя протокол“. Ами излишно е, ЗМСМА предвижда, нашия правилник също предвижда, че се изготвя протокол. Излишно е да пишем как ще спазваме законите и наредбите на България. Благодаря ви за вниманието.

**Г-н Пламен Рашев:** Други изказвания? Заповядайте, Биляна Кирова.

**Г-жа Биляна Кирова:** Уважаеми господин Председател, уважаеми господин Кмет, колеги, ще почна от последните думи на г-жа Кръстева, с които цитира моето име. Да, искаме да сме модерни, обаче този стремеж не трябва да бъде а сметка на законността. По време на провелите се миналата седмица заседания аз гласувах въздържала се по тази точка, но след внесените изменения на текста и след дебата от вчерашното заседание на ЗОРС аз си промених решението и ще гласувам против. Мотивите ми за това са следните, в първоначалния вид на предложението ставаше въпрос за уреждане на възможност за онлайн заседаване само на комисиите на общинския съвет, днес вече си говорим и за сесиите. Въвеждането на една такава норма в нашия правилник ще ни вкара в категорично противоречие с по-горе стоящия нормативен акт, който е ЗМСМА и всички знаем, че в момента той не предвижда такова нещо. Досега можеше да го правим, ако го предвиждаше. Що се отнася до тълкуването на думата присъстват, за което станаха доста дебати в хода на комисиите миналата седмица и се изразиха становища, че може да присъстваш и дистанционно. Ами, не мога да се съглася с едно такова становище. И, госпожо Кръстева, има и други видове тълкуване освен автентичното и освен официалното, има и езиково тълкуване, което говори за това какво означава всяка една дума в изречението от нормата. Освен езиково тълкуване и по-горе казаните има и историческо тълкуване. Историческото тълкуване изследва каква е била правната идея, от която е изходил законодателят, забележете, когато е формулирал правната норма. В тази връзка не смятам, че през 91-ва година, когато е приемана тази дума, тъй като тази дума не е изменяна от приемането на закона, законодателя е предвиждал друга форма на присъствие освен физическото. Нещо повече, заседанията на общинския съвет и неговите комисии са подчинени на принципите на публичност и откритост, за да са такива, обаче заседанията ни те трябва да гарантират достъпа на гражданите до тях. Това няма как да се случи в онлайн заседание, защото трябва гражданина да се снабди с подходящо мобилно устройство или компютър, както и да има достъп до интернет, за да може да участва. Продължавам по-нататък в закона, защото четем целия закон, нали, не четем само една норма? Член 28, ал. 2 от ЗМСМА, гражданите могат да присъстват на заседанията на общинския съвет и на неговите комисии, забележете като заемат специално, определените за тях места. Къде ги заемат тия места? На екрана на компютъра, както показа, колегата? Няма как да ги заемат там. Естествено, че ги заемат в залата. Това означава …, ето това изречение потвърждава моята теза, че законодателя е последователен в разбирането си за присъствие, което трябва да бъде физическо. Няма как да заемеш място, ако не си в зала. На следващо място г-жа Кръстева посочи, че вече има такъв закон и хората преди мен, които се изказаха също го потвърдиха. Да, има такъв закон в момента за мерките и действията при извънредното положение и точно на база на него цитираните от проф. Илиев органи гласуват в момента дистанционно. Защото закона за мерките и действията го позволява в момента, това е основанието. Той е специален закон и действа с приоритет спрямо Закона за местното самоуправление и другите закони, които уреждат съответните органи, които Вие цитирахте, проф. Илиев, нищо повече. Ако бъде обявено и друго извънредно положение в хода на следващите години, дано не се случва разбира се, тогава законодателя няма ли отново да предвиди съгласно конкретните обстоятелства в момента и да приеме един такъв подобен текст на чл. 6а? И, за да завърша …

**Г-н Пламен Рашев:** Приключване …

**Г-жа Биляна Кирова:** Приключвам, да, две изречения последни. Безспорно трябва да вървим напред и да сме в крак с времето. Трябва, обаче да правим ясно разграничение какво може да се промени от местната власт, в частност общинския съвет и какво е от изключителната компетентност на законодателя. Предлагам ви да бъдем разумни и да си помислим много добре върху тези последни мои думи преди да гласуваме. И пак казвам аз ще гласувам против. Благодаря.

**Г-н Пламен Рашев:** Да, благодаря. Елка Симеонова … Реплика ли имате? (коментар от зала не се чува) Господин Дяков**.**

**Г-жа Наталия Кръстева:** Господин Дяков, може ли, две реплики имаме право на изказване, да Ви изпреваря? (коментар от зала не се чува) Благодаря …

**Г-н Пламен Рашев:** Госпожа Кръстева, да, тя е вносител.

**Г-жа Наталия Кръстева:** Госпожо Кирова, аз не смятам, че общинския съвет е най-вече тука медиите на обществените са място, където да се изпитваме по така правните ни знания, които имаме. Всеки юрист, добър юрист знае, че …

**Г-н Пламен Рашев:** Две минути текат вече, г-жа Кръстева.

**Г-жа Наталия Кръстева:** … официалното и автентичното са задължителните видове тълкувания, аз съм наясно, както и всеки един друг, че другите 5 вида: езиков, логически, систематичен, исторически и функционален … Не е нужно да утежняваме аудиторията с правни дразги или тълкувания. Заповядай, Орлине.

**Г-н Пламен Рашев:** Втора реплика, господин Дяков, заповядайте.

**Г-н Орлин Дяков:** Уважаеми колеги, тая точка няма да минем то стана ясно. (коментар от зала не се чува) Не, няма да мине. Това мнозинство, за което пяхте преди малко, господине е същото и сега. Проблемът ми е, нашия проблем е, че града, който е с многото първи неща, сега, тоест сега няма да открие компютъра. (коментар от зала не се чува) Не, няма да го открие. Сега, няма да открие смартфона. Сега няма да открие таблета. Сега като присъстваме трябва да си дишаме във вратовете, а не да се виждаме там. Щото там, госпожо пак присъстваме. И детето ми присъства всеки божи ден и учи, иначе като не присъства там му пишат отсъствие. И да приемем ние сега, при наличието на всичко това, което казах, че присъствие е само на тия прашни седалки … И не е верно, че не е чистено 8 години, чистено е много пъти. Абсолютно не е верно, просто залата е за друго, не е за това, за което я ползваме в момента. (коментар от зала не се чува) Да, Това, значи този дебат, воден по този начин е обиден за града ни и го казвам като човек, който се гордее с този град.

**Г-н Пламен Рашев:** Благодаря, г-н Дяков, Елка Симеонова, заповядайте. (коментар от зала не се чува) А, дуплика, заповядайте, г-жа Кирова.

**Г-жа Биляна Кирова /дуплика/:** Госпожо Кръстева, тука не сме на лекция по право, обаче всеки, който прилага закона следва да го тълкува. Затова се използват всички методи на тълкуване без значение дали сме официалния орган, който е издал акта. Така че, когато прилагаме един закон ние трябва да го тълкуваме на 100%.

**Г-н Пламен Рашев:** Благодаря. Изказване Елка Симеонова.

**Г-жа Елка Симеонова:** Уважаеми господин Председател, уважаеми господин Кмет, колеги, не мога да дишам и да гледам с очилата, съжалявам. Аз не съм юрист и тези дебати мен ме изнервиха, защото това, което каза г-н Дяков е вярно. Ако искаме да сме първи, ако искаме да сме съвременни не може да тълкуваме по тоя начин, в чисто физическа среда понятията. И представата ни за визуално, да стига до радиоточката. Извинявам се, аз не съм юрист човек, но взех думата, за да ви кажа, че вече 40 дни учителите от българското образование работят дистанционно. Учителите в българското образование са със средна възраст над 50 години. На тях им се наложи да влязат в дигиталната среда за 3 дни. По мнение на министъра на образованието и на цялата общественост нещата се получават много добре. Децата се справят и за голяма част от тях даже това е едно по-добро и по-богато място за получаване на знания. Днес във вестник Труд министър Вълчев в интервю, подробно интервю заяви, че е твърде възможно учебната година да завърши онлайн. Което означава, че бъдат поставени текущи, срочни и годишни оценки онлайн, тоест учениците ще бъдат оценявани в онлайн среда. От същите тези учители, които са на възрастта на тук присъстващите в залата и никое училище на 100% не им е осигурило дигитална техника, за да могат те да провеждат уроците си. Всеки един от тях е избрал платформата, на която ще работи и се е учил в движение. Дебатът тук излезе от рамките на нормалното, защото като че ли никой не разбира, че не става въпрос непрекъснато да бъдат такива заседанията, а само тогава, когато се налага. И да завърша, след като една консервативна като образованието, една значима за обществото система като образованието може да бъде модерна, може бързо да се преорганизира, да се проведат накрая, когато е възможно държавни зрелостни изпити и национално външно оценяване, с което учениците да продължат образованието си, не виждам какво страшно има, когато обстоятелствата не позволяват да бъдем на едно място, да го направим в онлайн среда. Благодаря.

**Г-н Пламен Рашев:** Да, благодаря. Процедура, има предимство, заповядайте.

**Г-н Пламен Цветков:** Уважаеми господин Председател, уважаеми господин Кмете, съветници, омръзна ми да слушам едно и също днес. И се чудя какво правя в тая зала. Какви ли лекции не слушахме, по право, как учениците учат, как преместваеми обекти ще има и т.н. Да ме извини нашия председател, който преди 10-15 минути каза да не предлагаме процедура по прекратяване на дебатите, но правя точно това. Предлагам да прекратим дебатите по тая точка, дали ще мине, дали няма да мине, ще разберем след малко като гласуваме. Благодаря ви.

**Г-н Пламен Рашев:** Да, точно така, това е демокрацията, тоя е начина. Гласуваме за прекратяване на процедурата. А, преди това има записани: Диана Ласонина, Станимир Станчев, Митко Кунчев, Алисе Муртезова. Така, че предлагам на гласуване предложението на г-н Цветков за прекратяване на дебата. Моля, гласуваме. За прекратяване 20, против 14, въздържали се 2. Кои не работят? Гласуваме как? (коментар от зала не се чува) 14, добре, как гласувате? (коментар от зала не се чува) Как гласува? За прекратяване? (коментар от зала не се чува) Въздържал се. 22-ма за прекратяване … (коментар от зала не се чува), 23. Други, които не са гласували? (коментар от зала не се чува)

**КВОРУМ – 44. С 23 гласа „за”, 14 против” и 3„въздържали се” се прие предложението.**

**Г-н Пламен Рашев:** След изказванията на записалите се прекратяваме дебата и гласуваме. Кой е следващия? Следващият е Диана Ласонина, заповядайте.

**Г-жа Диана Ласонина:** Уважаеми господин Председател, уважаеми господин Кмет, уважаеми общински съветници, колеги, досега не бях взела отношение, тъй като исках финализирането на документа да го видя и тогава вече да обсъдим какво всъщност представлява. Това, което ние искаме и дали това, което видяхме отговаря на нашите изисквания, защото това са две различни неща. Първо, една подобна платформа, която ние искаме струва и коства голям финансов ресурс на общината. И трябва да включва, забележете електронен подпис нещо, което ние тук не видяхме. Евентуално би могло да включва … Моля, да не се прекъсваме. Скенер за пръстови отпечатъци за удостоверяване на съответния общински съветник, би могло да включва. Така, система за гласуване за присъствие и отсъствие, както и да отчита колко време е прекарал съответния общински съветник на работното си място и обслужва ли, осигурява ли участие на граждани и експерти от общината. На граждани, да. Също така финансовите средства не са необходими в момента на криза да се използват точно за такъв софтуер, който да се разработва тепърва. А създаването и разработването на подобен продукт не става от днес за утре, г-н Илиев много добре знае това. Подобно разработване изисква сериозни инвестиции, планиране, прогнозиране, документация, изработване, тестване и експлоатация в реални условия на този продукт. Дори да има такъв разработен софтуерен продукт отговарящ на изискванията и условията ще струва не малък ресурс на общината. А да се замислим, че ние сме все пак в доста голяма финансова криза и тези пари могат да бъдат вложени в доста по-добри инвестиции. Примерно да помислим за нашите съграждани. В този момент ви призовавам да се замислим дали, когато ни боли ръката не е по-добре да не удряме главата с чук, а помислим за болната ръка. В момента сме поставени пред толкова дълбок финансов колапс, че не е ясно нито кога ще приключи, нито колко време ще продължи тази пандемия. Нека да не обезличаваме този факт, защото имам чувството, че ние днес тук едва ли не всичките сме на онлайн вълна. И някак си загърбваме основния проблем, който касае всички. Слабият, болен орган ни е икономиката …

**Г-н Пламен Рашев:** Ако обичате към приключване се ориентирайте.

**Г-жа Диана Ласонина:** Увеличаващия се брой безработни хора или полуработни месеци на останалите работни служители нараства. Социалните последици ще са неминуеми, необратими. По-важни проблеми касаят в момента общината и е редно да помислим какво да направим за семействата останали без доходи от кризата. Да не създаваме нови проблеми и разходи, а да се съсредоточим върху належащите и животоспасяващи, касаещи оцеляването на нашите съграждани. Надали сега е момента да помислим за промяна на правилника, целящ собствения ни комфорт и уют, свързан с дистанционен вид на работа и би се приел добре от хората в града ни, който вече 2 месеца са без приходи и доходи. Не, не е това начина. Трябва да се обърнем навън към гражданите, да сме между тях, както те са гласували за нас доверие.

**Г-н Пламен Рашев:** Благодаря …

**Г-жа Диана Ласонина:** А не обратното да се обръщаме навътре и да мислим за себе си. Моля, тишина в залата да се изслушваме.

**Г-н Пламен Рашев:** Благодаря, благодаря. Госпожа Ласонина, благодаря. (коментар от зала не се чува) Кой? ( коментар от зала не се чува) Станимир Станчев, заповядайте, г-н Станчев.

**Г-н Станимир Станчев:** Ще бъда много кратък. Уважаеми господин Председател, уважаеми господин Кмет, чашата преля с изказването да бъде навънка при гражданите. Кой не ще да бъде при гражданите? Има ли някой от тука, който не иска да бъде навънка при хората? Всички ние искаме да бъдем с нашите близки, искаме да бъдем с нашите приятели и т.н. Само, че ситуацията е друга и това, което се каза, че е голям ресурс първо не е вярно и второ, дори да е вярно има ли по-голям ресурс от това да опазим здравето на нашите близки, на нашите съграждани? Благодаря.

**Г-н Пламен Рашев:** Втора реплика, заповядайте, г-н Пехливанян.

**Г-н Бедрос Пехливанян:** Господин Председател, господин Кмет, колеги, чувах и не вярвах на ушите си. Тука чукове, някакви такива ситуации от ужаси. Колеги, добре, че вземам само за 2 минути реплика, ще има и след мен изказване г-жа Муртезова, оставете ги тези запетаи, закони и т.н. Да, вярно, това е наистина такъв материал, да така е. Колеги, искахме да направим нещо, което, ако кмета, който и да е той няма значение, г-н Милков днес, утре е някой друг, когато има някакво важно решение, което е по време на някакво извънредно, какво ли не, военно или не знам какво друго положение, пожар. Колегата Владов каза, всичко сме съобразили, нали да можем ние да бъдем адекватни с решения, които да не спира работата на общината и на общинския съвет. И разберете го това, което мислехме да направим е с думата „може и“, „може и“, а не единствено, само за това говорим. И то само, когато има извънредно или такова положение. Благодаря ви.

**Г-н Пламен Рашев:** Така, следващият … Господин Станчев, ще се изказвате ли? (коментар от зала не се чува) Заповядайте.

**Г-н Станимир Станчев:** Тъй като аз ще направя лично и след това от група и предполагам, че ще ми останат 2 минути, мога да дам 2 минути на г-н Неделчев. Уважаеми господин … да казах, че искам да е от група. Уважаеми господин Председател, уважаеми господин Кмет, слушах с интерес всички колеги. Някои от техните предложения имаше доста логика, някои бяха доста така провокативни, а други бяха в стил Волен Сидеров, който приканваше за неподчинение. Така, че видяхме от едната и от другата крайност. Ще се върна малко по-назад във времето от предната сесия. Това, което гледаме, тая точка, която гледаме днеска промяна за правилника е вследствие от предната сесия. Защото тогава беше специалния закон, аз не съм юрист, ще ме извините, може и да допусна някоя фактическа, юридическа, правна или не знам си каква неточност. Но казахте, че това време, когато се издаде тоя закон, той е с приоритет и се спазва. Ние тогава не го спазихме, не го спази председателя на общинския съвет, който е длъжен да ръководи и организира работата на общинския съвет. Тогава нямаше да се наложи да се внесе може би и това предложение. Казвам може би. Защото, както казаха колегите другите градове като София, Стара Загора, Бургас и т.н. да не ги изреждам, може да не бъда екзактно точен се позоваха на този закон, не те просто го спазиха и го направиха. И тука вече съм съгласен, че не е необходимо отделен, отделна промяна в нашия правилник. Уважаеми госпожи и господа, ние просто трябваше да спазим закона. Защо? Чух най-различни тълкувания, еди си коя дума как била, еди си коя дума еди си как се тълкувала, аз се радвам и нашата група, че сме заобиколени от толкова добри, водещи, знаещи и можещи юристи в кавички. Ще бъда радостен, когато бъда заобграден, всички ние тука в тази нещастна зала, в която сме тук … Залата е абсолютно нещастна … Просто спазим закона и просто нашите представители, които сме излъчили да ни водят, да ни организират, първо те трябва да го спазят. За мен, за нас това беше не направено, пропуснато, може би е имало и обективни причини, може би и други, които аз не знам. Та, това е предисторията, за да бъде внесена тази промяна в правилника на общинския съвет. Говорихме много пъти, че тази зала не отговаря. Дори на първата комисия по екология в понеделник, която беше г-н Пазарджиев каза да, добре, ще помисля някакъв друг вариант за други зали. Аз това си спомних, беше седнал ей тука, аз бях почти на същото място, не случи нищо подобно. Няма да влизам в дебата от кога не е прана залата, не чистена, метена и всякакви видове прахосмучване. Но. Просто имахме достатъчно време да организираме по един по-добър, по-модерен и по-здраво защитен начин. Защо това не се случи? Аз досега отговор не чух от преждеговорещите, не чух и по време на комисиите. Непригодността на залата днеска е отново я демонстрирах, преди 2 часа г-н Самуилов мястото му беше ей тук да отговаря на въпросите. Да си зададем въпроса, защо не беше. Вентилация, говорим, г-н Кунчев, моите уважения, така трябва да бъде и така всички искаме да бъде, но защо ние не се напънахме тогава сега да направим заседанието в такава зала. И това е въпроса към всички колеги, дайте да загърбим партийност, ориентираност, защото това, което се наблюдава е, че, това е което всички наблюдават от … Как беше? От бетоново мнозинство това, което каза господин председателя в момента се превръща в чугунено мнозинство, това е още по-опасно. Вие умело използвате един прийом, аз не мога да разбера при положение, че преди 30 минути имаше апел, призив, как искаме дебати да има. Как искаме да не се използват такива процедурни хватки, а 20 … (коментар от зала не се чува) И дуплика ще ви дам, няма проблем. А 20 минути след това отново започваме да си играем на шикалки. В заключение аз и групата ще подкрепят закона, предложението просто като идея. Като идея, че не се спази закона, а другата част просто знаят, че има такъв вариант да се спази и трябваше да го спазим. Призовавам всички гласувайте по съвест, нека да покажем първо ние как спазваме закона и тогава да искаме от всички около нас да правят същото. Благодаря.

**Г-н Пламен Рашев:** Реплика, Иво Пазарджиев.

**Г-н Иво Пазарджиев:** Уважаеми господин Станчев, отправям призив към Вас да не давате оценки на юристите в тази зала, тъй като на първо място, считам че нямате необходимите компетенции. Никой от нас не трябва да дава и оценки на другия. Аз също мога да кажа, че Вашето изказване беше елементарно, но няма да го направя. Специалният закон, г-н Станчев, който Вие твърдите, че се нарушава на дата 19 март, когато беше проведено заседанието и когато казахте, че председателя на общинския съвет го е нарушил, не позволяваше провеждането на такава сесия. (коментар от зала не се чува) За 19 март говорехте, проверете си изказването в протокола. Специалният закон е променен от 9 април с брой 34 на Държавен вестник. И провеждането на тази сесия действително имахме дебати дали да бъде проведено онлайн или да бъде проведено по стандартния начин. Не сме нарушили Специалният закон, да ви го прочета ако искате, тъй като видях, че не го познавате. Може да провеждат заседания, може, не е задължително, г-н Станчев. И аз направих консултация с всички групи и пак го казвам групата на ГЕРБ беше единствената, която изявиха желание това да бъде онлайн. Може би направих грешка има двама съпредседатели вашата група, следващия път ще говоря и с двамата. Госпожа Николова, позволявам си да преповторя разговора ни, г-жа Николова каза, че при предходния начин, както е била проведена на по-голямо разстояние е приемлив начина за провеждане на заседанието. Това беше разговора ни по телефона, благодаря госпожо Николова за коректността. Кметът също ми се обади, в един неделен ден беше и ме помоли да го съгласуваме с групите, пак повтарям, пак повтарям всички групи приеха, че трябва да се проведе по начина, с тези мерки, които сме направили в момента. Групата на ГЕРБ беше на друго мнение с оглед коректност го казвам. Предходната сесия действително аз отсъствах, но съм изпълнявал задълженията си дистанционно и аз, и кмета съгласувахме провеждането на тази сесия с министерството, с министъра на здравеопазването, г-н Станчев. Не е изтекло, г-н Григоров, не се притеснявайте. Така, сесията беше съгласувана провеждането с министъра на здравеопазването, който общо взето каза, е Народното събрание заседава, един общински съвет няма да заседава. Благодаря за вниманието.

**Г-н Пламен Рашев:** Втора реплика, г-н Неделчев.

**Г-н Александър Неделчев /реплика/:** Благодаря, господин Рашев. Уважаеми колеги, първата част от репликата ми я взе г-н Пазарджиев. Няма как да казваш, че незаконно проведена сесия по закон, който още не е бил приет или влязъл в сила и който казва може, а не задължава. Просто е несериозно и да призоваваш в същото време за законност. Несериозно е г-н Станчев, дайте да се концентрираме малко. Второ, целия този дебат, понеже разбрах, че са прекратени изказванията и няма да мога да се изкажа, единственото вярно във Вашето изказване и важно беше, че цялото това предложение и дебата покрай него е безсмислен, абсолютно съм съгласен. Защото, от една страна ГЕРБ казват, да закона за извънредното положение, дава такава възможност, ама ние искаме ей тъй по принцип да го има този текст в правилника, ако някога се наложи. Резонен е въпроса , абе като г-жа Кръстева член на комисията по проекта за нов правилник, що тогава не го предложи по принцип? Що 8 години ГЕРБ като имаха тука абсолютно мнозинство в този общински съвет не го предложиха по принцип, ей тъй да го има тоз текст? Защо сега като закона дава възможност и такива заседания могат да се провеждат, те се инатят ние непременно да влезе някакъв текст, пък макар бил той и недостатъчно добре формулиран и юридически издържан. Желанието на ГЕРБ да се представя за политически репресирана група в състава на тоз общински съвет няма как да мине. Репресия не е, когато отхвърлят твое незаконно или неиздържано предложение, репресия беше, когато вие отхвърляхте 6 конкретни предложения по бюджета на Община Русе анблок, след като правилника казва, че всяко предложение трябва да бъде подложено на гласуване. Това беше репресия, г-н Пазарджиев и Вие много добре знаете защо и как го правехте. Няма как сега да се изкарате репресирани.

**Г-н Пламен Рашев:** Господин Станчев, заповядайте дуплика.

**Г-н Станимир Станчев /дуплика/:** Сега, явно не съм бил достатъчно добре разбран може би. Казах, че за тази сесия имаше възможност и включително и на комисиите да се проведат по някакъв друг начин. Не казах точно какъв начин. Коментирах, че залата не е подходяща и Вие в понеделника обещахте, в смисъл казахте, не сте обещали, че помислите за някакъв друг вариант за зала, това казах. Първо, заповедта е първия документ, която е от 13 март, ако ме не лъже паметта, ако бъркам, моля да бъда извинен. И тъй като, тъй като съвсем сериозно се отнасям към това, затова дадох двете хипотези, които в момента се сблъскват. И затова се изненадах, че юристите не можахте да станете на едно мнение, доколкото аз виждам, че не се застанали на едно мнение. Това казах. Без така …, ако съм направил някакви лични квалификации, не си спомням да са били лични квалификации. Така, че, господин Неделчев, на Вас не възнамерявам нали да отговарям. Благодаря.

**Г-н Пламен Рашев:** Благодаря, господин Станчев. Подред е г-н Кунчев, заповядайте.

**Г-н Митко Кунчев:** Уважаеми колеги, продължителния дебат показва, че има нужда от такъв дебат. Очевидно е, че проблема има много аспекти, юридически, технически, финансов, морален и какви ли не още и със сигурност става дума а едно важно, сложно решение. Първо, аз искам да кажа, че … по параграф 2 да предложа една редакция, параграф 2 добива … втората част. Текстът сега е по решение на председателя, на председателя на комисии, аз предлагам да бъде по предложение на Председателя на общински съвет, съгласувано с председателите на комисии в случай на бедствие и т.н. Предоставям текста нали, смятам че така е по-добре. Завършвам, според мен бъдещето е ясно. Много от сесиите ще се провеждат онлайн, това трябва да ви бъде ясно на всички. Рано или късно много от сесиите на общинския съвет ще се провеждат онлайн. Дали сега ще дадем старт на това или не зависи само от нас. Затова предлагам да направим един експеримент, г-н Илиев, предлагам да се организираме доброволци общински съветници да направим една експериментална сесия, да видим как ще бъде. Ако може да се направи това нещо, да се организираме 15-20 човека да направим една пробна сесия, да видим какво сложно или драматично ще се случи, ако направим такава сесия. Предлагам да направим такъв експеримент. Благодаря.

**Г-н Пламен Рашев:** Благодаря, господин Кунчев. (коментар от зала не се чува) Ако, обичате на микрофона имате право на реплика, заповядайте. За реплика, щото иначе се говори така.

**Проф. Михаил Илиев /реплика/:** Това може да стане, не е никакъв проблем, дето се казва утре може да го направим. Трябва да се прати един линк на нашите адреси и да влезете в Блу Биг Батъна на Русенският университет и да влезем стотина души и да видим какво става. (коментар от зала не се чува) Не е проблем, има си ректор Русенският университет, ще се обърнете към ректора, тъй като платформата е на Русенския университет, той я е изтеглил, не знам. Ако … По отношение на плащанията, плащанията са толкова символични, че бо могло да ги поемем и ние. (коментар от зала не се чува) За кое искате да … И тази можем да ползваме, имаме я да.

**Г-н Пламен Рашев:** Благодаря.

**Проф. Михаил Илиев:** А тя струва, на колежката, струва 18 долара без ДДС на месец, ако това е сума, която ви притеснява можем да я организираме …

**Г-н Пламен Рашев:** Благодаря, ще се обърнем към ректора. Следващият, Алисе Муртезова, заповядайте.

**Проф. Михаил Илиев**: Колега, като не разбирате нещо, питайте. Ставаше въпрос на комисията …

**Г-н Пламен Рашев:** Правя Ви бележка, г-н Илиев, ако трябва сбийте се вънка, ама сега Вие продължавате да влизате в диалог.

**Проф. Михаил Илиев:** Колегата, Неделчев го познавам много отдавна и няма нищо против него. Само, че искам да кажа нещо, че на нашата комисия стана въпрос, че това не било сигурно, че тази Оупънсорс , които са безплатни платформи не са били добър вариант. Затова предложихме най-доброто, което също го имаме, само че, ако искаме да го ползваме, както трябва и законно, като говорим за закона трябва да си платим, 18 долара на месец без ДДС. Това е сумата, но Биг Блу Батъна, който го имаме в Оупънсорс платформата, с която работим вече втори месец …

**Г-н Пламен Рашев:** Да, г-н Илиев, благодаря, изключително ползотворно беше Вашето съждение. Следващият, г-жа Муртезова, заповядайте.

**Г-жа Алисе Муртезова**: Уважаеми колеги, аз няма да правя определения, както и преди малко призоваха, въпреки че към мене беше направено такова определение. Първо, материалът действително е само за извънредните положения, няма да се вкарваме в хипотезите, от една и съща политическа партия как си противоречаха преди малко. Приветствам г-жа Росица Георгиева за перфектното обучение в цялата област Русе, поклон. Приветствам и проф. Белоев за Общото събрание на Академичния съвет с над 200 души. Разбирам, че не желаете да приемете това предложение на ПП ГЕРБ. Също така разбирам, че някои съветници нямат електронни устройства и че част от тях не са добре компютърно грамотни да кажа, защото не вярвам изобщо да не са компютърно грамотни. Аз лично се заемам да закупя таблети на колегите си, които нямат устройства. И това е новината, ще я направя като дарение.

**Г-н Пламен Рашев:** Ориентираме се към гласуване вече. Процедурата е гласувана, изказванията се изчерпаха. Митко Кунчев направи единственото предложение, нека да го преговорим. Неговото предложение, текста на предложената нова ал. 4, § 2, чл. 48 да се промени така – По решение на председателя на общинския съвет съгласувано с председателите на комисии, в случай на бедствия, аварии, катастрофи, епидемии или пандемии, а също така при въвеждане на извънредно положение в страната и т.н. Тоест неговата редакция беше „ По решение на председателя …“ Иначе има някакво друго предложение в предложението. (коментар от зала не се чува) Така, гласуваме за това предложение на г-н Кунчев. Резултат - за 12, против 8, въздържали се 17, предложението не се приема. Продължаваме … (коментар от зала не се чува) Ръчно …

**Г-н Иво Пазарджиев**: Кой номер устройства казвайте.

**Г-н Пламен Рашев:** Номер 20 – за, 32 – против, 14 – за, 45 – въздържал се.

**КВОРУМ – 41. С 14 гласа „за”, 9 против” и 18 „въздържали се” не се прие предложението.**

**Г-н Пламен Рашев:** За – 19, против 4, въздържали се – 16, това е с електронното устройство. Тези, които не са успели да гласуват … Има ли такива?

**Г-н Иво Пазарджиев: Номер на устройството, г-н …**

**Г-н Пламен Рашев:** 20-то – за. Други? 14 –за. Кой друг? 32 – въздържал се, 45 – въздържал се.

**КВОРУМ – 43. С 21 гласа „за”, 4 против” и 18 „въздържали се” не се прие предложението.**

**Г-н Пламен Рашев:** Даваме думата за лично обяснение на г-жа Кръстева.

**Г-жа Наталия Кръстева /лично обяснение/:** Колеги, ползвам тоя способ, защото го има в нашия правилник и колегата Александър Неделчев назова името ми. В зададеният ми въпрос защо, докато съм била в общинска администрация и къде ли още не, не сме направили предложение за промяна в правилника, уважаеми колеги, още веднъж недоумявам, че явно има общински съветници, които не си четат материалите преди сесии, преди комисии. Ако бяхте прочели внимателно щяхте да видите, че с допълнението, което се постарахме пак да ви улесним записахме от къде първоначално беше продиктувана нашата идея. Апелирам да четем внимателно за в бъдеще материалите и тъй като за нас беше ясно, че това предложение няма да мине, аз ще внеса едно предложение да се направи работна група по промяна Правилника на Общински съвет – Русе. Ще си внеса по надлежен начин именно тези промени, които днес не гласувахте. Нека в тая работна група да влязат колеги корифеи юристи от всички политически групи, да видим с какъв акт ще излезем, за да стане ясно веднъж и категорично на нашите избиратели каква е волята на местния общински съвет. Благодаря.

**Г-н Иво Пазарджиев:** Благодаря на г-жа Кръстева. Часът е 13:58, обявявам 1 час почивка. Моля в 15:00 часа всички общински съветници да са в залата. Благодаря.

***Обедна почивка.***

**Г-н Иво Пазарджиев:** Уважаеми колеги, моля общинските съветници да заемат местата си. Колеги, поради това, че устройствата за гласуване им свършиха батериите до края на заседанието ще гласуваме с вдигане на ръка. Ще стартираме проверка на кворума, като моля Кристина Борисова да ми каже колко съветници има в сектор В, Петя Христова е за сектор Б. Искрен Илиев, тук ли е? (коментар от зала не се чува) Не, няма да ги ползваме устройствата, щото няма батерии. 1, 2, 3, 4, четири общински съветници са в сектор В. Петя Христова за сектор … (коментар от зала не се чува), Б ли е? Колко? 13 в сектор Б. 16 в сектор А. 33-ма общински съветници в залата, станаха … 5 ги виждам аз в тоя сектор, добре. Преди гласуванията отново ще проверяваме колко души има в секторите. Добре, продължаваме по дневния ред.

**32 Точка**

**К.Л. 90 Удостояване със званието „Почетен гражданин на град Русе“**

**Г-н Иво Пазарджиев:** Кой ще докладва по точката? Асен Даскалов. Заповядайте, господин Даскалов.

**Г-н Асен Даскалов:** Уважаеми колеги, поради всеизвестните форсмажорни обстоятелства тази година се отложи провеждането на фестивала „Мартенски музикални дни“. Надявам се, че същия ще бъде проведен, неговото 60-то юбилейно издание през есента. Но въпреки това аз ви призовавам да удостоим един човек Ива Чавдарова със званието „Почетен гражданин на град Русе“. Госпожа Чавдарова, не само близо 30 години е основния двигател, основния организатор на фестивала „Мартенски музикални дни“, но тя има и редица награди е получила. Признания и в лично качество и в колективни органи, в които тя е участвала. Мотивите биографични, мотивите са написани в самото предложение, което съдържа и биографични данни за г-жа Чавдарова. Призовавам ви да подкрепите това предложение на мен и на други колеги общински съветници и да удостоим г-жа Чавдарова със званието „Почетен гражданин на град Русе“.

**Г-н Иво Пазарджиев:** Благодаря на господин Даскалов. Има ли желаещи за изказвания и предложения по точката? Господин Иван Кюркчиев, заповядайте.

**Г-н Иван Кюркчиев:** Уважаеми господин Председател, уважаеми колеги общински съветници, направих си труда да проследя във всичките години кои са ставали почетни граждани на нашия град. И установих, че един от най-големите български музиканти, диригенти, роден в Русе, починал 76-та година никога не е бил почетен от русенските общински съветници. Става въпрос за един от най-големите български диригенти, основателя на Мартенските музикални дни, основател на Царския оркестър в София, който след това става Националната филхармония на България, маестро Саша Попов. На 12 юли 99-та година, 1899 г. е роден, израства в семейство на музиканти, от малък учи цигулка, баща му е пианист. През 908-ма година

Той завършва Виенската консерватория, започва своите гастроли в Европа, в целия свят. През 936-та година, маестро Саша Попов основава Академичния симфоничен оркестър, Царския симфоничен оркестър на България, който, като ви казах преди това е днешната Софийска филхармония. Голям русенски музикант. Също така той концентира и е диригент в целия свят Израел, Кайро, Египет, Щатите, където е един от първите диригенти ръководил оперни спектактли, български диригент. Саша Попов беше световно признат. Той не само, че изгради българското симфонично дело, той подготви и публика за него. Публика, която обичаше, тачеше класическата музика. Той възпита вкус към голямата музика, той беше една мащабна фигура, с една благородна дейност, сформирайки редица оркестри в цяла България. Неговата идея е създаването на Мартенски музикални дни в град Русе.

**Г-н Иво Пазарджиев:** Господин Кюркчиев, времето Ви изтече.

**Г-н Иван Кюркчиев:** Само едно изречение.

**Г-н Иво Пазарджиев:** Добре.

**Г-н Иван Кюркчиев:** На 12 август 76-та година след продължително изгнание г-н Саша Попов е помилван от тогавашната власт, 76-та година и е завърнат в България, за жалост тогава и почива. Така, че това е моето предложение. Благодаря ви колеги.

**Г-н Иво Пазарджиев:** Благодаря на господин Кюркчиев. Орлин Дяков е заявил изказване. Заповядайте, г-н Дяков.

**Г-н Орлин Дяков**: Значи, колеги изказвам се не само като общински съветник и като председател на работната група, която направи промени в Наредба 17 миналия мандат. Идеята на тия промени беше да не се обезличи тази награда, това звание, защото започнаха страшно много предложения по повода и трябваше да направим някакви ограничения. Тогава се прие едно джентълментско споразумение между групите да влиза в зала и в обсъждане предложение, име, което има 100%-ов консенсус.

В случая това не е така. Личното ми мнение е, че г-жа Чавдарова, която аз лично страшно уважавам, работили сме, надявам се да продължим да работим с нея, има изключителни професионални качества, няма две мнения по въпроса. Много познанства, контакти, връзки в резултат на дългогодишната си работа и аз знаейки как става това, вероятно голяма част от тях са лични, тоест лично ... Голяма част от изявените артисти в света идват тук, заради нея. Само, че това е правено, защото тя е била на заплата в общината. За тази си дейност тя е получавала щатна заплата, а за да получиш това звание трябва да си направил нещо малко повече според мене от това. Пак казвам справяла се е перфектно, това е личното ми мнение. И още следващата сесия, надявам се да успеем да се подготвим ще направи медно предложение да има промяна в Наредба 17 и тези предложения за почетен гражданин да се приемат с квалифицирано мнозинство. Тоест минимално да подсигурим пълния консенсус за тях и да не изпадаме в така подобна нелепа ситуация. Искам да кажа, че в момента въобще не е време да си раздаваме награди и да се удостояваме с някакви звания. В момента трябва да мислим за друго. Благодаря за вниманието.

**Г-н Иво Пазарджиев:** Благодаря на г-н Дяков. Асен Даскалов, реплика на г-н Дяков. Изказване на г-жа Николова след Асен ... За реплика или за изказване? (коментар от зала не се чува) Добре, Асен Даскалов за реплика, Елеонора Николова за изказване и Косю Станев за изказване.

**Г-н Асен Даскалов /реплика/:** Господин Дяков, репликата ми е във връзка с Вашето изказване, нали мнението Ви, че Ива Чавдарова просто си е вършила работата., нали добре си я е вършила. В самите мотиви е записано, че тя е 3-кратен носител на Наградата „Русе“. Така също през 1999 година по повод Деня на българската просвета и култура и на славянската писменост 24 май получава и грамота от Министерството на културата за цялостен принос за развитието на националната музикална култура. От същото министерство и Класик ФМ радио получава наградата „Златното перо“ през 2007-ма. Доколкото знам не е работила към Министерството на културата. Това е един наш съгражданин, който е оценен и от орган извън град Русе ...

**Г-н Иво Пазарджиев:** Дуплика за г-н Дяков.

**Г-н Орлин Дяков /дуплика/:** Съгласен съм Вас, това е така. Но тези награди са получени заслужено за нещо, което тя е правила, тоест тя вече е овъзмездена за нейната работа с тези награди за нейната. И не знам трупането на награди по повод определена свършена работа дали са онова, за което говорим в критерийната система за почетен гражданин. В смисъл какво повече за града е направила тя? Така, че според мене наградите, които е получавала са били заслужени безспорно, но те са извършили своята работа. Благодаря.

**Г-н Иво Пазарджиев:** Господин Неделчев, от микрофона, мисля че, за да може да се запише в протокола. Процедурно предложение за г-н Неделчев.

**Г-н Александър Неделчев:** Уважаеми колеги, предлагам процедурно да прекратим изказванията, разбира се след като се изкажат записалите се двама преди това. Благодаря.

**Г-н Иво Пазарджиев:** Подлагам на гласуване предложението на г-н Александър Неделчев за прекратяване на дебатите. Гласуваме с вдигане на ръка. Който е „за“, моля да гласува. Кристина, кажи ми в тоя сектор колко са „за“. Сектор В – 7 „за“. Поля, сектор А? Искрен ... (коментар от зала не се чува) Против? В сектор В няма, сектор А не виждам, Б, 9 против в сектор Б. Въздържали се? В сектор В няма, сектор А няма, сектор Б виждам – 3. Трима ли са? Светльо Симеонов го виждам. Светлозар Симеонов, да, четирима.

**КВОРУМ – 41. С 27 гласа „за”, 10 против” и 4 „въздържали се” се прие предложението.**

**Г-н Иво Пазарджиев:** Продължаваме със заявените изказвания. Госпожа Елеонора Николова, заповядайте.

**Г-жа Елеонора Николова:** Уважаеми господин Председател, уважаеми господин Кмет, уважаеми колеги, когато Асен Даскалов ме попита дали желая да съвносител на това предложение аз с голяма радост приех това, защото съм имала щастието да работя с Ива Чавдарова. Тя не е само общински служител, тя е човек със сърце. И последните наистина около 30 години от нейния живот Мартенски музикални дни изпълва цялото ѝ сърце. Ако вие попитате музикалната общност в България коя е Ива Чавдарова, всеки ще каже нейното име. Ако зададем същият въпрос с нашите имена, аз се съмнявам, че те ще бъдат разпознати. Ива заслужава да бъде Почетен гражданин и е хубаво тези звания да се връчват преживе. Защото точно в такова време, чумаво време, както се казва ние имаме нужда от духовност, от знаци, от съпричастност и сърдечност. По отношение на това кой е общински служител и дали има право на това, аз лично поканих г-н Иван Донев в моя екип в отдел „Култура“ и много се радвам, че имах възможност да работя с него. И много се радвам, че след това общинския съвет му присъди такова звание „Почетен гражданин на Русе“. Тоест, когато си личност няма значение дали си общински служител, дали си общински съветник, ти си личност, поради това, което даваш на обществото. Аз отказвам да противопоставяме имена, това е грозно. Няма защо да дебатираме, да съпоставяме Ива със Саша Попов, това е безсмислено. Всяка личност е индивидуалност и ние трябва да се радваме, когато имаме такива съграждани, да ги подкрепяме. Омразата, отрицанието не са най-добрия съветник. Много ви моля, колеги, нека да постъпим достойно днес в тази зала. Благодаря ви.

**Г-н Иво Пазарджиев:** Благодаря на госпожа Николова. Следващият заявил изказване е г-н Косю Станев.

**Г-н Косю Станев:** Уважаеми господин Председател, уважаеми господин Кмете, да ви кажа чувствам се малко притеснено, когато чуя мотив или мотиви, които са преднамерени. Ето само на 300 метра от нас има 3 барелефа Пенка Маринова, Николай ..., Кирил Кръстев, Николай Здравков, всички те работеха в Русенска опера. Работил съм с тях, да ги зачеркнем ли, щото са работили в Операта? Бяха лауреати на най-високите награди. Ей, сега ще кажат, тая половина, че били комунистически, глупости. Много от хората, с които и аз работих в ония години не бяха удостоени като хората с някаква почетност, защото не бяха съгласни с оня режим и водеха творческа политика, която беше значително опозиционна и против. Но днес ние трябва да отчетем една фигура, която казвам съвсем откровено 17 години не бях в този град, ръководих два държавни театъра в два града, работих и в Министерството на културата, ами няма друго име в музикалните среди на Русе, което да не чуеш и да не видиш, когато кажат Русе, хората го знаят. Сега излизаме с мотив, ами щото работела към общината, тъжно ми е такава мотивация. Благодаря.

**Г-н Иво Пазарджиев:** Благодаря на господин Станев. Доктор Константинова има думата, заповядайте.

**Д-р Теодора Константинова:** Благодаря, господин Председател. Господин Кмет, уважаеми колеги, съгласна съм с всяка една дума, която беше изказана от трибуната от г-жа Елеонора Николова от господин Косю Станев. Гласувах за прекратяване на дебатите затова, защото морала ми не позволява да позволя да продължат дебати за това да оценяваме една такава личност като Ива Чавдарова. Няма да повтарям чутото до този момент. За трети път, откакто съм общински съветник ще кажа срам ме е. Срам ме е от това, че колеги си позволяват по такъв начин и причина, която е обществена тайна да се противопоставят на това да връчим почетното гражданство, да присъдим почетното гражданство на личността и човека Ива Чавдарова.

**Г-н Иво Пазарджиев:** Благодаря на д-р Константинова. Росица Георгиева.

**Г-жа Росица Георгиева:** Явно днес е, колеги, ден, в който дадохме тон за нещо, което смятам, че е недостойно. За пореден път доказахме думите от Евангелието, че никой не е пророк в собствената си страна. Всички други може да са я признали Ива Чавдарова, ние не, защото вече и било дадено. Няма такова нещо. По плодовете им ще ги познаете пише в Евангелието и аз мисля, че плодовете на Ива Чавдарова са престижа и признанието на този Фестивал, който отличава не само града ни, който отличава страната ни. Колеги, ние всички тук днес сме тук, утре няма да сме, а ще има други, ние трябва да даваме пример. А примерът е да се отнасяме към другите така, както искаме към нас да се отнасят. Недостойно е, когато си работил с един човек, когато продължаваш да работиш, да смяташ, че изпълнението на трудовите задължение е нещо, за което не можеш да бъдеш отличен. Само, че кой е критерия, за да каже, че тя е работила повече от трудовите си задължения? Критерият е този, че когато споменете Мартенски музикални дни всички го свързват с името на Ива Чавдарова. И друго искам да припомня, имало разбирателство спортсментско, когато има единодушно съгласие между групите, но аз присъствах на председателския съвет, на който имаше единодушно съгласие да не се правят грозни дебати. И ви моля да помните, защото от това, което правим всеки път в тази зала бъдещите русенци и сегашните ще помнят. И нека ние да бъдем добрия пример.

**Г-н Иво Пазарджиев:** Благодаря на г-жа Георгиева. Няма други заявени изказвания. Имаме гласувана процедура за прекратяване на дебатите. Подлагам на гласуване предложението за удостояване със званието „Почетен гражданин на Русе“ за госпожа Ива Чавдарова. Моля, който е за с вдигане на ръка да гласува. Сектор В – 8 за. Сектор А – 17 за. Сектор Б – 3. Против? Сектор В – 0, сектор А – 0, сектор Б – 1. Въздържали се? Сектор В няма, сектор А, няма, сектор В – 8 въздържали се. Отпред двамата сме за.

**КВОРУМ – 39. С 30 гласа „за”, 1 против” и 8 „въздържали се” се прие**

**РЕШЕНИЕ № 139**

На основание чл.21, ал.2, чл.21, ал.1, т.22 от ЗМСМА, във връзка с чл.26, ал.1, т.2 от Наредба № 17 за символиката на Община Русе, Общинският съвет реши:

Удостоява със званието „Почетен гражданин на град Русе“ Ива Бончева Чавдарова.

**33 Точка**

**К.Л. 100 Създаване на работна група, която да подготви промени, свързани с актуализирането на Наредба №7 за реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе**

**Г-н Иво Пазарджиев:** Ще докладва вносителят г-н Траян Тотев, заповядайте.

**Г-н Траян Тотев:** Уважаеми господин Председател, уважаеми господин Кмете, уважаеми колеги, в общината има един сериозен проблем, който е от години, не е от днес. Нашата идея на групата на съветниците, които сме се обединили покрай това предложение е да потърсим решение на този проблем, а именно лепенето на афиши на територията на общината. За съжаление дори в тази битка срещу, която се изправи и нашата община, а именно заразата с коронавируса са направили плакати, не знам дали сте обърнали внимание, които са ... Темата е „Остани вкъщи“ с хигиенните мерки, които всеки трябва да вземе. Те бяха унищожени частично, надлепяни от същите, които пречат по принцип на културните институции да имат своя плакат на рекламно-информационните елементи на територията на общината. Така, че смятам че трябва да намерим решение в тази работна група на този проблем и да остане в историята най-накрая. Имаме едно допълнение към проекта, а именно ..., което ще връча на председателя състава на комисията, а именно: Траян Тотев, Орлин Дяков, Косю Станев, Иван Кюркчиев, Биляна Кирова, Пламен Цветков, Деана Тонева, Искрен Илиев юриста на общински съвет, инж. Пенка Ангелова отдел „Устройствени планове и кадастър“, Юлияна Ряпова от ОП „Русе Арт“, Светлозар Ненов директор на звено „КООРС“ и заместник-кметовете Златомира Стефанова и Магдалина Илиева.

**Г-н Иво Пазарджиев:** Колеги, има ли желаещи за изказване и предложения по точката? Господин Дяков, заповядайте.

**Г-н Орлин Дяков:** Днеска толкова километраж навихме, че ... (коментар от зала не се чува) Да. Колеги, първо не приемам да бъда наричан недостоен това, което се изказвам да бъде наричано недостойно. Това е мое мнение и моля така да се ограничаваме в квалификациите. Що се отнася до материала, който предлагаме и работната група ние с г-н Тотев работихме предварително, когато не беше всичко това направено и установихме, че на практика никой в Русе не може да залепи никъде нищо и да уведоми никого с нищо, ако не е сключил договор с определена фирма. Аз не видях къде точно са унищожени Вашите плакати, господин Кмете, но щях да кажа, че ако имаше разрешение за ... (коментар от зала не се чува) Да. Ако имаше разрешения за масови мероприятия щяха да бъдат олепени и тези за „Стойте си вкъщи“. Така, че това ..., на това нещо трябва да се сложи край. Трябва в края на краищата да се разбере чия собственост са тези елементи, на които се лепят плакатите и да дадем възможност и на другите хора, които имат ... Не говоря само за културните институции, защото разбирате ние сме най-засегнатите, това Опера, Драматичен театър, Куклен театър ясно е това, но да дадем възможност на други хора, които организират спортни мероприятия, ако щете пенсионерски клубове, които искат да направят някакво мероприятие да уведомят хората. Ако щете Центъра за работа с деца, Младежки дом и да не ги изброявам всичките. Да им дадем шанс все пак да намерят форма и начин да уведомят печатно хората за това какво има да се случи. И освен това аз мисля, че слагайки ред в това в общината биха могли да влязат и някакви приходи. И се надявам тоя път за това благородно начинание да се обединим всички. Благодаря за вниманието.

**Г-н Иво Пазарджиев:** Благодаря на г-н Дяков. Има ли ... Госпожа Николова, заповядайте.

**Г-жа Елеонора Николова:** Уважаеми колеги, ще бъда съвсем кратка. Първо прагматично имаме един много добър образец за такава наредба, това е наредбата на Столична община. Аз горещо ще я препоръчам на работния екип. И второ, искам да ви кажа, че трябва много сериозно да помислим за местата, на които се лепят обяви, плакати и т.н. Като бях кмет съм снимала в много държави, в много градове градския интериор, начина, по който изглеждат местата, те са специални, красиви, нещо като павилиони, на които се поставят тези места. Така, че те не само, че не дразнят окото, както е в Русе, а създават радост, защото са естетически издържани, защото са унифицирани. И защото се поддържа един абсолютен ред по отношение на това кой има право да лепи. Ред и по отношение на това дали са съхранени и запазени тези рекламни материали, така че много навременно предложение за осъвременяване на тази наредба и за слагане на ред на този не малко важен елемент за начина, по който изглежда нашия град. Благодаря ви.

**Г-н Иво Пазарджиев:** Благодаря на госпожа Николова. Има ли други желаещи за изказване и предложения по точката? Господин Пламен Рашев, заповядайте.

**Г-н Пламен Рашев:** Уважаеми колеги общински съветници, уважаеми Председател, уважаеми кмет, когато имаше възможности още преди 7-8 години сме го правили като варианти не се приемаше. Но добре стана, че именно културните институти бяха потърпевши, поне така знам. Защото, докато културните институти подкрепяха въпросната фирма и въпросната фирма подкрепяше силата, която политическа беше зад тази фирма. Сега, обаче нещо се случи, което доде и аплаузи за вносителите, защото сега трябва да направим нормалност. Нормалност, която заслужава да видим и тогава, когато има политическа реклама. Защото политическата реклама е върха на нашия европейски град. Тогава, когато може да не е тая фирма, но физически лица с имена на ..., един празник скоро мина Връбница, да. В тоя смисъл нещата трябва да си дойдат на мястото. Много добре, че има КООРС, че има двама заместник-кмета, че има от ОП „Арт“. ОП „Арт“ в течение на години, когато има нещо да залепиш, отиваш, там са стотинки на афиш. Тези, които са се занимавали с плакати знаят, че тука са малко повече, левчета и нагоре. Така, че това е, идва нормалност и това е едно от нещата, които се променят дори и в афишите, но то все отнякъде се почва. И наистина трябва в тая наредба да има точно, конкретно и за политическата реклама по време на нашите перманентни изборни действия. Благодаря.

**Г-н Иво Пазарджиев:** Благодаря на г-н Рашев. Има ли други желаещи за изказвания и предложения по точката? Не виждам. С направената корекция и изчетена от Траян Тотев подлагам на гласуване предложението. Моля, който е за с вдигане на ръка да гласува. Сектор В – 8 за, 17 сектор А, 14 в сектор Б, трима отпред. Против? Не виждам. Въздържали се? Не виждам.

**КВОРУМ – 42. С 42 гласа „за”, 0 против” и 0 „въздържали се” се прие**

**РЕШЕНИЕ № 140**

На основание чл.21, ал.1, т.23 от ЗМСМА, във връзка с чл. 20, ал. 2 и 3 от Правилника за организацията и дейността на Общински съвет – Русе, неговите комисии и взаимодействието му с общинската администрация, Общинския съвет - Русе реши:

1. Създава работна група, която да преразгледа нормите, регламентиращи ползването на афишните колони и обществените информационни табла и да предложи при необходимост изменение или допълнение на Наредба № 7 за реда и условията за разполагане на преместваемите обекти, на рекламно-информационните и монументално-декоративни елементи, и за осъществяване на рекламната дейност на територията на Община Русе, в следния състав:

Ръководител: Траян Тотев

и членове:

1. Орлин Дяков /общински съветник/;
2. Косьо Станев /общински съветник/;
3. Иван Кюркчиев /общински съветник/;
4. Биляна Кирова /общински съветник/;
5. Пламен Цветков /общински съветник/;
6. Деана Тонева /общински съветник/;
7. Искрен Илиев /старши юрисконсулт/;
8. Инж. Пенка Ангелова /отдел „Устройствени планове и кадастър/;
9. Юлияна Ряпова /ръководител звено „Външна реклама“, ОП „Русе арт“/;
10. Светлозар Ненов /директор на звено КООРС/;
11. Златомира Стефанова /зам.-кмет „Икономика, инвестиции и собственост“/;
12. Магдалина Илиев /зам.-кмет „Устройство на територията“/.
13. При изпълнение на поставената задача работната група провежда заседания, свикани от нейния ръководител. Заседанията са редовни ако на тях присъстват повече от половината членове на работната група. Споровете се решават с гласуване, а решенията се вземат с мнозинство от ½ от присъстващите на заседанието.

**34 Точка**

**К.Л. 99 Опрощаване на публично вземане по Молба за опрощаване до Президента на Република България с вх. 094-05-24/31.07.2019 г.**

**Г-н Иво Пазарджиев:** По следваща точка аз съм вносител, предоставям на г-жа Наталия Кръстева да води точката. Уважаеми колеги, представям на вашето внимание проект за решение във връзка с опрощаване на публично вземане. По тези точки, както знаете съм формален вносител. Точката я внесох с предложение да се предложи да се опрости публичното вземане, а не с отрицателно становище, тъй като считам, че компетентен по този въпрос да се произнесе дали следва да се опрости или не е комисията по законност, обществен ред и сигурност, а не председателя на общинския съвет еднолично да го решава. Становището на комисията по законност, обществен ред и сигурност по тази точка е отрицателно, тоест да не се опрощава публичното вземане. Така, че предлагам да подкрепим становището на колегите от комисията по законност, обществен ред и сигурност, а отсъствах на него заседание като гласуваме против този материал. Благодаря ви.

**Г-жа Наталия Кръстева:** Колеги, имате думата за изказвания. Не виждам такива. Обявявам процедура за гласуване, който е да се опрости задължението на въпросния господин, моля да гласува. Да се опрости гласуваме за тия, които желаят да се опрости вземането. Не виждам. (коментар от зала не се чува) Напротив, гласуваме ... Колеги, проекта за решение предлага на президента ... да, г-н Пазарджиев ...

**Г-н Иво Пазарджиев:** Господин Искрен Илиев направи също юридическа корекция. Така, аз приемам в диспозитива да бъде записано „Предлага да не се приема да бъде опрощавано вземането“. Така, че моля да подкрепите с гласуване „за“ да не се приема. Благодаря.

**Г-жа Наталия Кръстева:** Така, процедура на гласуване. Гласуваме „за“ да не се опрощава вземането на господин, съжалявам М.И.В. с инициали М.И.В. Гласуваме със „за“. Сектор В – 8, 17 сектор А, сектор Б – 15. Ние как гласуваме? „За“ тримата. 43. Все пак подлагам на гласуване, който е против, моля да гласува. Не виждам. Въздържали се? Също няма. Така че, колеги приехме решение, с което предлагаме на президента на Република България да не опрощава публичното вземане на господин М.И.В.

**КВОРУМ – 43. С 43 гласа „за”, 0 против” и 0 „въздържали се” се прие**

**РЕШЕНИЕ № 141**

На основание чл.21, ал.1, т.23 от ЗМСМА, във връзка с чл. 8 и 9 от Указа за опрощаване на несъбираеми дългове към държавата, Общинския съвет - Русе реши:

1. Предлага на Президента на Република България да не опрости публичното вземане по Молба за опрощаване с вх. № 94-05-24/31.07.2019г., което държавата има спрямо М. И. В.

**Г-н Иво Пазарджиев:** Благодаря на госпожа Кръстева.

**35 Точка**

**Питания на общински съветници**

**Г-н Иво Пазарджиев:** Продължаваме с питания на общински съветници, по които ... Имаме питане от инж. Деана Тонева, Митко Кунчев и д-р Теодора Константинова, относно мерки за унищожаване на комари, желаете ли устен отговор? (коментар от зала не се чува) Получили са писмен отговор, не желаят устен. Благодаря. Има питане от г-жа Елеонора Николова, относно стопанисването на бюфетите-лавки. Желаете ли устен отговор, госпожо Николова? (коментар от зала не се чува) Благодаря на г-жа Николова, също не желае устен отговор. Имаме питане от госпожа Екатерина Иванова, същата е заявила, че желае устен отговор. Така, че предоставям думата на г-жа Екатерина Иванова, за да прочете питането си.

**Г-жа Екатерина Иванова:** Уважаеми господин Председател, уважаеми господин Кмет, уважаеми общински съветници, тъй като заявих, че желая устен отговор, въпросът ми ... Въпросът, по който получих писмен отговор, за което благодаря е следния - Има ли предвидени средства и може ли да се извърши изграждането на нова детска площадка или кът за отдих в жк. „Дружба 2“ зад сградата на ул. „Йосиф Цанков“ 47? Тъй като желанието на нашите съграждани е там да бъде възстановено мястото за игра или отдих, което често се посещава от деца, младежи и възрастни хора. Благодаря.

**Г-н Иво Пазарджиев:** Благодаря на госпожа Екатерина Иванова. От администрацията кой ще отговори? Госпожа Магдалина Илиева виждам.

**Г-жа Магдалина Илиева**: Уважаема госпожо Екатерина Иванова, господа общински съветници, относно изграждане на детска площадка в УПИ I за поликлиника и поща по плана на гр. Русе, жк. „Дружба 2“, ул. „Йосиф Цанков“. Уважаема госпожо Иванова, уведомяваме Ви, че за строеж комбинирана детска площадка за деца от 0 до 12 години с осветление има одобрени инвестиционни проекти и издадено разрешение за строеж от главния архитект на Община Русе. Ангажимент по изграждане на същия е вменен на ЕТ „Димчо Димов – Кремена - Кремена Димчева“ съгласно чл. 12, т. 3 от договор от 08.08.2017 година за отдаване под наем на терен публична общинска собственост за преместваеми съоръжения между Община Русе и ЕТ „Димчо Димов – Кремена - Кремена Димчева“. Срокът за изпълнението на детската площадка е 36 месеца от подписването на договор 5780 от 08.08.2017 г. Благодаря.

**Г-н Иво Пазарджиев:** Благодаря на госпожа Илиева. Госпожа Иванова, искате ли да задавате допълнителни въпроси? Не, благодаря. Следващото питане е от г-н Галин Ганчев. Господин Ганчев, заповядайте.

**Г-н Галин Ганчев**: Уважаеми господин Милков, с решение №1060, прието с Протокол №42 от 05.02.2019 година на Общински съвет – Русе е приет бюджета на Община Русе за 2019 година. В бюджетът за 2019 година е осигурено частично финансиране в рамките на 295 000 лева за изграждане на модерна спортна зала с басейн в най-голямото русенско училище СУ „Васил Левски“. С Решение №66, прието с Протокол №5 от 10.02.2020 г. е приет бюджета на Община Русе за 2020 година и в него се предвижда допълнително финансиране или общия размер на финансирането е в размер на 700 000 лева. Първоначално стартираната обществена поръчка е прекратена, поради констатирани в нея пропуски. С Решение № РД 01-3292 от 29.10.2019 г. на Община Русе ре открита нова процедура за изпълнение на строителни и монтажни работи на обект изграждане на спортна зала в СУ „Васил Левски“ от 2 500 000 лева без ДДС. С Решение РД 01-391 от 12.02.2020 г. на Община Русе тази процедура също е прекратена на основание чл. 410, ал. 1, т. 2 от ЗОП във връзка с §2, точка 25 от Допълнителните разпоредби на ЗОП, а именно подадените оферти не отговарят на изискванията за изпълнение на поръчката, същото е обжалвано в КЗК. Известно ви е, че изграждането на подобно съоръжение в най-голямото училище на град Русе е от изключително значение за физическото развитие и здравето на децата, които ще имат възможност активно да спортуват и да оползотворяват пълноценно свободното си време. Реализацията на проекта предизвиква огромен интерес сред нашите съграждани, които изцяло одобряват идеята. Предвид многото запитвания от родители и живущи в двата най-големи квартала на Русе а бъдещето на залата Ви моля да отговорите на следните въпроси: първо, към настоящия момент на какъв етап от реализацията си е процедурата и какви действия Община Русе ще предприеме след произнасянето на КЗК? Второ, след две прекратени процедури, какви са възможните варианти за възлагане на дейностите, съгласно разпоредбите на ЗОП, как и в какъв срок биха приключили? Трето, в какви срокове се очаква реалното стартиране на строителните дейности? Аз получих писмен отговор, желая, обаче устен отговор, защото действително много родители и много деца, особено големите сигурно следят сесията, знаят че днеска ще има отговор от страна на кмета и затова държах и устен отговор. Благодаря ви.

**Г-жа Магдалина Илиева**: Уважаеми господин Ганчев, първо преди да изчета отговора ни искам да кажа, че за нас също е изключително важен този обект. Уважаеми господин Ганчев, господа общински съветници, в отговор на ваше питане с вх. № 382/08.04.20 г. в деловодството на Общински съвет – Русе (наш вх. № 06-01-80/08.04.2020 г.) и във връзка с обществена поръчка с предмет „Изпълнение на строителни и монтажни работи на обект „Изграждане на спортна зала в СУ „Васил Левски“, находящ се в УПИ I-Училище, кв. 848 в ж.к. „Дружба I“, ул. „Гео Милев“ №1, гр. Русе“ – етап I“ Ви информирам за следното: по отношение на въпроса на какъв етап от реализацията си е процедурата и какви действия ще предприеме Община Русе след произнасяне на Комисия за защита на конкуренцията - Процедурата по възлагане на обществена поръчка с предмет „Изпълнение на строителни и монтажни работи на обект „Изграждане на спортна зала в СУ „Васил Левски“, находящ се в УПИ I-Училище, кв. 848 в ж.к. „Дружба I“, ул. „Гео Милев“ №1, гр. Русе“ – етап I“ е прекратена с Решение № РД-01-391/12.03.20 г. на кмета на Община Русе, което не е влязло в сила, поради подадена жалба пред КЗК от един от отстранените участници. Към настоящият момент е образувано производство пред КЗК, очаква се насрочване на заседание по разглеждане на жалбата и произнасяне по нея. Производството по обжалване по реда на Закона за обществените поръчки е двуинстанционно, като касационна инстанция е Върховният административен съд. Съгласно разпоредбите на ЗОП възложителят няма право да предприема действия по възлагане на поръчката преди влизане в сила на решението за прекратяване на процедурата. След произнасяне на Комисията за защита на конкуренцията са възможни следните действия от страна на Община Русе: при влязло в сила решение, с което се отхвърля подадената жалба и се потвърждава решението на Възложителя за прекратяване на процедурата по възлагане на обществената поръчка, следва да бъде открита нова процедура за възлагане на обществена поръчка. В случай, че Комисията за защита на конкуренцията се произнесе с решение, с което уважава подадената жалба, Община Русе може да обжалва решението на КЗК пред Върховния административен съд (ВАС) или след влизане в сила на решението на КЗК да продължи процедурата по възлагане на обществената поръчка, открита с Решение № РД-01-3292 от 29.10.2019 г. По втори въпрос, по отношение на въпроса какви са възможните варианти за възлагане на дейностите след две прекратени процедури, както и в какъв срок биха приключили: в случай, че в производството по обжалване бъде потвърдена законосъобразността на решението за прекратяване на процедурата, допустимите способи за възлагане съгласно ЗОП са два: чрез процедура публично състезание по реда на чл. 18, ал. 1, т. 12 ЗОП с индикативна продължителност около 3 месеца или чрез процедура пряко договаряне по реда на чл. 18, ал. 1, т. 13 от ЗОП (в случай, че първоначално обявените условия по прекратената процедура не са съществено променени) с индикативна продължителност около 1 месец. По третият Ви въпрос, по отношение на въпроса в какви срокове се очаква реалното стартиране на строителните дейности - С оглед обстоятелството, че не е възможно отнапред да се предвиди какво ще е окончателното решение по прекратената процедура за възлагане на обществената поръчка с предмет „Изпълнение на строителни и монтажни работи на обект „Изграждане на спортна зала в СУ „Васил Левски“, Община Русе не може да се ангажира да посочи точни срокове, в които ще стартират планираните строителни дейности. Предвид описаните по-горе възможности за развитие на процедурата, сроковете за стартиране на реално изпълнение на строителните работи е поставено изцяло в зависимост от решението на компетентните контролни органи – КЗК и евентуално ВАС.

**Г-н Иво Пазарджиев:** Благодаря на госпожа Илиева. Господин Галин Ганчев има думата.

**Г-н Галин Ганчев**: Уважаеми господин Кмете, господин Председател, аз благодаря за отговора, действително той ме удовлетворява. Моля да ме извините, че няма да спра да питам до края на годината. Може би в края на лятото, сигурно и средата на есента пак ще питам. Дано дотогава да се стартира. Погледнете в това положение, извънредно положение какво сме направили за децата. Това, което аз много се притеснявам, не взех отношение по време, когато обсъждахме въпроса за дигиталното провеждане на комисиите, сесиите, не за друго, защото аз до известно време бях скептичен по отношение на компютъризацията и постоянното компютърно ограмотяване на децата, не за друго, това е бъдещето разбира се, а защото децата смея да твърдя, че 80% са електронните игри с компютрите, с телефоните, с лаптопите и с таблетите. Много ми се иска повече да ги виждам в спортната зала, на двора, да спортуват, да се развиват и да четат. И ги виждам как ... Никак не ми е приятно, че сега ги обучаваме 1600 деца, 130 учители ги обучаваме вкъщи. Затворили сме ги в домовете и те по цял ден са с всичко това което казах. Затова ви моля да бъдете действително така отговорни пред тези деца и пред хората. Това е наше, наше ... как да кажа, наше задължение да го направим. Да направим действително условия децата да ги върнем в спортните зали и на терените, и в природата. Благодаря ви.

**Г-н Иво Пазарджиев:** Благодаря на господин Ганчев. Приключихме с питанията.

**36 Точка**

**Изказване на Мариян Димитров – вх.№ 312/2020 г.**

**Г-н Иво Пазарджиев:** Имаме изказване от г-н Мариян Димитров, относно инсталация за сепариране на битови отпадъци при депонирането им. Господин Димитров, заповядайте.

**Г-н Мариян Димитров:** Правя питане относно изграждането на инсталация за сепариране на битови отпадъци. На 17 октомври 2013 г. е прието Решение № 777 на Общински съвет – Русе.С него се учредява безвъзмездно, безсрочно право на строеж върху поземлен имот с площ от 28 000 кв.м., собственост на Община Русе, находящ се в местността „Под Ормана”, То е в полза на „Топлофикация Русе”, за изграждане на Инсталация за сепариране на битови отпадъци, с разгъната застроена площ от 8 977 кв. м. След реализиране на правото на строеж, изградените постройки и съоръжения остават в собственост на „Топлофикация Русе”. Община Русе предоставя за безвъзмездно ползване на „Топлофикация Русе” и технически инвестиционен проект на Инсталацията за сепариране. Всичко на обща стойност 200 000 лв**.** „Топлофикация Русе” се задължава: да приема безвъзмездно битовите отпадъци, образувани на териториите на общините Русе, Сливо поле, Ветово, Тутракан и Иваново, безсрочно, до прекратяване на окончателния Договор за безвъзмездно третиране на битови отпадъци, но не по-рано от 5 години от сключване на последния. Да осигури за собствена сметка транспортирането на онези отпадъци, които не могат да бъдат оползотворени, включително и чрез метода на изгарянето. Да предава отсортираните отпадъци за последващо оползотворяване на крайния ..., на крайни рециклиращи предприятия. Експлоатацията на инсталацията за сепариране и приемането на битовите отпадъци, образувани на територията на Община Русе, следва да бъдат организирани по начин, осигуряващ поетапното реализиране на целите по чл. 31 от Закона за управление на отпадъците, а именно в срок най-късно до 1 януари 2020 г. – сепариране на не по-малко от 50 на сто от общото тегло на тези отпадъци. При неизпълнение „Топлофикация Русе” заплаща разходите за депониране на битовите отпадъци. Окончателният Договор за безвъзмездно сепариране на битови отпадъци трябва да бъде сключен в едномесечен срок от изграждане и въвеждането на експлоатацията на инсталацията за сепариране **до** 31 декември 2015 г. На 25 февруари 2016 г. е прието Решение №120 на Общинския съвет. Това решение преповтаря решението от 2013-та за учредяване на безвъзмездно, безсрочно право на строеж в полза на „Топлофикация Русе” Разликата е в това, че площта от 28 000 кв. м. е намалена на 17 812 метра, а разгъната застроена площ е намалена от 8 977 метра квадратни на 5 604, защото „Топлофикация Русе” отказва да построи и компостираща инсталация в същия имот. На 3 май 2016 г. е сключен Договор № 1401 за учредяване правото на строеж. Съгласно този договор „Топлофикация Русе” трябва да реализира учреденото право на строеж до 3 май 2017 г., като този срок е прекратителен. Инсталацията за сепариране трябва да бъде въведена в експлоатация до 31 юли 2017-та. На 20 април 2017-та е прието Решение 510 на Общинския съвет. Съгласно това решение срокът на договора се удължава с шест месеца, поради настъпили форсмажорни обстоятелства до 31 януари 2018-та. На 10 февруари 2020 г. кметът Пенчо Милков заяви - „Чакахме 5 години изграждане на сепаратор, сепаратор има, договор има, сепариране няма. Отчисления има, това са чугунените обувки.“ На 26 февруари 2020 г., на зададен от мен публичен въпрос,

изпълнителният директор на „Топлофикация Русе” Севдалин Желев заяви - “Инсталацията работи, но не отделя РДФ, сепарират се стъкла, железа, хартия, пластмасови бутилки, но РДФ не се отделя.“ По този повод искам да задам на кмета Пенчо Милков следните въпроси: първо, въведена ли е и кога в експлоатация Инсталацията за сепариране? Второ, сключен ли е в едномесечен срок окончателният договор за сепариране на битови отпадъци? Трето, защо след 1 януари 2020-та „Топлофикация Русе” не заплаща разходите за депониране на битовите отпадъци, съгласно предварителния договор и решението на Общински съвет - Русе? Четвърто, Община Русе ще си потърси ли неустойките и пропуснатите ползи от „Топлофикация Русе” или ще поиска разваляне на договора? Пето, какви санкции наложихте на виновните длъжностни лица? Шесто, ще сезирате ли прокуратурата за евентуално извършени престъпления от общ характер? Благодаря.

**Г-н Иво Пазарджиев**: Благодаря на г-н Димитров. Господин Димитър Недев има думата за отговор.

**Г-н Димитър Недев:** Уважаеми господин Димитров, уважаеми дами и господа общински съветници, по въпросите, които се поставиха. Въведена ли е в експлоатация и кога инсталацията за сепариране? Инсталацията за сепариране е въведена в експлоатация, считано от 03.07.2018 г. Сключен ли е в едномесечния срок договор за сепариране на битовите отпадъци? На 19.11.2018 г. е сключен окончателен договор между Община Русе и „Топлофикация Русе“ за безвъзмездно третиране на битовите отпадъци от Регионално сдружение за отпадъците Русе. Третият въпрос, защо след 1 януари 2020-та „Топлофикация Русе” не заплаща разходите за депониране на битовите отпадъци, съгласно предварителния договор и решението на Общински съвет - Русе? Считано от месец януари 2020 година сепарацията за третиране на битови отпадъци работи на двусменен режим на работа, като до този момент сепаратора е работил на едносменен режим на работа. Неколкократно са провеждани срещи с представители на изпълнителя в лицето на „Топлофикация Русе“. Изразено е желание от страна на „Топлофикация Русе“ и фирмата, която е оператор на самата сепарираща система е собственост на „Топлофикация Русе“ за доразвиване на инсталацията с цел депониране и усвояване на по-големи количества отпадъци, представени от сдруженията. Четвърти въпрос, Община Русе ще си търси ли неустойки и пропуснати ползи от „Топлофикация Русе” или ще поиска разваляне на договора? Към настоящият момент се извършва оценка на ефективността на предложените от изпълнителя „Топлофикация Русе“ за намаляване на количествата депонирани отпадъци, както и се подготвя и се прави анализ за изграждане на нова инсталация за третиране на смесен битов отпадък. Тъй като това е един отворен процес, който в момента продължава, към настоящия момент Община Русе и „Топлофикация Русе“ все още водят разговори за обсъждане на най-добрия начин, по който тази сепарираща система и инсталация могат да работят. Пета точка, какви санкции наложихте на виновните длъжностни лица? От страна на служителите на Община Русе като длъжностни лица към ръководството на Община Русе е подавана достоверна информация за реалното състояние на проблемите, свързани с третирането и сепарирането на битови отпадъци. И към момента няма основание за търсене на отговорност на служителите, които се занимават с повдигнатите въпроси. Ще сезирате ли прокуратурата за евентуално извършено престъпление от общ характер? В случай, че има противоправно поведение със завишена степен на опасност, контролните органи и прокуратурата ще бъдат сезирани. Благодаря ви.

**Г-н Иво Пазарджиев:** Благодаря на г-н Недев.

**37 Точка**

**Изказване на Милка Балабанова – вх.№ 314/2020 г.**

**Г-н Иво Пазарджиев:** Давам думата на госпожа Милка Балабанова за питане относно Наредба 7 на Общински съвет – Русе за поставените от ОП „Арт“ рекламни елементи изписани на чужд език. Заповядайте, госпожо Балабанова.

**Г-жа Милка Балабанова**: Уважаеми господин Председател на Общински съвет – Русе, господин Пазарджиев, уважаеми господин Кмет на Община Русе, господин Милков, уважаеми дами и господа общински съветници, моето питане с вх. №314 е от 12.03.2020 г. за 7-то заседание, което беше проведено на 19.03.2020 г. без присъствие на граждани, поради обявеното на 13 март извънредно положение. На днешното осмо заседание на Общинския съвет – Русе, използвайки конституционното си право за изразяване на мнение и гражданска позиция, чл. 39, ал. 1 от Конституцията на Република България искам да посоча ..., да насоча вашето внимание към разположените два ... Има ли ги на ... Има ги, рекламните, снимковия материал се вижда. Към разположените два преместваеми обекта за реклама поставени на неподходящо място в града ни, завоя до жилищен блок „Сердика“, вх. 2, централната част на град Русе. Съгласно Наредба №7, която приемате вие, общинския съвет в град Русе, рекламно-информационните елементи трябва да отговарят на правилата за безопасност на движението и естетическия облик на Община Русе. Поставените на 5 март 20-та година от ОП „Русе Арт“ 2 рекламни елемента, изписани на чужд език – Тойота и Форд хибрид са поставени един върху друг, закрепени между 2 електрически стълба на опасния завой до блок „Сердика“, вх. 2 в централната част на нашия обичан град Русе, за който всички русенци имаме претенции да бъде най-европейския град в България. Незададените въпроси на седмото заседание няма да задавам днес, дали ще се премахнат посочените рекламни елементи от това място. Убедена бях, че новото общинско ръководство и новия Общински съвет – Русе ще вземат най-правилните решения в интерес на хората и доброто на нашия град Русе. Рекламните елементи бяха премахнати на 7.04.2020 година, надявам се сега и завинаги. Благодаря за вниманието. Благодаря на общинското ръководство и на Общинския съвет.

**Г-н Иво Пазарджиев:** Благодаря на госпожа Балабанова, всъщност разбирам, че работата е свършена, така че има ли нужда отговора да се чете. (коментар от зала не се чува) Да, разбирам че всичко е наред. (коментар от зала не се чува) Да.

**Г-жа Милка Балабанова**: Понеже господин Милков в предизборната кампания, както вие, така и всички други кандидати за общински съветници и за кметове на Община Русе апелираха към русенци да бъдат съпричастни и че управлението е в ръцете на гражданите. На 10 март, април впрочем бяха изтръгнати две колчета пред бл. „Сердика“, които бяха поставени само преди 5 месеца в последните дни от мандата на господин Пламен Стоилов. В 11 часа на 10-ти се обадих на г-н Димитър Недев, да е жив и здрав, не можаха същия ден да дойдат. Лично аз в две торби съм сложила двете чугунени тежки колчета, два дена стояха в коридора ми, госпожица, госпожа Дианка Ласонина живее в другия вход, знаеше за това нещо. В понеделник в 10 часа заместник-директора господин Събчев, мисля че с работници дойдоха, сложиха колчетата, сложиха и на ул. „Муткурова“ топката. Благодарим ви за всичко.

**Г-н Иво Пазарджиев:** И аз благодаря на госпожа Балабанова за активната гражданска позиция. Ето това е пример за това, че администрацията може да работи в синхрон с гражданите.

**38 Точка**

**Изказване на Мариян Димитров –**

**Г-н Иво Пазарджиев:** Господин Мариян Димитров има думата за второто питане, относно изграждане на компостираща инсталация за разделно събиране растителни отпадъци.

**Г-н Мариян Димитров:** Уважаеми общински съветници, Уважаеми господин Председател, уважаеми господин Кмете, правя изказване относно изграждането на компостираща инсталация за разделно събрани растителни отпадъци. На 19 юли 2016 г. с Протокол № 12 Общински съвет – Русе прие Решение № 300. С него той даде съгласие Община Русе да кандидатства с проектно предложение „Проектиране и изграждане на компостираща инсталация за разделно събрани растителни отпадъци” по Оперативна програма „Околна среда 2014-2020 година”. Процедурата включваше осигуряване на необходимото оборудване и на съоръжения, и техника за разделно събиране на зелени и биоразградими отпадъци. Общински съвет даде съгласие всички необходими финансови ресурси за покриване на първоначалните допустими разходи по проекта, а също и за покриване на всички недопустими разходи, присъщи обаче и необходими за изпълнението на проекта да бъдат осигурени със средства от общинския бюджет за времето на изпълнението на проекта. Въвеждането в експлоатация на тази инсталация трябваше да доведе до намаляване на количеството на депонираните биоразградими битови отпадъци, както и за по-ефективното използване на отпадъците въобще като ресурс. Общото количество суровина, която се предвиждаше да бъде третирано на площадката трябваше да бъде в рамките на 7500 тона годишно и се предвиждаше да се формира главно от зелените отпадъци събрано от общинските паркове и градини, а в по-малка степен и от пазарите, и супермаркетите в града. С най-малък дял щяха да бъдат разделно събраните зелени отпадъци от районите на град Русе с нискоетажно застрояване. Готовият компост се очакваше да бъде около 35% от постъпилите на входа зелени отпадъци. По този повод искам да задам на кмета Пенчо Милков следните въпроси: първо, въведена ли е в експлоатация и кога компостиращата инсталация за разделно събрани растителни отпадъци в Община Русе? Второ, какви са причините, ако не е въведена такава компостираща инсталация? Трето, за това забавяне има ли виновни длъжностни лица? Благодаря.

**Г-н Иво Пазарджиев:** Благодаря на г-н Димитров Господин Димитър Недев има думата за отговор.

**Г-н Димитър Недев:** Уважаеми господин Димитров, уважаеми дами и господа общински съветници, ще бъда кратък и ясен по въпросите. Въведена ли е в експлоатация? Не е въведена. Какви са причините, ако не е въведена? Както казахте през 2016 година е открита процедура от Управляващия орган на ОП „Околна среда 2014-2020“, който Управляващ орган по-късно прекратява процедурата, тъй като я смята за неподходяща за предоставяне на безвъзмездна финансова помощ и това е причината процедурата да бъде прекратена. В същото време Регионално сдружение за управление на отпадъци – Русе е бенефициент, одобрен е за финансиране и в момента се провежда процедура за проектиране и изграждане на анаеробна инсталация, като се предвижда изграждане, както на анаеробна, така и на компостираща инсталация с капацитет, който ще задоволи нуждите на сдружението. Третият въпрос, за това забавяне има ли виновни длъжностни лица? Мисля, че въпроса е излишен, тъй като процедурата и прекратяването не е по вина на длъжностни лица на Община Русе и служители, и не може да говорим за забавяне от страна на служителите на Община Русе. Благодаря ви.

**Г-н Иво Пазарджиев:** Благодаря на г-н Недев. Давам думата на госпожа Наталия Кръстева в качеството ѝ на председател на комисията по Закона за противодействие на корупцията и отнемане на незаконно придобито имущество.

**Г-жа Наталия Кръстева:** Уважаеми колеги, предполагам, че всички са си погледнали имейлите. По-скоро искам да напомня, ако някой не го е направил да го направи, тъй като когато проведохме комисия първоначално определихме срок 20 май за това да депозирате вашите декларации в канцеларията на Общинския съвет, ако искате съвместно всички да ги пратим, както предния път. След това с юристът към общинския съвет седнахме и видяхме, че така или иначе специално за тази комисия срока ни не е удължен след рамките на извънредното положение, попадаме в този срок 15 май. Съвсем добронамерено апелирам всеки да съобрази тия срокове, защото глобите са персонални и са изключително високи. В имейлите сме ви посочили линк към декларациите, в много така достъпен текст сме обяснили какво трябва да се направи. И пак сме дали възможност в рамките до 11 май, тук просто обръщам внимание, че сменихме датата, ако искате съвместно като орган да ги пратим да ги депозирате, ако не всеки да си ги изпрати. Но просто апелирам да не пропуснете срока, много е важно. Преди това трябва да сте си подали декларациите към ... 9коментар от зала не се чува) Хартия и диск, както първоначално, да. Преди това трябва да сте си подали декларациите в НАП, защото има една табличка, която трябва да пренесете в декларацията за КОМПИ. Ако имате нужда от обяснения сме насреща, ще подпомогнем.

**Г-н Иво Пазарджиев:** Благодаря на Госпожа Кръстева. Асен Даскалов.

**Г-н Асен Даскалов:** Колеги, служебни бележки, който няма за вашите доходи, на съпрузи или с който живеете на семейни начала ще ви трябват. Така, че там отнема някакво време, искайте си.

**Г-н Иво Пазарджиев:** Благодаря и на г-н Даскалов. Преди да приключим искам специално да благодаря на господин Николай Кутинчев и на Анелия за това, че положиха огромни усилия системата за гласуване да работи днес в тази зала. Закривам заседанието.

***Забележка*:** На основание на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация протоколите с резултатите от поименното гласуване са приложени към настоящия протокол.

**ИЗГОТВИЛ: ПРЕДСЕДАТЕЛ:**

**/ П. Денчева-Лукова / / Иво Пазарджиев /**